SunOnline: Samsung in Note series cancel kohlany\nސެމްސަންގުން ނޯޓް ސީރީޒް ކެންސަލްކޮށްލަނީ\nއަހުމަދު ޖައިޝަން 01 Dec 2020, 08:48\nނޯޓް ސީރީޒް ބަދަލު ކުރާނީ ފޯލްޑް ސީރީޒްއަށް ކަމަށް ވާހަކަ ދެކެވޭ --- ފޮޓޯ: އެންޑްރޮއިޑް އޮތޯރިޓީ\nސެމްސަންގްގެ އެންމެ މަގުބޫލު އެއް ސްމާޓްފޯން ލައިން ކަމަށްވާ "ގެލެކްސީ ނޯޓް" ސީރީޒްގެ ފޯނުތައް އުފެއްދުން ހުއްޓާލަން އުޅޭ ފަދަ އަޑުތަކެއް ފެތުރެން ފަށައިފި އެވެ.\nސެމްސަންގް އިން ކޮންމެ އަހަރަކު ނެރޭ ނޯޓް ސީރީޒް އަކީ އެކުންފުނީން އުފައްދާ އެންމެ ވަރުގަދަ އަދި އެންމެ ފަހުގެ ސްޕެސިފިކޭޝަން ހުންނަ އަގުބޮޑު ފޯނު ސީރީޒް އެވެ. އެ ސީރީޒް އަކީ ސެމްސަންްގްގެ އެންމެ މަގުބޫލުވެސް އެއް ފޯނު ސީރީޒްއެވެ.\nމި ފަހަކަށް އައިސް އަޑު އިވެމުންދަނީ ނޯޓް ސީރީޒް ކެންސަލް ކޮށްލަން އުޅޭ ވާހަކަތަކެވެ. ފުރަތަމަ އެ ވާހަކަ ފެތުރިފައިވަނީ ބައެއް ގޮތް ނޭނގޭ ވެބްސައިޓުތަކުގައެވެ. ނަމަވެސް ދެކުނު ކޮރެއާ އަށް ނިސްބަތްވާ ސެމްސަންގްގެ އެ ސީރީޒް ކެންސަލް ކޮށްލަން އުޅޭ ވާހަކަތައް މިހާރު ގައުމުގެ ބައެއް ނޫސްތަކުން ވެސް ވަނީ ދައްކަން ފަށާފައެވެ.\nކޮރެއާގެ ގިނަ ނޫސްތަކުން އެ ވާހަކަ ދައްކަމުން ދާއިރު ސެމްސަންގް އިން އެ ވާހަކައަށް އެއްވެސް ރައްދެއް ދީފައެއް ނުވެއެވެ.\nއެހެންނަމަވެސް ސެމްސަންގްގެ ކުރިއަށް ހުރި ޕްރޮޖެކްޓްތަކުގެ މަސައްކަތަށް ބަލާއިރު އެފަދަ ކަމަކަށް އިޝާރާތްކުރާ ކަމަށް ބައެއް ފަރާތްތަކުން ބުނެއެވެ.\nސެމްސަންގް އިން މަސައްކަތް ކުރަމުންދަނީ އެކުންފުނީ އެސް ލައިންގެ އަންނަ އަހަރުގެ ފޯނު ކަމަށްވާ "އެސް21" އަށް އެސް ޕެން ހިދުމަތް ތައާރަފުކުރުމަށެވެ. އަދި އޭގެއިތުރުން އެކުންފުނީގެ ފަތް ޖަހާލެވޭ ފޯނަށްވެސް އެ ހިދުމަތް ތައާރަފުކުރުމަށް މަސައްކަތް ކުރަމުންދާ ކަމަށް ސެމްސަންގް އިން އިޝާރާތް ކުރެއެވެ. ސެމްސަންގްގެ އެސް ޕެން އަކީ އެކުންފުނީގެ ނޯޓް ސީރީޒް އަށް އެކަނި ހާއްސަވާ ފީޗާއެކެވެ. އެހެންކަމުން އެ ހިދުމަތް އެހެން ފޯނުތަކަށް ލިބޭ ނަމަ ނޯޓް ސީރީޒް ހާއްސަ ވާންވީ މާ ބޮޑު ސަބަބެއް ނެތް ކަމަށް އެތައް ބަޔަކު ދަނީ ބުނަމުންނެވެ.\nވާހަކަ ދެކެވެމުންދާ ގޮތުގައި ނޯޓް ސީރީޒް އުވާލުމަށްފަހު ސެމްސަންގް އިން އޭގެ ބަދަލުގައި ޕްރޮމޯޓުކުރަމުންދާނީ ފަތް ޖަހާލެވޭ ފޯނު ސީރީޒްގެ ފޯނުތަކެވެ.


SunOnline: Rehendhi Khadheeja thafaathu gothakah, "Time Travel" kuranee!\nރެހެންދީ ހަދީޖާ މިފަހަރު ތަފާތު ގޮތަކަށް، "ޓައިމް ޓްރެވެލް" ކުރަނީ!\nއަހުމަދު ޖައިޝަން 13 Nov 2019, 08:23\nހުސައިން އަލީ ތައްޔާރުކޮށްފައިވާ ކޮމިކްގެ ކަވަރ ޕޭޖް --- ފޮޓޯ : ހުސައިން އަލީ\nއައްސުލްތާނާ ހަދީޖާ ސްރީ ރާދަ އަބާރަނަ މަހާ ރެހެންދީ ނުވަތަ އާންމު ނަމުން ނަމަ ރެހެންދީ ހަދީޖާ އަކީ ހުރިހާ އެންމެނަށްވެސް އެނގޭނެ ފަރާތެކެވެ. ރެހެންދީ ހަދީޖާގެ ވާހަކަ ތަފާތު ގޮތްގޮތަށް ތާރީހުގައި ލިޔެފައިވެ އެވެ. ސޯޝަލް މީޑިއާ އާއި ޑިޖިޓަލް އާޓުގެ ޒަމާނުގައި ރެހެންދީ ހަދީޖާގެ ވާހަކަ އަދި މާ ތަފާތެވެ. މިއީވެސް އެއިން އެއް ވާހަކަ އެވެ.\nއުމުރުން 23 އަހަރުގެ ހުސައިން އަލީގެ ޔުނިވާސިޓީ ޕްރޮޖެކްޓަށް ތައްޔާރުކޮށްފައިވަނީ ރެހެންދީ ހަދީޖާގެ ކޮމިކް އެކެވެ. ނަމަވެސް މިއީ އާދައިގެ ތާރީހީ ވާހަކައެއްގެ ގޮތުގައި ފެނިގެންދާ ކޮމިކް އެއް ނޫނެވެ. މި ކޮމިކްގައި ރެހެންދީ ހަދީޖާ ދަނީ "ފިއުޗާ" އަށެވެ.\nމި ކޮމިކްގައި ރެހެންދީ ހަދީޖާ ދައްކުވައިދޭނީ ސުޕަހީރޯ އެއްގެ ގޮތުގައެވެ. އެގޮތުން 1347 އިން ފެށިގެން 600 އަހަރު ފަހަށް ރެހެންދީ ހަދީޖާ ދަތުރުކުރާ ވާހަކަ މި ކޮމިކް އިން ފެނިގެންދާނެއެވެ.\nމެލޭޝިއާގެ އައިއެންޓީއައި އިންޓަނޭޝަނަލް ޔުނިވާސިޓީގެ އާޓްސް ދަރިވަރެއް ކަމަށްވާ ހުސައިން، "ސަން" އަށް ކިޔައިދެމުން ބުނެފައިވަނީ އެ ކޮމިކް އަކީ ޔުނިވާސިޓީގެ ކްރިއޭޓިވް ޑް ރޯއިން ޕްރޮޖެކްޓަށް ހުށަހަޅާ ކޮމިކެއް ކަމަށެވެ. އަދި ކޮމިކް ތައްޔާރުކުރުމަށް ދެ މަސް ހޭދަވި ކަމަށް އޭނާ ބުންޏެވެ.\nކޮމިކް ފޮތުން ގަނޑެއް ---\n"ކޮމިކްގެ ވާހަކަ ބުނުމުންވެސް ވަގުތުން ހިތަށް އެރީ ރެހެންދީ ހަދީޖާއާ ގުޅުންހުރި އެއްޗެކޭ ހަދާނީ. އަސްލު ބޭނުންވީ އަހަރެންނަށްވެސް އެނގޭ އަދި އެހެން މީހުންނަށްވެސް ޝައުގުވެރިވާނެ އެއްޗެއް ގެނެސްދޭން،" ހުސައިން ބުންޏެވެ.\nއޭނާ ބުނިގޮތުގައި އެ ޕްރޮޖެކްޓަށް ސްކްރިޕްޓް ލިޔެ ކެރެކްޓަރުން ޑިވެލޮޕްކުރުމަށް ގިނަ ވަގުތެއް ހޭދަވި އެވެ.\n"އަސްލު އެންމެބޮޑަށް އުނދަގުވި މަސައްކަތަކީ މޫނުގެ ފީޗާސްތައް ކުރެހުން. އަދި އެއްފަހަރު ކުރުހާފައިވާ އެއްޗެއްގެ ކޮންސިސްޓެންސީ ދަމަހައްޓަން އުނދަގުވި،" އޭނާ ކިޔައިދިނެވެ.\nކޮމިކްގައި ބޭނުންކޮށްފައިވާ ކޮސްޓިއުމްތަކުގެ ހިޔާލު ނަގާފައިވަނީ ދިވެހި ހެދުމުން ކަމަށް އޭނާ ބުންޏެވެ.\nޔުނިވާސިޓީގެ ޕްރޮޖެކްޓެއްގެ ގޮތުގައި އެ ތައްޔާރުކޮށްފައިވަނީ ވަރަށް ކުރުކޮށް ކަމަށް ފާހަގަކޮށް ހުސައިން ބުނީ މިހާރު ފުރިހަމަ ކޮމިކް އެއްގެ ގޮތުގައި އެ ވާހަކަ ތައްޔާރުކުރަމުން ދާ ކަމަށެވެ. އަދި މިހާރު އެ ކޮމިކް އިތުރަށް ފުޅާކޮށް ސްކްރިޕްޓުގެ މަސައްކަތް ކުރަމުން ގެންދާ ކަމަށް އޭނާ ބުންޏެވެ.\nއެ ކޮމިކް ރިލީޒުކުރުމަށް ޕަބްލިޝަރުންނާ ވާހަކަ ދައްކަމުންދާ ކަމަށާއި ޝައުގުވެރިވާނެ ބަޔަކު ނުވެއްޖެނަމަ އަމިއްލަ ގޮތުންވެސް އެ ކޮމިކް ރިލީޒްކުރާނެ ކަމަށް އޭނާ ބުންޏެވެ.\nދިވެހިންނާއި އިނގިރޭސީން ކޮމިކް އުފައްދާއިރު އަންނަ އަހަރުގެ ތެރޭގައި އެ ކޮމިކް ރިލީޒްކުރުމަަށް އުއްމީދު ކުރާ ކަމަށް އޭނާ ބުންޏެވެ.


Afghan aabaadhu kuran Jeheynee America aai NATO: Putin\nއަފްޣާން އާބާދުކުރަން ޖެހޭނީ އެމެރިކާއާ ނޭޓޯ: ޕޫޓިން\nރަޝިއާގެ ރައީސް ލަޑިމިއާރު ޕޫޓިން: އަފްޣާން އާބާޑުކުރަން ޖެހޭނީ އެމެރިކާއާ ނޭޓޯ\nރަޝިއާގެ ރައީސް ލަޑިމިއަރު މޫޓިން ވިދާޅުވީ އަފްޣާނިސްތާން ހަލާ ކުކުރީ އެމެރިކާއާ ނޭޓޯ ކަމަށާއި އާބަދު ކުރަން ޖެހޭނީ ވެސް އެ މީހުން ކަމަށެވެ. އަފްޣާންގައި 20 އަހަރު ހޭދަކޮށް އެމެރިކާ ސިފައިން ފައިބައިގެން ގޮސްފައި ވަނީ މުޅިތަން ސުންނާފަތިކޮށްފައި ކަމަށް ވެސް ޕޫޓިން ވިދާޅުވި އެވެ.\nޕޫޓިން ވިދާޅުވީ އަފްޣާން އަލުން ބިނާ ކުރުމަށް ހިނގާ ހުރިހާ ހަރަދެއް ކުރަން ޖެހޭނީ އެމެރިކާއާ ނޭޓޯ ކަމަށެވެ.\n"ހަގީގަތުގައި އެހެން ބަޔަކު އެއްވެސް ކަމެއް ކުރާކަށް ނުޖެހޭނެ،" ޕޫޓިން ވިދާޅުވި އެވެ. އޭނާ ވިދާޅުވީ އަފްޣާންގައި ރަޝިއާއިން އިންވެސްޓް ކުރާނެ ކަމަށާއި އެމެރިކާ ވެސް ޒިންމާ ނަގައި އަފްޣާން ބިނާ ކުރަން ޖެހޭނެ ކަމަށެެވެ.\nޕޫޓިން ވިދާޅުވީ އަފްޣާނުން ޓެރަރިސްޓުން ނައްތާލަން ރަޝިއާއިން ވަރަށް ބޮޑު އެހީތެރިކަމެއް ފޯރުކޮށް ދޭނެ ކަމަށާއި އަފްޣާނަކީ ޑްރަގް ނެތް ގައުމަކަށް ވެސް ހަނދަން ޖެހޭ ކަމަށެވެ. އޭނާ އަދި ވިދާޅުވީ ތާލިބާނުންނާ މަޝްވަރާ ކުރައްވާނެ ކަމަށާއި އެހިތެރިވެ ވަޑައިގަންނަވާނީ ދެ ގައުމަށް އެއްބަސްވެވޭ އެއްބަސްވުމަކުން ކަމަށެވެ.\nއެމެރިކާއާ ނޭޓޯއިން އަފްޣާން ފަނާކޮށްފައި ދިޔަ ނަމަވެސް ރަޝިއާއާ ބައިވެރިން އަފްޣާނާ މެދު އެގޮތަށް ނުދެކޭނެ ކަމަށް ވެސް ޕޫޓިން ވިދާޅުވި އެވެ.\nޗައިނާއާ އީރާނާއި ތުރުކީ އަދި ގަތަރުން ވެސް އަފްޣާނަށް އެހިތެރިވާނެ ކަމަށް އޮތީ ބުނެފަ އެވެ. ޕާކިސްތާނުން ވެސް މިހާރު ގެންދަނީ ތާލިބާނުންނާ މަޝްވަރާކުރަމުންނެވެ.\nޕާކިސްތާނާ ގަތަރުން ކާގޯ ބޯޓުތައް ކޮންމެ ދުވަހަކުހެން އަފްޣާނަށް މިހާރު ދަތުރުކުރެ އެވެ.\nއެމެރިކާ ރަޝިޔާ އަފްޣާނިސްތާން + ޕުޓިން ނޭޓޯ\nޖަރުމަނުގެ ޗާންސެލަރަށް ވެސް މޭޒުގެ އަނެއްކޮޅު


Raees Kulhudhuffuttah, anehkaa ves baa vaudhuthakaai eku baa!\nރައީސް ސޯލިހް ކުޅުދުއްފުއްޓަށް ކުރެއްވި ދަތުރުފުޅެއްގެ ތެރެއިން، އެއާޕޯޓް ބަލައްވާލައްވަނީ--\nރައީސް ކުޅުދުއްފުއްޓަށް، އަނެއްކާވެސް ބާ ވައުދުތަކާއެކު ބާ!\nހދ އަތޮޅުގެ ތިން ރަށަކަށް ރައީސް ވަޑައިގަންނަވާ ހަބަރާއެކު އެމްޑީޕީގެ އެކްޓިވިސްޓަކު ސޯޝަލް މީޑިއާގައި ލިޔެފައިވާ ލިޔުމެއް ލޮލުގައި އަޅައިގަތެވެ. ހަމަ ޔަގީން ހުސްއަތާ ތިލަދުންމައްޗަށް އަދި ހާއްސަކޮށް ކުޅުދުއްފުށި ސިޓީއަށް ރައީސް ވަޑައިނުގަންނަވާނެކަމަށެވެ. މިއާއެކު ހިތަށް އެރީ ހަމަ އެންމެ އެއްޗެއްކެވެ. ހުސްއަތަކާ ނޫނެވެ. އެކަމަކު ބާ ވައުދުތަކަކާއެކުބާ އެެވެ.\nރައީސް ސޯލިހުވެސް ކެމްޕެއިންގެ ތެރޭގައި ކުޅުދުއްފުއްޓަށް ގިނަ ވައުދުތަކެއް ވެވަޑައިގަތެވެ. ރަށަށް ތަރައްގީ އަންނާނެ އެތައް ހުވަފެނެއް ރައްޔިތުންގެ ލޯތަކަށް ދެއްކި އެވެ. ޒަމާންވީ އެތަކެއް މައްސަލަތަކަށް ހައްލު ގެނެސްދޭނެކަމަށްވީ ވައުދުތަކެވެ. ކުރިން ފަށާފައިހުރި އެތަކެއް މަޝްރޫއުތަކެއް އަލުން ފަށާނެ ކަމެވެ. އަތޮޅުތެރެ ތަފާތުނުކުރާނެކަމެވެ. އެ ވައުދުތަކަށް ބުރަދަން އިތުރުކުރީ ފަހަތުން އެމްޑީޕީން އެ ވައުދުތައް ފުއްދައި ދޭނެކަމަށް ބުނެ ދެމުން ދިޔަ ޔަގީންކަމެވެ.\nއެ ޔަގީންކަންވެގެން ދިޔައީ ތަރައްގީއަށް ފެންބޮވައިގެންފައިވާ ކުޅުދުއްފުށީގެ ރައްޔިތުން ރައީސް ސޯލިހު ހޮވުމަށް ވޯޓުދޭން ފަސް ނުޖެހުނު އެއްސަބަބަކަށެވެ. އަނެއް ސަބަބަކީ އޭގެކުރީގެ ވެރިކަމުގައިވެސް ރައްޔިތުންގެ އަތުގައި މާބޮޑު ނަސީބެއް ނުހިފުމެވެ. ލިބުނީ ކިރިޔަ ކިރިޔާ ހިދުމަތް ހޯދޭ ވަރުގެ އެއާޕޯޓެވެ. އެމްޑީޕީގެ ސަރުކާރެއްގައި އެތަން ވެސް ތަރައްގީ ކުރާނެކަމުގެ ވައުދުވެ ރައްޔިތުންގެ އިތުބާރު ދަމައިގަތީ ވަރަށް ފަސޭހައިންނެވެ.\nހަގީގަތުގައި މިވާހަކަ ފެށުން އެންމެ އައުލާކަން ބޮޑުވެގެން ވަނީވެސް އެއާޕޯޓުގެ ވާހަކައިންނެވެ. ވެރިކަން ދެ ބައިވެގެން ދިޔައިރު އެއާޕޯޓްގެ ރަންވޭގައި ލައިޓް ގަނޑެއްވެސް ޖަހާނުލެވުނެވެ. ހުރިހާ ކަމެއް އަޅުވަނީ ކޮވިޑާ އެވެ. އެކަމަކު ސަރުކާރުން ކުރިއަށްގެންދަން ބޭނުންވާ މަޝްރޫއުތައް ނުހުއްޓި ކުރިއަށްދެ އެވެ. މިސާލަކަށް ހޯރަފުށި އެއާޕޯޓް ފުދޭނެ އެވެ.\nރާއްޖޭގެ ތާރީހުގައިވެސް އެއާޕޯޓެއް ތަރައްގީކުރުުން ފަދަ ބޮޑު މަޝްރޫއެއް އިއުލާންކޮށް އެންމެ ކުރު މުއްދަތެއްގެ ތެރޭ ނިންމާލި ކަމުގެ ރެކޯޑް މި ސަރުކާރުން ހޯދި އެވެ. އެއީ ބާރުއޮތްނަމަ ކަންކަން ވާނެކަމުގެ ފުރިހަމަ މިސާލެވެ. އެވެސް ކޮވިޑްގެ ފުރަތަމަ ރާޅުގެތެރޭ ރާއްޖެ ގެށެމުން ދަނިކޮށެވެ. އެއަށްފަހު މިއަހަރު މެއި މަހު ރާއްޖެއަށް ކުރި ވިއްސާރާގައި ހޯރަފުށި އެއާޕޯޓަށް ބޮޑެތި ގެއްލުންތަކެއް ވިއެވެ. ރަންވޭއާއި ހައިވޭއަށް އުދައަރާ ދަތުރުފަތުރު ހުއްޓެވެ.\nޓާމިނަލްއަށްވެސް ގެއްލުންވި އެވެ. ބޮޑެތި ގެއްލުން ވީއިރު އެއާޕޯޓް އޮތީ އެކޮށްހެން ފުނޑިފަ އެވެ. ނަމަވެސް މަހެއްގެތެރޭ ބޮޑެތި މަރާމާތުތަކެއްކޮށް އަލުން އެއާޕޯޓް ހުޅުވާ ހިދުމަތް ދޭން ފެށުނެވެ. މައްސަލައަކީ ހޯރަފުއްޓެއް ނޫނެވެ. ރަށްރަށުގެ މެދުގައި ސަރުކާރުން ގެންގުޅޭ އިންތިހާ ދަރަޖައިގެ ތަފާތުކުރުމެވެ.\nޕްލައިޓް ބާއްވައިފިނަމަ އެންމެ މީހުން ދަތުރުކުރާނެ އެއާޕޯޓަކީ ކުޅުދުއްފުށި އެއާޕޯޓެވެ. އެކަމަކު އެކަން ސަރުކާރުން ކުރަނީ އަމާބުނީތީ ފަރަށްދާ އުސޫލުންނެވެ. ރަންވޭގައި ލައިޓްގަނޑެއްވެސް ހަރުކޮށްލެވިފައިނުވުމުން ރޭގަނޑު އެމަޖެންސީ ހާލަތެއްގައި ބަލި މީހަކު މާލެ ފޮނުވަންޖެހުނަސް އެއާޕޯޓެއް އޮވެމެ އޭގެ ބޭނުން ނުހިފެ އެވެ. ފަހަރުގައި މިހެން މިވަނީ ރަށަށް ނިސްބަތްވާ، ވާގިވެރިވާނެ ވަޒީރެއް ނެތުމުން ކަމަށްވެސް ވެދާނެ އެވެ. އެކަމަކު ޔަގީންވެސް މިރަށް ތަމްސީލްކުރަން މަޖިލީހުގައި ތިބޭނީ އެމްޑީޕީގެ ދެ މެމްބަރުންނެވެ.\nމިއީ އަދި އެންމެ މައްސަލައެކެވެ. ބޯހިޔާވަހިކަމާއި، މަގުހެދުމާއި، ބަނދަރު ހެދުމުގައިވެސް ސަރުކާރުން ފަހަތުފަޔަށް ބަރުކުރާ ޝަކުވާގެ އަޑު ކަނޑައިގެން ނުދެ އެވެ. ރައީސް ނަޝީދުގެ ވެރިކަމުގައި ކުޅުދުއްފުށީ ބިން ހިއްކާ ބިންގަނޑު ހަަމަވެސް ނުޖެހެނީސް އަޅަން ފެށި ރޯހައުސްތައް ބޮލަށް ވެއްޓޭހާ ބޮޑަށް ވީރާނާވެފައި ވަނިކޮށް، އެތަނުގެ ބަދަލުގައި އާ ރޯހައުސްތަކެއް އެޅުމަށް ރައްޔިތުން ކުރަމުންދިޔަ އާދޭހަށް ބީރުކަންފަތެއް ދީ އަލުން އެތަން މަރާމާތުކުރަން މި ސަރުކާރުން ނިންމި އެވެ. އެތަނުގެ ހާލަތު އޮތްގޮތުން އެއީ މަރާމާތުކޮށްގެންވެސް މީހަކު އުޅެން ހެޔޮވާވަރުގެ ތަނެއް ނޫންކަން ރައްޔިތުންގެން ދިޔައީ ތަކުރާރުކޮށް ބުނަމުންދިޔަސް އެކަމަށް އަޅައެއް ނުލި އެވެ.\nދެން އޮތީ މަގުތަކުގެ މައްސަލައެވެ. ތާރު އަޅާފައިވާ މަގުތައް ފިޔަވާ ވާރެ ވެހޭ ދުވަހެއްނަމަ ފިޔަވަޅެއް އަޅާލެވޭނެ ފަދަ މަގެއް ނެތެވެ. ތާރު އެޅިނަމަވެސް ބައެއް މަގުތައް ހަދާފައިވާ ގޮތުން ފެންބޮޑުވެއެވެ. މަގުހެދުމުގެ ދެވަނަ ފިޔަވަހި އިއުލާންކުރިތާ އަހަރަކަށްވުރެ ގިނަ ދުވަސް ވަނީ އެވެ. އަދި އެއިން މަގަގުން ގާބުރިއެއްވެސް އެއްކައިރި ނުކޮށްލެވެއެވެ. ވާރެ ވެހިއްޖެނަމަ ރައްޔިތުމީހާ އުޅެންޖެހެނީ ހެދުމުގެ ފަސްބައި ނުހިކިއެވެ. މަގުހެދުމުގެ މަޝްރޫއު އެހެން ރަށްރަށުގައި ބަރާބަރަށް އެބަ ހިނގާ އެވެ.\nއޭޑީބީ ހަދައި ބަނދަރުގައި ހުރި މައްސަލަތަކަށް ބަލާލަމާ ހިނގާށެވެ މަސައްކަތް ނުފެށި ދިގުލައިގެން ދިޔަ ދިއުމަށް ރައްޔިތުން ބަނދަރަކަށް ކުރި އިންތިޒާރަށް ނިމުން އައިއިރު ލިބުނު ބަނދަރުގެ ފެންވަރުވެ ދަށެވެ. ބަލާބެލުމަށް ތަން ހެދުމުގައި އެއްވެސް ޕްލޭނެއްވެސް ނެތެވެ. ކުރިންވެސް ރައްޔިތުން ސަރުކާރުގައި އާދޭސްކުރި ކަންކަން ނުވެ މިހާރު އޮތީ ނިންމާލާފަ އެވެ\nމިހެން އެތަކެއް މައްސަލަތަކެއް އެބަހުއްޓެވެ. ކިހާ ކޮޅުން ނުލަހާ ޝަކުވާ އެބަހުއްޓެވެ. މާލެ ސަރަހައްދު ނޫންވިމަ ނުވަތަ ދައުލަތުގައި ކުޅުދުއްފުއްޓަށް ނިސްބަތްވާ ވަޒީރުން ނެތުމުން ވެރިކަމަށް ތިން އަހަރު ވެގެންދާއިރު މާ ބޮޑު ހިތްހަމަޖެހުމެއް ކުޅުދުއްފުށީ ރައްޔިތުންނަކަށް ނެތެވެ. ސިޓީ ކައުންސިލްގެ ސުޕަރ މެޖޯރިޓީ ދިންކަމުގައިވިޔަސް އަދިވެސް ފެންނަނީ ސަރުކާރުގައި އާދެސް ދަންނަވަން ޖެހޭ މަންޒަރެވެ. ސަރުކާރުގައި ސަލާން ޖަހައިގެން ނޫނީ ކުދި ކުދި ކަންކަންވެސް ކައުންސިލަށް ނުކުރެވި އުޅޭ މަންޒަރެވެ. އެކަން އެންމެ ފަހު ރައީސް ސޯލިހާއި ކުޅުދުއްފުށި ސިޓީ ކައުންސިލް މެމްބަރުނާއެކު ބޭއްވި ބައްދަލުވުމުންވެސް ސާފެވެ.\nމި ސަރުކާރާއެކު ކުޅުދުއްފުއްޓަށް ކިރިޔާވެސް ތަރައްގީއެއް ލިބުނީ ހޮސްޕިޓަލަށެވެ. ޑޮކްޓަރުން އިތުރުވެ، އެމްއާރުއައި ފަދަ މުހިއްމު ހިދުމަތްތަކެއް ލިބިގެންދިޔައެވެ. ބޮޑެތި ކާމިޔާބު އޮޕަރޭޝަންތައްކޮށްފި އެވެ. އެކަމަކު ރައީސް ވައުދުވި ޓާޝިއަރީ ހޮސްޕިޓާ ވީތަނެއް އަދިވެސް ނޭނގޭ އެވެ. ހަމަ ޔަގީންވެސް ބިން އޮތީ ކަނޑައަޅާފަ އެވެ. ދައުރު ދެ ބަޔަށްވުރެ ބޮޑުވިއިރު ސަރުކާރަށް މިރަށަށް މާބޮޑު މަސައްކަތެއް ނުކުރެވެ އެވެ. ގިނަ ވައުދުތައް އަޑުއިވިއިވި ފޫހިވެއްޖެ އެވެ. އަދިވެސް ރައްޔިތުން ކުރަނީ ހަމަ ކުރީގެ ޝަކުވާތަކެވެ. މިހެން ތިއްބާ އަނެއްކާވެސް ރައީސް ވަޑައި މިގަންނަވަނީ ކުރީގެ ބާ ވައުދުތަކަކާއެކު ބާ އެވެ.\nއެކްސްޕޯ2020 ގައި ބައިވެރިވެވަޑައިގަތުމަށް ރައީސް ދުބާއީއަށް\nޒުވާނުންގެ އެވޯޑް ކުޅުދުއްފުށީގެ3ޒުވާނަކަށް\nކުޅުދުއްފުށީގެ ބޯހިޔާވަހިކަމަށް 1400 ހައުސިންގ ޔުނިޓް އަޅަނީ\nމުއާމަލާތްކުރުމަށް ވަކި އަދަދެއް ކަނޑައަޅާފައިނުވާ ޔޫއެސް ޑޮލަރު ކްރެޑިޓް ކާޑު ބީއެމްއެލްއިން ތައާރަފްކޮށްފި\nއެއްވެސް ހަރަދަކައި ނުލާ ދިރާގު ޓީވީ ގުޅާލަން ރަނުގެ ފުރުސަތެއް\nއިޓަލީން ރާއްޖެއަށް ސީދާ ދަތުރުތައް ފަށައިފި\nމިމަހު 26 ން 28 އަށް ކޭއާރުއެޗުން ކާޑިއޮލޮޖީ ކޭމްޕެއް ކުރިޔަށް ގެންދަނީ\nކޮމިޓީތަކުގައި ހުރި ބިލްތައް އަވަސްކުރުމަށް އެދިވަޑައިގެންފި


BREAKING NEWS: Addu In Ithuru 23 Meehaku Covid Ah Fassivejje - Vaguthu\nއައްޑޫ ސިޓީން އިތުރު 23 މީހަކު ކޮވިޑް-19 އަށް ފައްސިވެއްޖެއެވެ.\nއައްޑޫ އިކްއެޓޯރިއަލް ހޮސްޕިޓަލުން މިރޭ އާއްމުކުރި މައުލޫމާތުތައް ދައްކާ ގޮތުގައި އައްޑޫން ކޮވިޑަށް ފައްސިވި މީހުންގެ ޖުމްލަ އަދަދު މިހާރު ވަނީ 175 އަށް އަރާފައެވެ. 31 މީހަކު މިހާރު ބަލިން ރަނގަޅުވެފައި ވާތީ މިހާރު ކޮވިޑް ބަލި މީހުންގެ ގޮތުގައި ތިބީ 144 މީހުންނެވެ. އޭގެތެރެއިން ހަމީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ.\nއައްޑޫގެ ވަކިވަކި ރަށްތަކަށް ބަލާއިރު އެންމެ ގިނަ މީހުން ފައްސިވެފައި ވަނީ ހިތަދޫންނެވެ. އެރަށުން 77 މީހަކު ވަނީ ފައްސިވެފައެވެ. ދެން އެންމެ ގިނަ މީހުން ފައްސިވެފައި ވަނީ ހުޅުދޫންނެވެ. އެރަށުން 40 މީހަކު ވަނީ ފައްސިވެފައެވެ.\nކޮވިޑް ކޮންޓްރޯލް ކުރަން އައްޑޫގައި ވެސް ވަނީ ގިނަ ފިޔަވަޅުތަކެއް އަޅާފައެވެ. އައްޑޫގައި ވަނީ ހަވީރު 16:00 އިން ފަތިހު 04:00 އަށް ކާފިއު ވެސް ހިންގަން ފަށާފައެވެ. އޭގެ އިތުރުން ޕާޓީތަކާއި، ޙަފްލާތަކާއި، ރަސްމިއްޔާތުތައް ބޭއްވުން މަނާކޮށް އައްޑޫ ސިޓީގެ އެއްރަށުން އަނެއް ރަށަށް ދަތުރުކުރުން ވަނީ މަނާކޮށްފައެވެ.\nހޮޓާތަކާއި، ކެފޭތަކާއި، ރެސްޓޯރަންޓްތަކާއި، ކާބޯތަކެތީގެ ޚިދުމަތް ދޭ އެހެނިހެން ތަންތަނުން ދެމުންގެންދާ ޚިދުމަތްތައް ހުއްޓައިލުމަށް ވެސް ވަނީ އަންގާފައެވެ. މީގެ ތެރޭގައި ޓޭކްއަވޭއާއި ޑެލިވަރީގެ ޚިދުމަތެއް ނުހިމެނެއެވެ. ނަމަވެސް، ކާފިއު ވަގުތުގައި ޓޭކްއަވޭގެ ޚިދުމަތެއް ނުދެވޭނެއެވެ.


ސިނޯފާމް ވެކްސިން މާދަމާ ޖަހަން ފަށަނީ | Sangu News\nސިނޯފާމް ވެކްސިން މާދަމާ ޖަހަން ފަށަނީ\n21 މާރޗް 2021 - 21:55\nޗައިނާގެ ސައިނޯފާރމް ވެކްސިން މާދަމާ އިން ފެށިގެން މާލެ ސަރަހައްދުގައި ދިނުމަށް ނިންމާފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން ބުނީ މާލެ ސަރަހައްދުގައި ދިރިއުޅޭ ޢުމުރުން 18 އަހަރުން މަތީގެ މީހުންނަށް ކޯވިޑް-19 ވެކްސިންގެ ފުރަތަމަ ޑޯޒް ދިނުން މާދަމާ ފަށާނެކަމަށާއި، ހަ ތަނެއްގައި ވެކްސިން ދިނުން ކުރިއަށް ދާނެކަމަށެވެ.\nއެގޮތުން ވެކްސިން ދިނުން ކުރިއަށްދާނީ މާދަމާ ހެނދުނު 10 އިން ހަވީރު 16:00 ހަމައަށް ކަމަށް އެޗްޕީއޭއިން ބުންޏެވެ. އެގޮތުން ވެކްސިން ޖަހައިދޭ މަރުކަޒުތަކުގެ ތެރޭގައި ސޯޝަލް ސެންޓަރާއި، އިސްލާމީ މަރުކަޒާއި، ހުޅުމާލެ ވެކްސިން ސެންޓަރާއި، ވިލިމާލެ ޒުވާނުންގެ މަރުކަޒާއި، ރައްޔިތުންގެ މަޖިލިސްގެ އިތުރުން ޓްރީޓޮޕް ހޮސްޕިޓަލް ހިމެނެއެވެ.\nޗައިނާގެ ބެއިޖިންގގެ ބައޯ އިންސްޓިޓިއުޓް އޮފް ބައޮލޮޖިކަލް ޕްރޮޑަކްސް އިން އުފައްދާފައިވާ ސައިނޯފާރމް ވެކްސިންގެ ވެސް2ޑޯޒެ ޖަހަންޖެހޭނެއެވެ. ވެކްސިންގެ ދެވަނަ ޑޯޒް ޖަހާނީ ފުރަތަމަ ޑޯޒް ޖަހާތާ 3-4 ހަފްތާ ފަހުން ކަމަށް އެޗްޕީއޭ އިން ވަނީ ބުނެފައެވެ.


Turbulence ehgai cabin crew akah bodethi aniya\nމަތިންދާބޯޓުން ދަތުރުކުރަން ބިރުގަންނަ ވަރަށް ގިނަ މީހުން އުޅެ އެވެ. އަދި އާއްމުކޮށް ބިރު ނުގަތަސް ޓާބުލަންސެއްގައި ޖެހި ބޯޓު ތަޅުވަން ފެށީމަ ބިރުގަންނަ މީހުން ވަރަށް ގިނަ އެވެ. ޓާބުލަންސެއްގައި ބޯޓު ތަޅުވައިގަންނަ ވަގުތު ސީޓު ބެލްޓް ނާޅާ ކޮޅަށް ހުރެއްޖެނަމަ ވަރަށް ބޮޑެތި އަނިޔާތައް ލިބުމަކީ އެކަށީގެންވާ ކަމެކެވެ. ބައެއް ފަހަރަށް ޓާބުލަންސްއެއް އަންނަނީ ކުއްލިއަކަށެވެ. މިފަދަ ހާލަތުގައި ސީޓު ބެލްޓް އަޅާނެ ވަގުތެއް ނުލިބެ އެވެ. ކިއުބާ އިން މެންޗެސްޓާއަށް ދަތުރުކުރި ތޯމަސް ކުކް ފްލައިޓެއްގެ އެޓެންޑެންޓަކަށް ވެސް އަނިޔާ ލިބުނީ ކުއްލިއަކަށް ބޯޓު ޓާބުލަންސެއްގައި ޖެހުނީމަ އެވެ.\nއެއާ އެޓެންޑެންޓް އެޑެން ގެރިޓީ އަކީ ވަރަށް ގިނަ ދަތުރުތައް ކޮށްފައިވާ ތަޖުރިބާކާރު ކުރޫ އެއް ނަމަވެސް އެ ދުވަހު ދިމާވި ޓާބުލަންސަކީ މިހާތަނަށް އޭނާއަށް ކުރެވުނު އެންމެ ގޯސް ތަޖުރިބާ އެވެ. އެދުވަހު ބޯޓު ތޫފާނެއްގައި ޖެހި ކުއްލިއަކަށް 500 ފޫޓު މައްޗަށް އެރީ އެވެ. އެ ވަގުތު އެޑެން ވެއްޓި ފައިގެ ކުޑަހުޅު ހަތް ތަނުން ވަނީ ބިންދައިގެން ގޮސްފަ އެވެ.\nމިއީ ވަރަށް ދިގު ފްލައިޓަކަށް ވާތީ ބޯޓު ރަންވޭއަށް ޖެއްސީ ހާދިސާ ހިނގިތާ ހަތް ގަޑިއިރު ފަހުންނެވެ. އެހާއިރު ވަންދެން އެޑެން އަށް އެއްވެސް ފަރުވާއެއް ނުލިބި ވޭނުގައި އޮންނަން ޖެހުނެވެ.\nއިނގިރޭސި ވިލާތުގެ ނޫހަކަށް އެޑެން ކިޔައިދިން ގޮތުގައި އެއީ ވަރަށް ބިރުގަތް ވަގުތެކެވެ. ތޫފާނުގެ ބާރުގަދަކަމުން ބޯޓު 500 ފޫޓު މައްޗަށް އެރީ މަދު ސިކުންތުކޮޅެއްގެ ތެރޭގަ އެވެ. ޓާބުލަންސްގެ ސަބަބުން އޭނާގެ ފައި އިނީ ބިންމަތީގައި ފިތިފަ އެވެ. އެއްވެސް ގޮތަކަށް އެފައި ގުޑުވާވެސް ނުލެވުނެވެ.\n"މަގޭ ފައި އިނީ ބިންމަތީގައި ރަނގަޅަށް ލޮކްވެފަ. އަދި ފައިގެ ކުޑަހުޅު ކައިރީގައި ހުރި ހުރިހާ ކަށިތައް އެ ބާރުގައި ބިނދުނީ. އެންމެ ކުރިން ނޭނގުނު ވީގޮތެއް. ތެދުވެ ހިނގައިގަންނަން އުޅެ ނުހިނގި ވެއްޓުނީމަ އެނގުނީ ކުޑަހުޅު ބިނދިފައިވާކަން،" އެޑެން ބުންޏެވެ.\nއެޑެން ހުރި ބޯޓަށް އެ ދުވަހު ލައްވާލީ ވަރަށް ބާރުގަދަ ގަނޑުފެނުގެ ތޫފާނެކެވެ.\n"ފަހުން ޕައިލެޓް އަހަރެން ކައިރީ ބުނި ބޯޓުގެ ބޭރުވެސް އޮތީ މުޅިން ކަޅުކޮށޭ. އޭނާއަށް އެއްވެސް ތަނެއް ނުފެނެއޭ އެވަގުތު. މިއީ ކުރޫ މެމްބަރެއްގެ ގޮތުގައި އަދި ފަސިންޖަރެއްގެ ގޮތުގައި ވެސް އަހަރެންނަށް ކުރިމަތިވީ އެންމެ ވަރުގަދަ އަދި އެންމެ ބިރުވެރި ޓާބުލަންސް،" އެޑެން ބުންޏެވެ.\nއެޑެން އަށް އަނިޔާވެފައިވާތަން ފެނިފައި ބޯޓުގައި ތިބި ފަސިންޖަރުން ތިން ގޮނޑި ހުސްކޮށްފައި އޭނާ އެތަނުގައި ނަގާ ބާއްވާދިނެވެ. މިހާރު ދަގަނޑު ފްރޭމެއް ފައިގައި އަޅުވާފައި ހުރިއިރު އަދިވެސް އޭނާއަށް ހިނގޭނީ ދެ މަސް ފަހުން ޑޮކްޓަރުން ބުނެފައިވާ ކަމަށް އެޑެން ބުންޏެވެ.\nއެޑެންގެ ފަރުވާގެ ކަންތައްތައް ބަލަހައްޓަމުންދިޔައީ ތޯމަސް ކުކް އިންނެވެ. ނަމަވެސް އެޑެން އަދި އިތުރު ހިތްދަތިކަމެއް މިހާރު ވަނީ ތަޖުރިބާ ކުރަން ޖެހިފަ އެވެ. ތޯމަސް ކުކް ބަނގުރޫޓްވުމުން އެޑެންގެ ވަޒީފާ ވަނީ ގެއްލިފަ އެވެ. އަންނަ އަހަރު އޭނާގެ ފައިގެ އަދި އެއް ސާޖަރީ ހަދަން ޖެހިދާނެކަމަށް ޑޮކްޓަރުން ބުނެފައިވާއިރު އެކަމަށް ދާނެ ޚަރަދާ ހަވާލުވާނެ ފަރާތެއް ވެސް ނެތެވެ.


12 MW ge current nulibijje nama Gan onnaanee andhirygai - Shareef - One Online\nމަރަދޫ ދާއިރާގެ މެމްބަރު އިބްރާހިމް ޝަރީފް --- ފޮޓޯ: މަޖިލިސް\n12 މެގަވޯޓުގެ ކަރަންޓު ނުލިބިއްޖެ ނަމަ ގަން އޮންނާނީ އަނދިރީގައި: ޝަރީފް\nކުރިއަށް އޮތް ތަނުގައި އައްޑޫ ސިޓީގެ ގަމަށް 12 މެގަވޯޓުގެ ކަރަންޓު އުފައްދައި ދެވޭނެ ގޮތެއް ގާއިމު ނުކޮށްފި ނަމަ އެތަން އޮންނާނީ އަނދިރީގައި ކަމަށް މަރަދޫ ދާއިރާގެ މެމްބަރު އިބްރާހީމް ޝަރީފް ވިދާޅުވެއްޖެ އެވެ.\nމިހާރު ކުރިއަށްދާ ރައްޔިތުންގެ މަޖިލީހުގެ ޖަލްސާގެ އިބްތިދާއީ ބަހުސްގައި ވާހަކަފުޅު ދައްކަވަމުން ޝަރީފު ވިދާޅުވީ އައްޑޫ ސިޓީގެ ކަރަންޓުގެ ހާލަތު ގޯސް ކަމަށާއި ވީހާވެސް އަވަހަކަށް އެކަމަށް ހައްލެއް ބޭނުންވާ ކަމަށެވެ.\nޝަރީފު ވިދާޅުވީ ފިނޭންސް މިނިސްޓަރު އަހުމަދު މުނައްވަރު ވަނީ އާ ސަރުކާރާ ގުޅިގެން މަސައްކަތް ކޮށް ހުށަހަޅާފައިވާ ބަޖެޓެއް ކަމުގައި ބަޖެޓު ހުށަހަޅަމުން ވިދާޅުވެފައިވާ ކަމަށެވެ. އެހެން ނަމަވެސް ބަޖެޓުގައި އާ ކަން ކަން ހިމެނުމަށް ލިބުނީ ކުޑަ ވަގުތު ކޮޅެއް ކަމަށް ޝަރީފު ފާހަގަ ކުރެއްވި އެވެ.\n"އެންމެ ފުރަތަމަ މަރަދޫ ދާއިރާގެ ކަންތައް ބަލާއިރު ބަޖެޓުގައެއް ނެތް ހިމެނިފައެއް. ދާއިރާގެ އެއްވެސް މަސައްކަތެއް ނެތް،" ޝަރީފް ވިދާޅުވިއެވެ.\nޝަރީފްގެ ވާހަކަފުޅުގައި ވަނީ މަރަދޫ ދާއިރާއާއި އައްޑޫ ސިޓީ އިތުރަށް ތަރައްގީ ކުރުމަށްޓަކައި ކުރެވިދާނެ ކަންތައްތަކަކަށް އަލިއަޅުވާލާފައެވެ.\nއެގޮތުން އައްޑޫސިޓީ އާއި ފުވައްމުލަކު އަދި ހުވަދު އަތޮޅު ޓުއަރިޒަމް ދާއިރާއިން ގުޅުވާލުމަކީ ކުރެވިދާނެ ކަމެއް ކަމަށް ވިދާޅުވިއެވެ. އަދި ފާއިތުވި އަހަރުތަކުގައި ދާއިރާއަށް ތަރައްގީ ނުލިބޭ ކަމަށާއި އިތުރު ތަރައްގީއަށް ބޭނުންވާ ކަމަށް ވަނީ ފާހަގަ ކޮށްފައެވެ.\nއެއާއެކު 20،000 އެނދުގެ ޓުއަރިޒަމް ތަރައްގީ ކޮށްފި ނަމަ އެ ސަރަހައްދަށް ބޭނުންވާ ވަޒީފާތައް ލިބިގެންދާނެ ކަމަށް ޝަރީފު ވިދާޅުވިއެވެ.\n"މަރަދޫ މީހުން އުއްމީދު ކުރަނީ ތަރައްގީ. އެއްވެސް ކަމެއް ފާއިތުވި 10 އަހަރުގެ ތެރޭގައި ނުވޭ،" ޝަރީފް ވިދާޅުވިއެވެ.\nޝަރީފުގެ ވާހަކަފުޅުގައި ސަޕްލިމެންޓްރީ ބަޖެޓެއްގެ ވާހަކަވެސް ވަނީ ދައްކަވާފައެވެ. އާ ސިޔާސަތުތައް ފެށުމަށް އެފަދަ ބަޖެޓެއް މުހިއްމު ކަމަށް ފާހަގަކުރެއްވި އެވެ.\nގުޅޭ ޓެގު ރައްޔިތުންގެ މަޖިލިސް އިބްރާހީމް ޝަރީފް\nގިނަ ލީޑަރުން ގައުމަށް ވުރެ އިސްކަންދެނީ ބާރުތައް ހޯދަން، ރައީސް ސޯލިހަށް އަމިއްލަ ޕާޓީގެ އެހީއެއް ނުލިބޭ: މަވޯޓާ\nދެ މީހަކު ހަމަ ތިބެލާފައި ވެރިކަމުގެ ނިޒާމު ބަދަލެއް ނުކުރެވޭނެ: ޝަރީފު\nމަޖިލިސް ރައީސް ގަނާ ކުރެއްވި ކަމަށް މެމްބަރު ޝަރީފު ތުހުމަތު ކުރައްވައިފި\nއެންމެ މަތީ ވެރިޔާ ހޮވަން ލިބިފައިވާ ބާރު ދޫކޮށްލަންވީ ކީއްވެތޯ ޝަރީފް ސުވާލުކުރުމުން އިންތި ރައްދުދީފި\nއަލިފާނުގެ ހާދިސާ މަޖިލީހުން ބަލަނީ


Igthisaadhee badhalugai hihsaavumah investorunah govaalaifi\nއިގްތިސާދީ ބަދަލުގައި ހިއްސާވުމަށް އިންވެސްޓަރުންނަށް ގޮވާލައިފި\nފޯރަމް ރަސްމީކޮށް ހުޅުވާނީ މާދަމާ\n400 ވިޔަފާރިއެއް މި އަހަރު ބައިވެރިވޭ\nރާއްޖޭގައި އިންވެސްޓްކުރަން ގޮވާލި\nއިކޮނޮމިކް މިނިސްޓަރު މުހައްމަދު ސައީދު. -- އަވަސް ފޮޓޯ\nރާއްޖޭގެ އިންވެސްޓްމަންޓް މާހައުލު ބަދަލުކޮށްލުމަށް، ރައީސް އަބްދުﷲ ޔާމީން ކުރައްވަމުން ގެންދަވާ މަސައްކަތް ތަކުގައި ހިއްސާވެ، ބައިވެރިވުމަށް އިންވެސްޓަރުންނަށް އިކޮނޮމިކް މިނިސްޓަރު މުހައްމަދު ސައީދު މިރޭ ގޮވާލައްވައިފި އެވެ.\nނިއުދިއްލީގެ "ތާޖު ހޮޓެލް" ގައި މިރޭ ބޭއްވި މޯލްޑިވްސް އިންވެސްޓްމަންޓް ފޯރަމްގެ ގާލާ ނައިޓުގައި ވާހަކަފުޅު ދައްކަވަމުން ސައީދު ވިދާޅުވީ ރާއްޖޭގައި އިންވެސްޓް ކުރެވޭނެ ގިނަ ދާއިރާތަކެއް އެބަހުރި ކަމަށެވެ. އަދި މާދަމާ އިންވެސްޓްމަންޓް ފޯރަމް ފެށުމުން އެ ދާއިރާތައް އެނގިގެންދާނެ ކަމަށް މިނިސްޓަރު ސައީދު ވިދާޅުވި އެވެ.\n"ރާއްޖޭގައި ހުރި ވިޔަފާރީގެ އާ ފުރުސަތުތައް އެބަހުރި. ރައީސް އަބްދުﷲ ޔާމީންގެ އިގްތިސާދީ ތަސައްވަރާއެކު ރާއްޖެ ތަރައްގީ ކުރެވޭނެ. އަޅުގަނޑުމެން މި ތިބީ ވިޔަފާރިވެރިން ގުޅުވާލުމަށް އެހީވެދޭން،" ސައީދު ވިދާޅުވި އެވެ.\nމިނިސްޓަރު ވިދާޅުވީ ރާއްޖޭގައި އިންވެސްޓްކޮށްގެން ދެރައެއް ނުވާނެ ކަމަށެވެ.\n"އަޅުގަނޑުމެން ވިޔަފާރިވެރިންނަށް ދެރައެއް ދީފައެއް ނޯންނާނެ. ރާއްޖެ އޮތީ އިންވެސްޓްމަންޓަށް ހުޅުވިފަ،" ސައީދު ވިދާޅުވި އެވެ.\nމިނިސްޓަރު ސައީދު ވިދާޅުވީ ރާއްޖޭގައި އިންވެސްޓް ކުރެވޭނެ ތަފާތު ދާއިރާ ތަކެއް އެބަހުރި ކަމަށެވެ.\nއިންވެސްޓްމަންޓް ފޯރަމް ބޭއްވުމަށް އެހީތެރިކަން ފޯރުކޮށްދިން ކުންފުނިތަކަށް ފިލާ ހަވާލުކޮށްދެއްވަނީ.-- އަވަސް ފޮޓޯ\n"ޓޫރިޒަމްގައި އެބަހުރި ޓައިމް ޝެއާ އާއި ވެކޭޝަން އޯނާޝިޕް ފަދަ ދާއިރާތައް އިންވެސްޓް ކުރެވޭނެ. އިންޓަގްރޭޑް ދާއިރާ،" ސައީދު ވިދާޅުވި އެވެ.\nމިނިސްޓަރު ވިދާޅުވީ އިންޑިޔާއަކީ ރާއްޖެއަށް ފުރުސަތު ތަކެއް ހުރި ގައުމެއް ކަމަށާއި، އެ ގައުމު ކައިރިވުމަކީ އޮތް ފައިދާއެއް ކަމަށެވެ.\nމިނިސްޓަރު ވިދާޅުވީ ރާއްޖެ މީގެ ކުރިން އިޝްތިހާރުކުރަނީ ޓޫރިޒަމް މަންޒިލެއްގެ ގޮތުގައި އެކަނި ކަމަށާއި، ނަމަވެސް ސަރުކާރުން އެކަން ބަދަލުކޮށްފައިވާ ކަމަށެވެ.\n"ކުރިން ނުދަން ދުނިޔޭގެ ބޮޑެތި ސިޓީތަކަށް، ރާއްޖޭގައި އިތުރު ފުރުސަތު ތަކެއް ހުރިކަމެއް. ރާއްޖެއަށް ވިޔަފާރިވެރިން އައިސް އިންވެސްޓުކޮށް، ދެ ފަރާތަށް ފައިދާވާނެ ފަދަ ވިޔަފާރި ތަކެއް ކުރާނެ ފުރުސަތުތައް ހުރިކަން މިހާރު އެނގޭ،" މިނިސްޓަރު ވިދާޅުވި އެވެ.\nއިންވެސްޓްމަންޓް ފޯރަމްގައި މިރޭ ބޭއްވި ގާލާ ނައިޓުގައި ގިނަ އަދަދެއްގެ ވިޔަފާރިވެރިން ބައިވެރިވެފައިވެ އެވެ. މި ހަފުލާ ޝަރަފުވެރި ކޮށްދެއްވީ ނައިބް ރައީސް އަބްދުﷲ ޖިހާދު އެވެ. މި ހަފުލާގައި ރާއްޖޭގެ މަޝްހޫރު ލަވަ ކިޔުންތެެރިޔާ ޝަލަބީ އިބްރާހިމްގެ ހުށަހެޅުންތައް ވެސް ކުރިއަށް ގެންދިޔަ އެވެ. އަދި އިންވެސްޓްމަންޓް ފޯރަމް ސްޕޮންސާކުރި އެކި ފަރާތްތަކުގެ އަގު ވަޒަންކޮށް ހަނދާނީ ލިޔުން ދިނުންވެސް އޮތެވެ.\nނިއުދިއްލީގައި މާދަމާގެ ނިޔަލަށް ކުރިއަށްދާ އިންވެސްޓްމަންޓް ފޯރަމް ހުޅުވުން އޮންނާނެ އެވެ. އިންޑިޔާ ގަޑިން 9.30 ގައި ފޯރަމް ހުޅުއްވައި ދެއްވާނީ ނައިބް ރައީސް އެވެ.\nއިންވެސްޓްމެންޓް ފޯރަމް އިންޑިއާ


Transport Autority uvaalaifi\nރައީސް އިބްރާހިމް މުހައްމަދު ސޯލިހު މިއަދު ވަނީ ޓްރާންޕޯޓް އޮތޯރިޓީ އުވައިލުމުގެ ބިލު ތަސްދީގުކުރައްވާފައި -- ފޮޓޯ: ރައީސް އޮފީސް\nޓްރާންސްޕޯޓް އޮތޯރިޓީގެ ގާނޫނު އުވާލުމުގެ ބިލު ރައީސް އިބްރާހިމް މުހައްމަދު ސޯލިހު މިއަދު ތަސްދީގުކުރައްވައިފި އެވެ.\nޓްރާންސްޕޯޓް އޮތޯރިޓީ އުވާލުމުން، އެތަނުން ދެމުން ދިޔަ ހިދުމަތްތަކާއި އެތަނުގެ ތަކެއްޗާއި މުދަލާއި ދައުލަތުގެ ބަޖެޓުން ކަނޑައަޅާފައިވާ ފައިސާ ޓްރާންސްޕޯޓް މިނިސްޓްރީއަށް ވަނީ މިލްކުވެފަ އެވެ. އަދި އެ އޮތޯރިޓީގެ މުވައްޒަފުންގެ ގޮތުގައި ތިބި ސިވިލް ސާވިސްގެ މުވައްޒަފުން ވެސް މަސައްކަތް ކުރާނީ ޓްރާންސްޕޯޓް މިނިސްޓްރީގަ އެވެ.\nޓްރާންސްޕޯޓް އޮތޯރިޓީ އުވާލުމަށް ރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީ އާއި ލާމަރުކަޒީ ކޮމިޓީގެ ޖޮއިންޓް ކޮމިޓީން ނިންމި ނިންމުމަށް މަޖިލީހުގެ ފްލޯއިން ތާއީދުކޮށް އެ އޮތޯރިޓީ އުވާލަން ފާސްކޮށްފައި ވަނީ މިދިޔަ މަހުގެ 29 ވަނަ ދުވަހު އެވެ.\nޓްރާންސްޕޯޓް އޮތޯރިޓީގެ ގާނޫނު އުވާލުމަށް ސަރުކާރުގެ ފަރާތުން ރައްޔިތުންގެ މަޖިލީހަށް ބިލު ހުށަހެޅުއްވ ވައިކަރަދޫ ދާއިރާގެ މެމްބަރު ހުސައިން ޒިޔާދެވެ. އެ ބިލު ހުށަހަޅާފައި ވަނީ އެ އޮތޯރިޓީގެ އެންމެހާ މަސައްކަތްތައް ޓްރާންސްޕޯޓް އޮތޯރިޓީގެ ދަށަށް ބަދަލުކުރަން ސަރުކާރުން ނިންމައިފައިވާތީ އެވެ.\nޓްރާންސްޕޯޓް އޮތޯރިޓީގެ ގާނޫނު އުވާލަން ބޭނުންވީ އޮތޯރިޓީ އާއި މިނިސްޓްރީގެ މެންޑޭޓްގެ ތެރޭގައި ފުށުއަރާ ކަންތައްތަކެއް ހުރުމުން ކަމަށް ޓްރާންސްޕޯޓް މިނިސްޓްރީން ވަނީ މީގެ ކުރިން ބުނެފަ އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ޓްރާސްޕޯޓް މިނިސްޓްރީ އުވާލާފައިވަނިކޮށް އެ މިނިސްޓްރީން އުފެއްދީ މި ސަރުކާރުންނެވެ.\nރައީސް އިބްރާހިމް މުހައްމަދު ސޯލިހު ޓްރާންސްޕޯޓް އޮތޯރިޓީ އައިޝަތު ނަހުލާ + މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


Saudi Rasgefaanu hospital in dhookohlaiffi - One Online\nރަސްގެފާނު ސަލްމާން ހޮސްޕިޓަލުން ނިކުމެވަޑައިގަންނަވަނީ --\nސައުދީ ރަސްގެފާނު ސަލްމާން ބިން އަބްދުލް އަޒީޒު ހޮސްޕިޓަލުން ދޫކޮށްލައިފި އެވެ.\nސައުދީ ރަސްގެފާނު، 84، ރިޔާދުގެ ކިންގް ފައިސަލް ހޮސްޕިޓަލުގައި އެޑްމިޓްކުރީ ފިތް ނުވަތަ ގޯލްބްލެޑާގެ އޮޕަރޭޝަނެއް ކުރެއްވުމަށެވެ. އެ އޮޕަރޭޝަނަށްފަހު ހާލުކޮޅު ރަނގަޅުވެ ހޮސްޕިޓަލުން ނުކުމެވަޑައިގަންނަވާ މަންޒަރު ސައުދީގެ ގައުމީ ޓީވީން ވަނީ ދައްކައިފަ އެވެ. ޓީވީން ދެއްކި ވީޑިއޯގައި އެމަނިކުފާނުގެ އަރިހުގައި ދަރިކަލުން މުހައްމަދު ބިން ސަލްމާންގެ އިތުރުން އާއިލާގެ ބައެއް މެމްބަރުން ތިއްބެވި އެވެ.\nމީގެ ފަސް އަހަރު ކުރިން، 2015 އަހަރު ސައުދީ ރަސްކަމުގެ ތަހުތަށް އިސްވެވަޑައިގެންނެވި ސަލްމާން ބިން އަބްދުލް އަޒީޒު ހޮސްޕިޓަލުގައި އެޑްމިޓްކޮށް ފަރުވާ ކުރައްވަން ފެއްޓެވުމުން އެމަނިކުފާނުގެ ސިއްހީ ހާލުކޮޅާމެދު ގިނަ ބަޔަކު ކަންބޮޑުވުން ފާޅު ކުރިއެވެ. އެގޮތުން ހޮސްޕިޓަލުން ވެސް ވަނީ ރަސްގެފާނުގެ ސިއްހީ އިތުރު ބެލުންތަކެއް ބެލި ކަމަށް ބުނެފަ އެވެ. ނަމަވެސް އެކަމުގެ އިތުރު ތަފްސީލެއް ނުބުނެ އެވެ.\nސަލްމާން ރަސްގެފާން ތަހުތަށް އިސްވެވަޑައިގެންނެވީ ކުރީގެ ރަސްގެފާން އަބްދުﷲ، 90، އަވަހާރަވުމާ ގުޅިގެންނެވެ. އަދި ޖޫން 2017 ގައި ރަސްގެފާން ސަލްމާން ވަނީ ދަރިކަލުން މުހައްމަދު ބިން ސަލްމާން، ވަލީ އަހުދުގެ މަގާމަށް ހަމަޖައްސަވައިފަ އެވެ.\nބަހާމާސްގެ ބޮޑުވަޒީރާއި ބޮޑުވަޒީރުގެ ނައިބު ކަރަންޓީނުކޮށްފި\nއެޕް ސްޓޯރުން ފޯޓްނައިޓް ނަގައިފި\nއިންޑިއާއިން ލުބުނާނަށް 58 މެޓްރިކް ޓަނުގެ އެހީ ފޮނުވައިފި\nޗައިނާއަށް އެތެރެކުރި ކުކުޅު މަހާއި ޝްރިމްޕްތަކެއް ކޮވިޑަށް ޕޮޒިޓިވް ވެއްޖެ\nއެމޭޒަން އިން އިންޑިއާގައި އޮންލައިން ފާމަސީއެއް ތައާރަފުކޮށްފި


Local Council Inthihaabu April3gai baahvan ninmaifi\nލޯކަލް ކައުންސިލް އިންތިހާބު އެޕްރީލް3ގައި ބާއްވަން ނިންމައިފި\n06 ޖެނުއަރީ 2021 - 13:39:57\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ އިންތިހާބު އަންނަ އެޕްރީލް ތިނެއްގައި ބޭއްވުމަށް އިލެކްޝަންސް ކޮމިޝަން (އީސީ) އިން ތާވަލުކޮށްފި އެވެ.\nއެކަން ހާމަކުރެއްވީ އިލެކްޝަންސް ކޮމިޝަންގެ ރައީސް އަހުމަދު ޝަރީފް ކުރެއްވި ޓްވީޓެއްގަ އެވެ.\nމިދިޔަ މާޗް ހަވަނަ ދުވަހު ބާއްވަން އޮތް ލޯކަލް ކައުންސިލް އިންތިހާބު ފަސްކުރީ ކޮވިޑް-19 އާ ގުޅިގެން ހާއްސަ ގާނޫނަކާއެކު އެވެ. އެގޮތުން އެ އިންތިހާބު ބޭއްވޭނީ ސިއްހީ ކުއްލި ނުރައްކަލުގެ ހާލަތު އުވާލުމުންނެވެ.\nއީސީއިން މަސައްކަތް ކުރަމުން އައީ މާޗު މަހުގެ ހަވަނަ ދުވަހު އިންތިހާބު ބޭއްވުމަށް ނަމަވެސް މިހާރު އެ މުއްދަތުގައި އިންތިހާބު ނުބޭއްވޭނެ ކަމަށް އީސީން ވަނީ ބުނެފަ އެވެ.\nއީސީގެ ރައީސް އަހުމަދު ޝަރީފް ރޭ ވިދާޅުވީ ހާއްސަ ގާނޫނުގެ ތިން މާއްދާއަކަށް އިސްލާހު ހުށަހެޅުމަށް ތައްޔާރުވަމުން އަންނަ ކަމަށެވެ.\nމި އިސްލާހުތައް މި މަސް ނިމުމުގެ ކުރިން ގެންނަން ޖެހޭ ކަމަށާއި އެކަން ކުރެވެން އޮތީ ރައްޔިތުންގެ މަޖިލީހުގެ ދައުރުން ބޭރުގެ ޖަލްސާއެއް ބާއްވައިގެން ކަމަށާއި އެހެން ނޫން ނަމަ، ރޯދައިގެ ކުރިން އިންތިހާބު ނުބޭއްވޭނެ ކަމަށް ޝަރީޕް ވަނީ ވިދާޅުވެފަ އެވެ.\nއެހެންކަމުން ދައުރުން ބޭރުން މަޖިލީހުގެ ޖަލްސާއެއް ބާއްވަން މަސައްކަތް ކުރަމުންދާ ކަމަށް ސުޕަ މެޖޯރިޓީ ލިބިފައިވާ އަދި ވެރިކަން ކުރާ މައި ޕާޓީ، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ މަޖިލީސް މެންބަރުން ވަނީ ބުނެފަ އެވެ.


Passport Card in Aasandha libeyne goiy hamajahsaifi\nޕާސްޕޯޓު ކާޑުން އާސަންދަ ލިބޭނެ ގޮތް ހަމަޖައްސައިފި\nޕާސްޕޯޓު ކާޑު. --\nމޯލްޑިވްސް އިމިގްރޭޝަނުން އަލަށް ދޫކުރަން ފެށި ޕާސްޕޯޓް ކާޑު ބޭނުންކޮށްގެން އާސަންދަ ހިދުމަތް ލިބޭނެ ކަމަށް އާސަންދަ ކުންފުނިން ބުނެފި އެވެ.\nއާސަންދައިން މިއަދު ނެރުނު ނޫސް ބަޔާނެއްގައި ބުނެފައިވަނީ އައިޑެންޓިޓީ ކާޑެކޭ އެއް ފަދައިން ކާކުކަން އަންގައިދޭ ރަސްމީ ލިއުމެއް ކަމަށް ސަރުކާރުން ހަމަޖައްސާފައިވާތީ އެ ކާޑު މެދުވެރިކޮށްވެސް އާސަންދައިގެ ހިދުމަތް ދޭން ނިންމާފައިވާ ކަމަށެވެ.\nޕާސްޕޯޓް ކާޑު އެގޮތަށް ބަލައި ގަންނަން ރައީސް އަބްދުﷲ ޔާމީން އެންގެވީ އެކާޑަކީ ޕާސްޕޯޓް ފިޔަވައި ސަލާމަތީގޮތުން އެންމެ ރައްކާތެރި، ނަކަލު ނުކުރެވޭނެގޮތަށް ހަދާފައިވާ ކާކުކަން އަންގައިދޭ ލިޔުމަކަށް ވާތީއެވެ.\nއިމިގްރޭޝަނުން ޕާސްޕޯޓް ކާޑް ދޫކުރަން ފެށީ މިދިޔަ އޮކްޓޯބަރުމަހުގެ 24 ވަނަ ދުވަހުއެވެ. އަދި ކާޑް ހެދުމަށް ފީއެއްގެ ގޮތުގައި ދައްކަން ޖެހެނީ 450 ރުފިޔާ އެވެ.\nއިމިގްރޭޝަނުން ކުރިން ބުނެފައި ވަނީ ކާޑް ގެއްލުނު ނަމަވެސް، އަލުން ކާޑް ހަދަން ޖޫރިމަނާ ފައިސާއެއް ނުނަގާނެ ކަމަށެވެ. އޭރު ބުނެފައިވާ ގޮތުގައި ޕާސްޕޯޓް ކާޑް އޮތް ނަމަވެސް ބޭރަށް ދަތުރުކުރުމުގައި ޕާސްޕޯޓް ގެންދަން ޖެހޭނެ އެވެ. އަދި ޕާސްޕޯޓް ކާޑް ހަދާއިރު، އޭގައި އައިޑީކާޑް ނޫނީ ލައިސަންސްގެ މައުލޫމާތު ނުހިމަނާ އުނިކުރަން ބޭނުންވާ ނަމަ އެކަން ކުރުމުގެ ފުރުސަތު އޮންނާނެ އެވެ.\nރާއްޖޭގެ އަދަދު 5500 އިން މައްޗަށް


Varugadha Maziya Balikoh Green Fenvaru Dhakkalaifi - Vaguthu\n1 ހަފްތާ ކުރިން ( ޖެނުއަރީ 13, 2022 )\nވަރުގަދަ މާޒިޔާ ސްޕޯޓްސް އެންޑް ރެކްރިއޭޝަން ބަލިކޮށް ޕްރެޒިޑެންޓްސް ކަޕް ފުޓުބޯޅަ މުބާރާތުގައި ކުލަބް ގްރީންސްޓްރީޓްސް އިން ފެންވަރު ދައްކާލައިފިއެވެ.\nގަައުމީ ޓީމުގެ މުހިއްމު ގިނަ ކުޅުންތެރިންތަކެއް ތިބި މާޒިޔާ ބަލިވީ ގްރީން އަތުން 2-0 ގެ ނަތީޖާއަކުންނެވެ. މި ނަތީޖާއާއެކު ރަނގަޅު ފޯމެއްގައި އޮތް ގްރީން ވަނީ ފައިނަލާއި ގާތަށް ޖެހިލާފައެވެ.\nމާޒިޔާ މި މެޗުން ބަލިވިއިރު މިއީ މި ސީޒަނުގެ މިހާތަނަށް އެ ޓީމުގެ ފުރަތަމަ ބައްޔެވެ. އެންމެފަހުން ކުޅުނު ހަ މެޗުން ވެސް އެ ޓީމު ވަނީ މޮޅުވެފައެވެ.\nގްރީން ހޯދި މި މޮޅާއެކު އެ ޓީމު ވަނީ ތާވަލުގެ އެއްވަނައަށް ލަނޑުގެ ތަފާތުން ޖެހިލާފައެވެ. ގްރީންގެ އިތުރުން ދެވަނައިގައި އޮތް ވެލެންސިއާ އަދި ތިންވަނައިގައި އޮތް މާޒިޔާ ވަނީ 15 ޕޮއިންޓާއެކު އެވެ. ގްރީންއަށް ފައިނަލުގެ ޖާގަ ޔަގީންވާނީ ފަހު މެޗުގައި އީގަލްސް ބަލިކޮށްގެންނެވެ.\nމެޗުގައި ގްރީންގެ ފުރަތަމަ ލަނޑު ފެނިގެންދިޔައީ ފުރަތަމަ ހާފުގެ އިތުރުވަގުތުގެ ގޮތުގަައި ދެއްކި ފަސް މިނެޓުގެ ތެރެއިިން ދެވަނަ މިނެޓުގެ ތެރޭގައެވެ. މިއީ ކެޕްޓަން ރިލްވާން ވަހީދު (ރިލޭ) ދިން ބޯޅައަކުން ހަސަން ނަޒީމް ގާސިމް (ޗޯޓު) ކާމިޔާބުކުރި ލަނޑެކެވެ.\nގްރީންގެ ދެވަނަ ލަނޑަކީ މާޒިޔާއަށް ކުޅެމުން އަންނަ ނޭޕާލްގެ ކެޕްޓަަން އަދި ކީޕަރު ކިރަން އަތުން ވަދެފައިވާ ލަނޑެކެވެ. މިއީ ގްރީންގެ އެންޖެލް މުނޯޒް އޭރިއާ ތެރެއަށް ހުރަސްކުރި ބޯޅައަކުން ވަތް ލަނޑެކެވެ. މެޗުގައި ލަނޑުޖަހާނެ ރަނގަޅު ފުރުސަތުތަކެއް މާޒިޔާއިން ތަނަވަސްކުރި އެވެ. ނަމަވެސް ގްރީންގެ ފަހަތް ފެނުނީ މި މެޗުގައި ވަރުގަދަކޮށެވެ. މެޗަކަށްފަހު މެޗެއް ގްރީން ދަނީ ކުޅުން ރަނގަޅުކުރަމުންނެވެ.\nޔޫވީ ބަލިކޮށް ގްރީން ތާވަލުގެ ދެވަނަ މަގާމަށް\nދަ ގްރާންޑޭ ބަލިކޮށް ކުލަބް ގްރީންސްޓްރީޓްސް ފެށީ މޮޅަކުން


vnews - Rajinikanth ge 2.0 ge teaser leak kohlaifi\nރަޖްނީކާންތްގެ 2.0ގެ ޓީޒާ ލީކުކޮށްލައިފި\nރަޖްނީކާންތާއި އަކްޝޭ ކުމާރް އެކްޓް ކޮށްދީފައިވާ ފިލްމު 2.0 ގެ ޕޯސްޓަރެއް\nރަޖްނީކާންތްގެ ފިލްމަކަށް އިންތިޒާރުކުރަމުންދާ އެތައް ބަޔަކު ފިލްމް "2.0" އަށް އިންތިޒާރު ކުަރަމުންދަނިކޮށް އެ ފިލްމުގެ ޓީޒާ އޮންލައިންކޮށް ލީކުކޮށްލައިފި އެވެ.\nއޮންލައިންކޮށް ލީކުކޮށްލާފައިވާ ޓީޒާ އަކީ ޑްރާފްޓެއް ކަމަށާއި، އެއީ ފައިނަލް ޓީޒާ ނޫން ކަމަށްވެ އެވެ. "2.0" ގެ ޓިޒާ ލީކު ކޮށްލުމުން ފިލްމު އުފެއްދި މީހުން ކަންބޮޑުވެފައިވާއިރު ޑައިރެކްޓަރު ޝަންކަރްގެ އެހީތެރިއެއްގެ ގޮތުގައި ފިލްމުގެ މަސައްކަތުގައި އުޅުނު މީހަކު ބުނީ ލީކުވެފައިވާ ޓީޒާ ޝެއާ ނުކުރުމަށް އެދޭ ކަމަށާއި، އެ ޓީޒާ ޝެއާ ކުރުމަކީ ފިލްމު އުފެއްދި ފަރާތްތަކަށް ލިބޭ ގެއްލުމެއް ކަމަށެވެ.\nމިއީ ޑައިރެކްޓަރުން ވަރަށް ބޮޑު ހުވަފެނެއް ދެކެމުން އައި ފިލްމެއް ކަމަށާއި، ފިލްމު ހެދުމަށް ހޭދަވި ބުރަ މަސައްކަތް އެހެން ފަރާތްތަކަށް ވަޒަން ނުކުރެވޭނެ ކަމަށްވެސް އޭނާ ބުންޏެވެ. އަދި ލީކުވެގެން އުޅޭ ޓީޒާ އަކީ ފުރިހަމަ އެއްޗެއް ނޫން ކަމުން ބެލުންތެރިންނަށް އެ ޓީޒާއިން ލިބެންޖެހޭ ހަގީގީ ހިތްހަމަޖެހުން ނުލިބޭނެ ކަމަށްވެސް އޭނާ ބުންޏެވެ.\nލީކު ކޮށްލާފައިވާ ޓީޒާ އަކީ ކޮންމެވެސް ތަނެއްގައި ސްކްރީން ކޮށްފައިވަނިކޮށް އެވަގުތު މީހަކު ފޯނުން ރެކޯޑުކޮށްގެން އޮންލައިންކޮށް ލީކު ކޮށްލާފައިވާ ވީޑިއޯ އެެއް ކަމަށް ބެލެވެ އެވެ.\nޑައިރެކްޓަރު ޝަންކަރުގެ އެހީތެރިޔާ ބުނީ ރަޖްނީކާންތާއި ޝަންކަރުގެ ހަގީގީ ފޭނުން އެ ޓީޒާ ޝެއާ ނުކުރާނެ ކަމަށާއި، އެ ދެމީހުންގެ ހަގީގީ ފޭނުން ރަސްމީކޮށް ޓީޒާ އާންމުކުރަންދެން އިންތިޒާރު ކުރާނެ ކަމަށެވެ.\nރަޖްނީކާންތް އާއި އަކްޝޭ ކުމާރު އެކްޓް ކޮށްދީފައިވާ "2.0" އަކީ ސައިންޓިފިކް ތްރިލާ އެކެވެ. އަދި 2010 ވަނަ އަހަރު ނިކުތް "އެންތިރަން"ގެ ދެވަނަ ބައެވެ.\nމި ފިލްމުގެ ލީޑްރޯލުން ފެނިގެންދާނީ ރަޖްނީކާންތާއި އަކްޝޭ ކުމާރް އާއި އަމީ ޖެކްސަން އެވެ. މި ފިލްމު ސްކްރީންތަކާއި ހަމައަށް ގެންނަން ހަމަޖެހިފައި އޮތީ އޭޕްރީލް މަހު އެވެ. އެހެންނަމަވެސް ފިލްމުގެ އެޑިޓިންގެ މުހިއްމު ބައެއް މަސައްކަތްތައް ނުނިމި ދިގުލައިގެންދާތީ ފިލްމު އަޅުވަން ކުރިން ހަމަޖެހުނު ތާރީހު މިހާރު ވަނީ ފަސްކޮށްފަ އެވެ.\nފިލްމު އެޅުވުން ފަސްކުރިކަން އިއުލާނު ކުރިނަމަވެސް "2.0" ޕްރިމިއާ ކުރާނެ ސީދާ ތާރީހެއް އަދި އިއުލާންކޮށްފައެއް ނުވެ އެވެ.


Breaking News: Spain In Raajje Ai Ithuru dhivehssaku Test kuranee\nސްޕެއިން އިން ރާއްޖެ އައި އިތުރު ދިވެއްސަކު ޓެސްޓު ކުރަނީ\n16 މާރޗް 2020\nކޮވިޑް19އަށް ޝައްކުކުރެވޭ މީހަކު ރާއްޖެއިން ފެނިއްޖެ ހާލަތެއްގައި އަމަލުކުރާނެ ގޮތުގެ ޑްރިލްއެއް މާލޭގައި ކުރިއަށް ގެންދިއުން: ފޮޓޯ / ސަން\nދުނިޔޭގެ އެކި ކަންކޮޅުތަކުގައި ފެތުރެމުން އަންނަ ކޮވިޑް19 ހަލުވިކަމާއި އެކުގައި ފެތުރެމުން އަންނަ ސްޕެއިން އިން ރާއްޖެ އައި ދިވެއްސަކު ވައިރަހަށް ޓެސްޓު ކުރުމުގެ މަސައްކަތް ކުރަމުންދާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން މިރޭ ބުނީ ކޯވިޑް19 އަށް ޝައްކުކުރެވޭ އަލާމާތްތައް ހުރި، ސްޕެއިން އިން ރާއްޖެ އައި އިތުރު ދިވެއްސެއް، ފަރުކޮޅުފުއްޓަށް ގެންގޮސް ޓެސްޓު ކުރުމުގެ މަސައްކަތް މިހާރު ކުރެވެމުންދާ ކަމަށެވެ.\nއިއްޔެވެސް ސްޕެއިން އިން ރާއްޖެއައި ދިވެއްސަކު ކޮވިޑް19 އަށް ޓެސްޓު ކުރިއެވެ. ނަމަވެސް އެމީހާ ވަނީ ބައްޔަށް ނެގެޓިވްވެފައެވެ. ސަރުކާރުން ވަނީ ކޮވިޑް19 އާ ގުޅިގެން ސްޕެއިން އަދި ފްރާންސާއި ޖަރުމަނުން ރާއްޖެ އަންނަ އެ ގައުމުގެ މީހުން އައުން މަނާ ވެސް ކޮށްފައެވެ.\nރާއްޖޭގައި ކޮވިޑް19 އަށް 13 މީހަކު ޕޮޒިޓިވް ވެފައިވާއިރު އެ ހުރިހާ އެންމެންނަކީ ވެސް ބިދޭސީންނެވެ. އޭގެތެރޭގައި އެންމެ ގިނައީ އިޓަލީގެ ރައްޔިތުންނެވެ. ބައެއް މީހުންނަކީ ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންނެވެ.


BREAKING| Addu Ge2Miskithakah Meehaku Bodukamu Gosfi - Vaguthu\nއައްޑޫ ސިޓީގެ ފޭދޫގެ ދެ މިސްކިތަކަށް މީހަކު ބޮޑުކަމުދިޔަ މައްސަލައެއް ފެންމަތިވެއްޖެއެވެ.\n"ވަގުތަށް" އެނގިފައިވާ ގޮތުގައި ބޮޑު ކަމުގޮސްފައި ވަނީ ފޭދޫގައި ހުންނަ މަސްޖިދުލް އަމާން މިސްކިތަށާއި މަސްޖިދުލް ނަސްރިއަށެވެ. އެކަން އެނގުނީ ރޭ ފަތިހު އެދެ މިސްކިތަށް ދިޔަ ބަޔަކަށެވެ.\nބޮޑުކަމު ގޮސްފައި ހުރީ މިސްކިތުގެ އިމާމް ނަމާދު ކުރަން ހާއްސަ ތަނަށެވެ. ބޮޑު ކަމު ދިއުމަށް ފަހު، އޭގެ މަތީގައި މުސައްލަ ބާއްވާފައިވާ ކަމަށްވެއެވެ.\nމިސްކިތަށް ބޮޑުކަމު ދިޔަ މީހާ، އެވަގުތު މިސްކިތުގައި ތިބި މީހުން ކައިރީގައި ބުނެފައި ވަނީ އޭނާ އެގޮތަށް ކަންތައް ކުރީ "ޝައިތާނާ" ބުނެގެން ކަމަށެވެ. ދެ މިސްކިތަށް ވެސް ބޮޑުކަމު ގޮސްފައި ވަނީ އެކަކު ކަމަށްވެއެވެ. މިސްކިތަށް ބޮޑު ކަމު ދިއުމުގެ އިތުރުން މިސްކިތް ހަޑިކޮށް ގެއްލުންތަކެއް ވެސް ދީފައިވާ ކަމަށްވެއެވެ.\nފޭދޫގެ ދެ މިސްކިތަކަށް ބޮޑުކަމު ދިޔަ މައްސަލައެއް ފެންމަތިވި އިރު، ރައީސް އޮފީހުގެ ދޮރުމައްޗަށާއި، ހުކުރު މިސްކިތަށާއި، އިސްލާމީ މަރުކަޒަށާއި، ޖުމްހޫރީ މައިދާނަށް ގަސްތުގައި ކުޑަކަމުދިޔަ މައްސަލައިގައި މީހަކު ވަނީ ޖަލަށްލައިފައެވެ. އެމައްސަލައިގައި ޖަލަށްލީ މ. ޝޭޑީހޯމް، ހަސަން ޒިޔާދުގެ މައްޗަށެވެ.\nޑިސެމްބަރު 16, 2021 12:12\nސިހުރު ހަދާ މީހަކަށް ވެސް ވެދާނެ.\nޑިސެމްބަރު 16, 2021 12:30\nދިހަވަރަކަށްްފަހަރު ތަކުރާރުވަންދެން އަޅާނުލާ ފޮޓޯނަގަނަގާތިބޭ !!\nޑިސެމްބަރު 16, 2021 12:31\nހަމައެކަނި މީހުންގެ ބޮޑުކަމުދާތަކެތި ގައިގަ ހާކައިގެން ނޫނީ ރަނގަޅު ނުވާނެ ނުރައްކާތެރި ބައްޔެއް އޭނާއަށް ޖައްސަވައިފިއްޔާ؟؟\nޑިސެމްބަރު 16, 2021 12:44\nއޭނާ އެއީ ޝައިތާނަކީ، ރައްޔިތުން ނުކުމެ، ރަގަޅަށް ހުކުމްކޮށް ހައްގު އަދަބު ދޭންވީ. މިފެންނަނީ ދުވަހަކުވެސް މިޤައުމުން ފެނުނު މަންޒްރެއްނޫން. ޝެއިޚް އެކޭ ބުނާ ޖހލކ މިހުރީ ހޯމް ހިންގަން،\nޑިސެމްބަރު 16, 2021 12:54\nލާދީނީ ސަރުކާރެއް ވީމަ މިހުރިހާ ކަމެއް ހުންނާނީ މެކުހުގަ، މިސަރުކާރުގަ ވަނީ މިސްކިތުގެ ހުރުމަތް ކެޑުން މުކުހަށް ޖަހާފަ\nޑިސެމްބަރު 16, 2021 12:59\nތީހަމަ ގަސްތުގާ އެނގިހުރެ ރޭވިގެން މިސަރުކާރާ އިންޑިއާ އަޑީގަ އޮވެގެން ދިވެހިންތިބީ ކޮންގޮތަކަށް ބަލަންކުރާކަމެއް\nޑިސެމްބަރު 16, 2021 14:01\nމީ ބަރާބަރު ކޮމެންޓެއް\nޑިސެމްބަރު 16, 2021 13:02\nޝައިތާނާ ކުއްވެރިކޮށްފަ ސަލާމަތްވާނެ ކަމަށް؟؟؟\nޑިސެމްބަރު 16, 2021 13:06\nކަންކަން މިދަނީ ގޯހުން ގޯހަށް. ނުބައި ނަތީޖާތަކެއް ނިކުމެދާނެ ކަންކަން މިހިނގަނީ. މުޖުތަމައުގެ ރައްކަލަކަަށްްވުރެ މިމީހުންގެ ރައްކަލަކަށް މިމީހުން ހައްޔަރުކުރޭ.\nޑިސެމްބަރު 16, 2021 13:15\nމުޅިން ވެސް ރާވައިގެން ހިންގޭ ޓެސްޓްތައް. ހައްދަވައި ބޮޑުކުރެއްވި ރަސްކަލާކޮ! މި ބައިމީހުންގެ ކިބައިން މި ޤައުމު ސަލާމަތް ކުރައްވާންދޭވެ. އާމީން\nޑިސެމްބަރު 16, 2021 13:16\nތިޔައީ ލާދީނީ ބޮޑުން އަޑީގައި ތިބެގެން ލާދީނީ މީހުން ލައްވާ ކުރުވާ ލާދީނީ ކަންކަން. އިރާދަކުރެއްވިއްޔާ ނިކަން ނަޖިސް ގޮތަކަށް ލާދީނީ މީހުންގެ ކަންތައް ނިމިގެންދާނެ.\nޑިސެމްބަރު 16, 2021 13:18\nއެމްޑީއެން އިން ކުރުވާ ކަންތައް\nޑިސެމްބަރު 16, 2021 14:46\nބޮޑަށް ވައްތަރީ ސަރުކާރު ބަލިކަށިކުރަން އިދިކޮޅުން ކުރާކަމަކަށް.\nޑިސެމްބަރު 16, 2021 20:53\nސަރުކާރު ބަލިކަށި ކުރުވަން އިދިކޮޅުން ކުރާ ކަމެއް ވިއްޔާ ކީއްވެ އެކަން ކުރާ މީހުންގެ މައްސަލަ ނުބަލަނީ.. އެމްޑީއެން މީހުންނަކީ އިދިކޮޅު މީހުން ދޯ؟ ޤުރުއާން އުނިކުރަން ސިޓީ ފޮނުވީ ވެސް އިދިކޮޅު މީހުން ދޯ؟ އެހެންވީމާ ޞާލިޙް ބެއަކީ ވެސް އިދިކޮޅު މީހެއް..\nޑިސެމްބަރު 16, 2021 13:28\nﷲމޮޅަށް ދެނެވޮޑިގެންވާނީ.. އަ އްޑޫ ރަ އްޔިތުންނަ ތަރަ އްގީފެންނަން ފެށީ..ރާ އްޖެ ހަލާކުވާކަށްނެތް ހަލާކުވެ އްޖެ..ދުނިޔޭގެ ވަގުތީ މަންފާ އަށް ދީނާ ގަ އުމު ވި އްކާފި.. އިންޑިޔާގެ އަތެ އްނެތި ތިކަމެ ނުހިގާނެ...ފަ އިސާ އަ އްޓަކާ ތިމާމެން ހޭބު އްދިފިލީމަ ދީނެ އު އްމަތެ މި އްލަތެ އަމަޔެ ބަފަޔެ އް ވަކިނުވާ ދަރަޖަޔަށްމިތިބީ ގޮ އްސަ.. އަ އްޑޫ ރަ އްޔިތުންގެ ވާޖިބެ މިހާރު ހުރިހާ ރަ އްޔިތުން ނުކުމެ އިންޑިޔާ ސިފަ އިންބޭރުކުރަން ނުކުންނަންވެ އްޖެ...ތިމާމެންގެ އަމި އްލަ ގެދޮރުން ނެރެނުލަސީ އަ އްޑޫ ސަލާމަތްކުރަން..ﷲ އަށް ބިރުވެތިވޭ އާ އްމުވެގެންވާ ކޯފާ އެ އް ނާންނަނީސް..\nޑިސެމްބަރު 16, 2021 13:41\nމިހާރު މިދަނީ އަތުނުޖެހޭ ހިސާބައް، މިފަދަ ލާދީނީ ވެރިކަމެއް އޮތަދީގެންނުވާނެ، ދައުލަތް ނުހިންގޭތާގައި އަމަންވެސް ނުބެލެހެއްޓުވޭ.\nޑިސެމްބަރު 16, 2021 13:43\nތިޔަ ކަމުގެ އަޑިގަ ހުރި ބަޔަކު ހޯދަން ޖެހެ އެވެ. އެމީހުންގެ މައްސަލަ ބަލާ ތަހުގީގު ކުރަން ވީ އެވެ. އަޑީގަ ބަޔަކު އުޅޭހެން ހީވެ އެވެ. ކުރީގަ ވެސް ރާ ބޯ މީހުނާ ޑަރަގްސް ބޭނުންކުރާ މީހުން އުޅެ އެވެ. މިކަހަލަ ކަންކަން ނުކުރެ އެވެ.\nޑިސެމްބަރު 16, 2021 13:44\nމިއީ ރޭވިގެން ލާީނިސްޓުން ހިންގުވާ ޖަރީމާ.ސިޔާސީ ބަޔެއް ބާރާއި ނުފޫޒުން ހިންގޭ ބޮޑޫވެގެންވާ ޖަރީމާއެއް.މިކަމަށް ފިޔަވަޅުއަޅަން ރައްޔިތުންނަށް މަޖުބޫރު ނުކުރޭ ސަރުކާރު.\nޑިސެމްބަރު 16, 2021 13:48\nޑިސެމްބަރު 16, 2021 13:58\nއެމީހާގެ ފޮޓޯއާއެކު ހާމަކުރޭ\nޑިސެމްބަރު 16, 2021 14:18\nއެޖެންޑާ 19 ރީތިކޮށް ތަންފީޒްވަމުން މިދަނީ ބަޔަކު\nމިކަމުގެ އަޑީގަ އި ތިބެގެން ރޭވުންތެރިކަމާ އެކު ޕްލޭން ކުރެވިގެން ކަމަށް ބެލެވެ އެވެ މި އީ ވަރަށް ބިރުވެރި\nނުރައ އްކާތެރި ބަދަލަކަށް ރާ އއްޖެ ފޮރޮޅާލުމުގެ ތެރެ އިން\nހިންގާޖަރީމާ އަކަށް ވުމުގެ ފުރުސަތު އެބަ އޮތެވެ މިބާވަތުގެ\nކަންކަން ފުނަށް ތަހްގީގުކޮށް، އަޑީގަ އި ފޮރުވިގެންތިބި\nބަޔަކުނެރެ ހާމަކުރުމަށް ސަރުކާރަށް ގޮވާލަމެވެ.\nޑިސެމްބަރު 16, 2021 17:08\nސަރުކާރަށް ކަމެއްކުރެވޭނީ 100 ދުވަސްވެގެންނު! ދުވަސްހަމަވީމަ ބަރިބަރިޔަށް ޙުކުމްކުރާތީފެންނާނެ! އިންތިޒާރުކޮށްލަށްވާ! 100 ދުވަސްހަމަވާއިރަށްކުރަންޖެހޭ ހުރިހާކަމެއްބާރަށްކުރިއަށްދާތީނުފެނުމަކީ ސިކުނޑިތަރައްގީ ނުވެތިބީމަފެންނަގޮތެކެވެ.\nޑިސެމްބަރު 16, 2021 14:27\nމިސްކިތަށް ގެއްލުންދީ ހުރުމަތްކެނޑުންފަދަ މިކަހަަލަ ކަންތައްތައް މިސަރުކާރު އައިފަހުން މިވަނީ މެކުހުގައި. މީ ގަސްތުގައި ބަޔަކު އަޑީގައި ތިބެގެންރާވައިގެން ހިންގާ ޖަރީމާ! ބޭނުމަކީ މިސްކިތުގެ ހުރުމަތްކަޑައި ގެއްލުންދިނުން ނޯމަލައޒްކުރުން. މާބޮޑުކަަމެއްކަމަށް އާންމުން ނުދެކި އަޅާނުލާ ދޫކޮށްލަންދެން މިފަދަ ގެއްލުންދީ އޭގެފަހުގައި ސެކިއުލަރިޒަމް މިތަނަށް ގެނއުން. ތީގެ އަޑީގައި އުތެމާ، ޝަހިންދާ އަދި މިހާރުގެ ސޕީ ވެސް ހުރެދާނެ. މިމިހުންނާ ގައުމު ހަވާލު ކުރީމަ ވާނެ ހައެތި މިވަނީ! އަހަރެމެންގެ ކެތްތެރިކަން މިހާރު ކޮޅުންލާހިސާބަށް މިދަނީ!\nޑިސެމްބަރު 16, 2021 14:28\nރައްޔިތުން ނިކުމެ މިކަންވީ. ޢެނޫންގޮތެއްނެތް!\nޑިސެމްބަރު 16, 2021 20:35\nމިސްކިތުގެ ވެރި ފަރާތަށް ނުވީތަ ކަލޭމެން ނުކުންނަން ޖެހުނީ؟\nޑިސެމްބަރު 16, 2021 14:40\nއަނެއް ދިވެހިރާއްޖެގެ ބޮޑުމަންޒަރު ޖަޒީރާ ދިރިއުޅުމުން ފެއްނަމުން މިދަނީ އަދި އިންޑިޔާގެ ބިޔަ މަޝްރޫޢުތަކައި ދީލަތި އެހީތަކުގެ ފައިދާ މިސްކިތްތަކުން ފެނިގެން މިދަނީ!!!\nއެބުނާ ތިލަފަތަށް ހަމަހަމަ ކުރުމުގެ ސިޔާސތުގައި ކުލަޖެހެމުން މުދަނީ!!!\nޑިސެމްބަރު 16, 2021 15:38\nލޮލް ތިވާނީ ރައިސް ޔާމިނު ރާވާ ހިންގާ މަޝްރޫއަކަށް\nޑިސެމްބަރު 16, 2021 16:15\nމިއީވެސް ކުރީ ސަރުކާރުން ކަންކަން ކުރި ގޮތުންތޯ މީހުން މިސްކތުގެ ޙުރުމަތް ކަނޑަނީ.\nޑިސެމްބަރު 16, 2021 17:39\nޢިސްލާމް ފޯބިއާރް ހަރަކާތް ހިންގާ ހިންދޫ ގުރޫޕްތަކެއް އެބައުޅޭ އަވައްޓެރި ޤައުމުތަކުގައި ދިވެހިން ވިސްނާލަންވާ!\nޑިސެމްބަރު 16, 2021 18:46\nވޭންދެނިވި ގަދައަޒާބު ދުނިޔެމަތީގައިވެސް ދައްކަވާނދޭވެ. އާމީން\nޑިސެމްބަރު 16, 2021 18:58\nއެހެންޏާ ވެސް ޑުރަގު ބޭނުން ކުރާ މީހުން އުޅޭ އެކަމު މި ވައްތަރަށް އުޅޭ ތަނެއްނުފެނޭ... ލަފާ ކުރެވޭ ގޮތުގަ ބަޔަކު އަޑީގަ ތިބެގެން ޓެސްޓެއް ކޮއްލަނީ.. ދިވެހިން ދީނީ ކަންކަމާ މެދު ކިހާވަރަކަށް ޝައުގުވެރިކަން ހުރިތޯ ބަލަން ވެގެން.\nމިިސްކިތުގެ ހުރުމަތް ކަނޑާލި މީހާ ފުލުހުންނަށް ހަވާލު ކުރަންވާނީ އާއްމު ރައްޔިތުން ނުކުމެ އެ ޝައިތޯނާ ރަށުގަ ގަނުހިންގުވާފަ.\nޑިސެމްބަރު 16, 2021 19:00\nމާތްކަލާކޯ މި ގައުމެއްވާ ނެތް މި ލާދީނީ ބައިގަނޑާ ހެދި އާމުވެގެންވާ ކޯފާއެއް ނުފޮނުއްވާނދޭ އާމީން\nޑިސެމްބަރު 16, 2021 20:58\nމިވެރިން ރާވައިގެން ތިޔަކަހަލަ ކިތަންމެ ޖަރީމާއެއް ހިންގާނެ.. މުޅިންވެސް ޓެސްޓްތައް..\nޖެނުއަރީ 23, 2022 19:41\nޔާމިނު ބޮޑުވަގު ބުނެގެން އުޅޭ ގޮތެއް


Faidhaa In Furigen Vaa Inguru! ފައިދާއިން ފުރިގެންވާ އިނގުރު! – Huvadhoo News Faidhaa In Furigen Vaa Inguru! Huvadhoo News\nފައިދާއިން ފުރިގެންވާ އިނގުރު!\nއިނގުރުސައި ވަރަށް ގިނަ ގޮތްގޮތަަށް ތައްޔާރުކުރެވިދާނެ.\nއިނގުރަކީ ބިމުތެރޭ ފެތުރެމުން ދުވާކުޅިރަހަލާގޮނޑިއެއް. ވަރަށް ގިނައިން ކާއެއްޗެތި ތައްޔާރު ކުރާއިރު އިނގުރު ބޭނުން ކުރޭ. މިގޮތުން އިނގުރު ސަޔަކީ ވަރަށް މީރު އަދި އެހާމެ ފައިދާ ހުރި ބުއިމެއް.\nދަތުރު ކުރާއިރު މޭނުބައިކޮށް ހޮޑުލެވޭ މީހުން ދަތުރު ފެށުމުގެ 15 ވަރަކަށް މިނެޓް ކުރިން އިނގުރު ސައިތައްޓެއް ބޯލުމުން މިކަމަށް ލުޔެއް ލިބިގެންދޭ.\nއިނގުރު ސަޔަކީ ގޭސް ވުން ކުޑަކުރުމަށާއި ކާއެއްޗެތި ހަޖަމްކުރުމަށް އެހީތެރިވެދޭ ބުއިމެއް.\nހަމަ އެހެންމެ ހުޅުހުޅުގައި ރިއްސާމީހުން ގަވާއިދުން ބުއިމަށް ރަގަޅު ބުއިމެއް.\nރޯގާޖެހި ކަރުތެރެ ހިކިވެ މޭގައި ރޯގާ ހިފައިގެން އުޅޭނަމަ އިނގުރު ސަޔަކީ ބޭނުންކުރުމަށް އެންމެ ރަނގަޅު އެއްބުއިން، އެހެނީ އިނގުރަކީ ފުއްޕާމޭ ސާފުކޮށްދޭ މާއްދާ ތަކެކެއް ހިމެނޭ އެއްޗަކަށްވާތީވެ.\nބަރުދަންލުއިކުރަން ބޭނުންވާނަމަ ގަވާއިދުން އިނގުރު ސައިބުއިން މީއީ ކުރެވިދާނެ ރަގަޅުކަމެއް.\nގަވާއިދުން އިނގުރު ސައިބޯމިހުންގެ ސިކުނޑީގެ ސެލްތަކުގެ ބާރުގަދަވޭ. މިހެންކަމުން އަލްޒައިމާ ފަދަ ބަލިތަކުން ސަލާމަތްވުމަށް މަގުފަހިވެގެންދޭ. އިނގުރަކީ ބައެއްކަހަލަ ކެންސަރ ސެލްތައް ހަށިގަނޑުން ނައްތާލައި،ކެންސަރ ޖެހުމުން ދުރުކޮށްދޭ އެއްޗެއް.\nއިނގުރު ގަހުގެ އެއްލާލަންޖެހޭ އެއްވެސް ބައެއް ނޯންނާނެ، ހުރިހާ ބައެއްވެސް ބޭނުންކުރެވޭނެ. މިގޮތުން އިނގުރުގަހުގެ ފަތް، ތަނޑު އަދި ގޮނޑި އިނގުރުސައި ތައްޔާރުކުރާއިރު ބޭނުން ކުރެވިދާނެ. އިނގުރުސައި ވަރަށް ގިނަ ގޮތްގޮތަަށް ތައްޔާރުކުރެވިދާނެ.\nއިނގުރު ސައިތައްޔަަރު ކުރުމަަށް ބޭނުންވާތަކެތި:\n°2ޖޯޑުފެން\n°2އިންޗް އިނގުރު ގާނާފައި\n° މާމުއި ފޮދެެއް( ބޭނުންނަމަ)\n° 1 ސަމްސާ ލުނބޯ ހުތް ( ބޭނުންނަމަ)\nއިނގުރު ސައިތައްޔަަރު ކުރާނެ ގޮތް: ފެންފޮދު ހޫނުކޮށްލާށެވެ، ކެކެންފެށުމުން އިނގުރު ކޮޅު އަޅާލާށެވެ. އެއަށްފަހު 1 މިނެޓް އިތުރަށް ކައްކާލާށެވެ. ފުރޭންޏެއް ބޭނުންކޮށްގެން ސައިފޮދު ފުރާނާލާށެވެ. ބަެނުންނަމަ ލުނބޯހުތްފޮދެއް އަދި މާމުއި ފޮދެއް އަޅާލާފައި ގިރާލާށެވެ. ބިސްމީގެ ބަރަކާތުން ބޯލާށެވެ.


Ruqya Kurumuge Namugai Jinni Shaithoanun Beynun Kurun ރުޤުޔާ ކުރުމުގެ ނަމުގައި ޖިންނި ޝައިތޯނުން ބޭނުން ކުރުން – Huvadhoo News Ruqya Kurumuge Namugai Jinni Shaithoanun Beynun Kurun Huvadhoo News\nރުޤުޔާ ކުރުމުގެ ނަމުގައި ޖިންނި ޝައިތޯނުން ބޭނުން ކުރުން\nދިވެހި ތާރީޚުގައި ހިނގައިފައި ހުރި ފަންޑިތައިގެ މަންޒަރު ދައްކުވައިދޭ ގޮތަށް ނަގާފައިވާ ފޮޓޯ އެއް-- ފޮޓޯ: އައިޝަތު ނަޖް - ޓޫތައުޒަން އައިލްސް\nސުވާލު : ރުޤްޔާކޮށްގެން އެސްފީނާ ޖެއްސި (ސިޙުރު ޖެއްސި މީހާ) ބަލިމީހާގެ ޚިޔާލަށް ގެނައުމަށް ބުނެވޭ ބަހަކީ ޞައްޙަ ބަސްތަކެއް ހެއްޔެވެ؟ ނުވަތަ ރުޤްޔާކުރާ މީހާ، ސިޙުރު ޖެހިފައިވާ ބަލިމީހާގެ ޚިޔާލަށް އެކަންކުރި މީހާ ގެނެސްދިނުމަށް އޭނާގެ އެކުވެރި ޖިންނިގެ ފަރާތުން އެދުމުގެ ޙުކުމަކީ ކޮބައިތޯ އެވެ؟\nޖަވާބު : ބަލިމީހާއަށް ރުޤްޔާ ކުރަމުންދާ ވަޤުތުގައި ސިޙުރު ޖެއްސިމީހާ ޚިޔާލަށް ގެނައުން ނުވަތަ އެފަދައިން ޚިޔާލަށް ގެނައުމަށް ރުޤްޔާކުރާ މީހާ އަމުރުކުރުމަކީ އެއީ ހުއްދަވެގެންނުވާ ޝައިޠާނީ ޢަމަލެކެވެ. ސަބަބަކީ އެއީ ޝައިޠާނުންގެ ފަރާތުން މަދަދަށް އެދުމެކެވެ. ފަހެ، އޭނާއަށް އެކަން ޖެއްސި އިންސާނާގެ ސިފައިގައި އޭނާއަށް ޚިޔާލުން ދައްކައިދޭ ފާރާތަކީ އެ ޝައިޠާނުންތަކެވެ. އަދި މިއީ ޙަރާމްވެގެންވާ ޢަމަލެކެވެ. ސަބަބަކީ އެއީ ޝައިޠާނުންގެ ފަރާތުން މަދަދަށް އެދުމެވެ. އަދި އަނެއް ސަބަބަކީ އެއީ މީސްތަކުންގެ މެދުގައި ޢަދާވާތްތެރި ކުރުވާ ކަމެކެވެ. އަދި މީސްތަކުންގެ މެދުގައި ބިރުވެރިކަމާއި ހިތަށް ނާމާންކަން ގެނުވާ ކަމެކެވެ. ވީމާ އެކަން ﷲގެ މި ވަޙީ ބަސްފުޅުގެ ތެރެއަށް ވަންނާނެ އެވެ.\n﴿وَأَنَّهُ كَانَ رِجَالٌ مِنَ الإنْسِ يَعُوذُونَ بِرِجَالٍ مِنَ الْجِنِّ﴾\n“އަދި އިންސާނުންގެ ތެރެއިން ފިރިހެންބަޔަކު، ޖިންނީންގެ ތެރެއިން ފިރިހެންބަޔަކު ކިބައިން ރައްކާތެރިކަމަށް އެދޭކަމުގައި ވި އެވެ. ފަހެ އެކަމުގެ ސަބަބުން ޖިންނީންނަށް އިންސާނުންގެ ކާފިރުކަމާއި ބޮޑާކަން އިތުރުކުރި އެވެ.”\nމިފަތުވާއަކީ العَلاَّمَة ابن بَاز رحمه الله ރިޔާސަތުގައި އިންނަވައި ނެރުއްވާފައިވާ ފަތުވާ އެކެވެ.\nޙަޤީޤަތުގައި މިއީ ރޭގަ ހިނގައިދިޔަ ކަންތައްތަކޭ އެއްފަދަ ޢަމަލުތަކެވެ. ރުޤްޔާކުރާ މިހާ ސިޙުރުޖެހިފައިވާ މީހާގެ ކައިރިއަށް އައިސް ކިޔަވަމުންދެ އެވެ. އަދި ސިޙުރުޖެހިފައިވާ މީހާގެ ޚިޔާލަށް ނުވަތަ ވިސްނުމަށް ނުވަތަ ލޯމައްޗަށް އެއްވެސް މީހަކު ފެންނަތޯ ނުވަތަ ސޫރައެއް ފާޅުވޭތޯ ސުވާލުކުރެ އެވެ. އަދި އެފަދައިން އަމުރު ކުރެ އެވެ. އަދި ގިނަފަހަރު ކަންހިނގާ ގޮތަކީ ސިޙުރު ޖެހިފައިވާ ފަރާތަށް މިފަދައިން ރުޤްޔާކުރާ މީހާއަކީ “ހާދަ މޮޅު” “ހާދަ ކުޅަދާނަ މީހެކޭ” ބުނެވެ އެވެ. އެހެނަސް މިއީ އިންތިހާއަށް މަގުފުރެދިފައިވާ، ﷲގެ ޝަރީޢަތުގައި ކިތަންބޮޑު ފާފައަކަށް އަރައިގަތުމަށް ޖެހިލުން ކުޑަވެފައިވާ މީސްތަކުންގެ އަތުގައިވާ ފައިސާގެ ދަހިވެތިކަމުގައި ޖިންނި ޝައިޠާނުންގެ ކިބައިން މަދަދަށް އެދޭ މީހެކެވެ. ޝިކުރު ކުރާ މީހެކެވެ.\nއޭނާގެ ސިއްރު ރޭވުންތަކުގެ ތެރޭގައި އޭނާގެ އަޢުވާނުންގެ ގޮތުގައިވާ ޖިންނީން ބަލިޖެހިފައިވާ މީހާގެ ކައިރިއަށް އައިސް ކޮންމެވެސް މީހެއްގެ ޞޫރަ ފާޅުކޮށް، އެއީ ސިޙުރުހެދި މީހާ ކަމުގައި ހަދައި ޢާއިލާތައް ވިއްސިވިހާލިކޮށް، ތިމާގެކަމުގެ ގުޅުން ބަރުބާދުކޮށް އުއްމަތުގައި ފިތުނަ ފަސާދަ އުފައްދަ އެވެ. ސަބަބަކީ މިއީ ޝައިޠާނާގެ ލަނޑުދަނޑި ކަމުގައިވެ އެވެ. ޝައިޠާނާ ދައްކާ ޞޫރައަކީ އަބަދުވެސް ގާތް ރަޙްމަތްތެރި ޢާއިލާ ގުޅުންއޮންނަ ދެކެފަރިތަ މީހުންނެވެ. އަދި އޭގެ ސަބަބުން މުޖުތަމަޢު އިންތިހާ ދަރަޖައަށް ފިތުނަވެގެންދެ އެވެ.\nޖިންނި ޝައިޠާނުންގެ ކިބައިން މަދަދަށް އެދުމަކީ އިންސާނުންނަށް ޙަރާމްވެގެންވާ ޢަމަލެކެވެ. ޚާއްޞަކޮށް ލޯމައްޗަށް ސިއްރުވެ، ވަންހަނާވެގެންވާ ކަންތައްތައް ހޯދުމަށް، ޙަޤީޤަތަކީ ކޮބައިތޯ ހޯދުމަށް ރުޤްޔާކުރާ މީހުންގެ ނަމުގައި ނުކުމެފައިވާ މިފަދަ މީހުންނަކީ ޝައިޠާނާ އަތްމަތީގައި ގެންގުޅޭ، ޝައިޠާނުންނަށް ވިކިފައިވާ އަގެއްނެތް މުޑުދާރު މީހުންނެވެ. ހިތާމައަކީ މުސްލިމުންގެ ތެރޭގައި ދީންވެރިކަމެއްނެތް، ތަޥްޙީދު އަދި ޝިރުކުގެ ޙަޤީޤަތް ނޭނގުމުގެ ތެރޭގައިވާ މީސްތަކުންގެ ގާތަށް މިފަދަ އިންސާނުން ފާޅުވެ، އެޖިންނި މެދުވެރިކޮށް މިފަދަ ޢަމަލުތައް ކުޅައުމެވެ. ޝައިޠާނާއަށް އޭނާގެ ލަނޑުދަނޑި ކަމުގައިވާ މީސްތަކުންގެ ތެރެއިން ބަޔަކު ﷲއަށް ޝަރީކު ކުރުވައި ދީނުން ބޭރުކުރެވުނީ އެވެ. އަދި ރުޤްޔާކުރުމުގެ ނަމުގައި ނުކުމެފައިވާ މީހާއަށް މީސްތަކުންގެ އަތުގައިވާ ފައިސާ އޭނާގެ ޢަމަލުގެ އުޖޫރައެއްގެ ގޮތުގައި ބާޠިލް ގޮތުގައި ކާލެވެ އެވެ. އަދި މި ފަދައިން ރުޤްޔާ ކުރާމީހާގެ ނަން މަޝްހޫރުވެ، މޮޅު މީހެއްގެ ގޮތުގައިވެ، އިތުރަށް މީސްތަކުންގެ ތެރޭގައި ޝިރުކު އާލާކޮށް ފެތުރުމަށް ޝައިޠާނާއަށް ފުރުސަތުލިބިގެން ދެ އެވެ.\nމިއީ މިކަންތައް ކުރާ ޝައިޠާނުންނާއި އިންސާނުންނަށް ލިބޭ “ފައިދާ” އެވެ. އަޚުންނޭވެ! މިމަގުތަކަށް އަރައި ނުގަތުން ހުއްޓެވެ. ދީނުގައި ބަޔާންވެގެންވާ ޞައްޙަ ގޮތުގައި ކުރެވޭ ރުޤްޔާއެއް ކަމުގައި ހެދުން ހުއްޓެވެ.\nމަސްދަރު: ސަލަފް.އެމްވީ – އަބޫ އަނަސް މުޙައްމަދު ހަސަން\nފުރިހަމަ! ކާންދޭމީހާގައިގަ ދަތްނާޅާނެކަން ހާމަވާ ފރިހަމަ އާޓކަލްއެއް. ސިހުރުހެދިޔަސް ރުގުޔާކޮށްގެން އެކަންފަނަގަޅުކުރަން މަސައްކަތްކުާމީހާ ސިހުރުހެދި މީޙާޙޯދައިއެވާޙާކަ ދައްކަިގެން ނުވާނެ.


ސެޕްޓެންބަރު މަހު މީރާއަށް 1 ބިލިއަން ރުފިޔާ ބަލައިގެންފި\nވޭތުވެދިޔަ ސެޕްޓެންބަރު މަހު މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް 1.11 ބިލިއަން ރުފިޔާ ބަލައިގެންފައިވާކަމަށް އެ އޮތޯރިޓީން ހާމަކޮށްފިއެވެ. މި އާއެކު މި އަހަރުގެ ސެޕްޓެންބަރު މަހުގެ ނިޔަލަށް ބަލައިގަތް ޖުމުލަ އާމްދަނީ އަކީ 11.39 ބިލިއަން ރުފިޔާއެވެ. މިއީ 2015 އަހަރުގެ މި މުއްދަތާ އަޅައިބަލާއިރު %8.1 އިތުރު އަދަދެކެވެ.\nސެޕްޓެންބަރު މަހު ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ %40.6 ނުވަތަ 449.1 މިލިއަން ރުފިޔާ އެވެ. ސެޕްޓެންބަރު މަހު ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް (328.38 މިލިއަން ރުފިޔާ ނުވަތަ %29.7) އިންނެވެ. މީގެ އިތުރުން، ބީ.ޕީ.ޓީ (79.3 މިލިއަން ރުފިޔާ ނުވަތަ %7.2)، ޖޫރިމަނާ ފައިސާ (65.82 މިލިއަން ރުފިޔާ ނުވަތަ %6.0)، ގްރީން ޓެކްސް (54.74 މިލިއަން ރުފިޔާ ނުވަތަ %5.0) އާއި އެހެނިހެން ޓެކުހާއި ފީ (128.44 މިލިއަން ރުފިޔާ ނުވަތަ %11.6) ގެ ގޮތުގައި ލިބިފައިވާ އާމްދަނީ ފާހަގަކުރެވެއެވެ.\nމީރާއިން މިއަދު އާންމުކުރި ތަފާސްހިސާބުގައި ވާ ގޮތުން، މި އަހަރުގެ ސެޕްޓެންބަރު މަހު ބަލައިގަތް އާމްދަނީ 2015 ވަނަ އަހަރުގެ އެ މުއްދަތާ އަޅައިބަލާއިރު %24.6 އިތުރު އަދަދެކެވެ. އަދި މިއީ ސެޕްޓެންބަރު މަހު ލިބޭނެކަމަށް އަންދާޒާކޮށްފައިވާ އަދަދަށްވުރެ %0.3 އިތުރު އަދަދެކެވެ. މި މަހުގެ އާމްދަނީ އިތުރުވި މައިގަނޑު އެއް ސަބަބަކީ ރިސޯޓުތަކުގެ ކުލީގެ ގޮތުގައި ދައްކާފައިވާ އަދަދު އިތުރުވުން ކަމުގައި މީރާއިން ހާމަކުރެއެވެ.\nސެޕްޓެންބަރު 2016 ގައި ބަލައިގަތް އާމްދަނީގެ ތެރޭގައި އެމެރިކާ ޑޮލަރުން ބަލައިގަތް 51.9 މިލިއަން ޑޮލަރު ހިމެނެއެވެ.


Investment istihaarukurun ituru kuran jehy\nއިންވެސްޓްމަންޓް އިޝްތިހާރު ކުރުން އިތުރު ކުރަން ޖެހޭ\nފޯރަމް ތަކުން ފައިދާ ފެންނަމުން ދޭ\nބައެއް މީހުނަށް އަދިވެސް ކަންކަން އޮތީ ނޭނގި\nފޯރަމް ބާއްވާ ގޮތް ވަރުގަދަ ކުރަން ޖެހޭ\nދިއްލީ އިންވެސްޓްމަންޓް ފޯރަމްގައި ބައިވެރިވަޑައިގަތް ބައެއް މީހުން-- ފޮޓޯ: ރައީސް އޮފީސް\n"ޑެސްޓިނޭޝަން ޕްރޮމޯޝަން" ގެ ގޮތުގައި ރާއްޖެ އިޝްތިހާރު ކުރަން ވަރަށް ބޮޑު އިސްކަމެއް ދެ އެވެ. ނަމަވެސް އިންވެސްޓްމަންޓް އިޝްތިހާރު ކުރުން މީގެ ކުރީގައި އޮތީ "އެއް ފަރާތުގައި" ބާއްވާފަ އެވެ. އެކަން ކުރާތަނެއް ނުފެނެ އެވެ. ސުވާލަކީ މިއީ ކިހާ ވަރެއްގެ މުހިންމު ކަމެއް ހެޔެވެ؟\n"އަސްލު ރާއްޖޭގައި ހުރި ފުރުސަތުތައް ގިނަ ބަޔަކަށް ނޭނގެ. ރީތި ގޮނޑުދޮއްތަކެއް އޮންނަކަން އެކަނި މި އެނގެނީ،" އިންޑިޔާގައި ބުދަ ދުވަހު ނިމުނު އިންވެސްޓްމަންޓް ފޯރަމްގައި ބައިވެރިވި، އިންޑިޔާގެ ވިޔަފާރިވެރިއަކު "އަވަސް" އަށް ބުންޏެވެ.\nނިއު ދިއްލީގައި ނިމިގެންދިޔަ އިންވެސްޓްމަންޓް ފޯރަމް ހުޅުވުމުގެ ރަސްމިއްޔާތުގައި އެ ގައުމުގެ ބައެއް ވިޔަފާރިވެރިން ބައިވެރިވި އެވެ. ނަމަވެސް މީގެތެރެއިން ގިނަ ބަޔަކަށް ރާއްޖޭގެ މައުލޫމާތު އެންމެ ރަނގަޅަށް ނޭނގެ އެވެ. މިކަން އެނގެނީ ބައެއް މީހުންގެ ވާހަކަ ތަކުންނެވެ. މިގޮތުން ރާއްޖޭގައި އިންވެސްޓް ކުރުމަށް ހުރި ފުރުސަތު ތަކާއި، ރާއްޖޭގައި އިންވެސްޓް ކުރެވިދާނެ ދާއިރާތައް އެއްގޮތަކަށް ނޭނގޭ ކިތަންމެ ބަޔަކު މި ފޯރަމްގައި ތިއްބެވެ. އަދި ރާއްޖޭގައި އިންވެސްޓް ކުރުމުން، އޭގެ ބަދަލު ލިބިގެންދާ ގޮތް އެއްގޮތަކަށްވެސް ނޭނގެ އެވެ.\nއިންވެސްޓްމަންޓް ފޯރަމްގައި ބައެއް ވިޔަފާރިވެރިން ބައިވެރިވަނީ.-- ފޮޓޯ: ރައީސް އޮފީސް\nނިއު ދިއްލީ ތާޖު ހޮޓަލުގައި ބޭއްވި އިންވެސްޓްމަންޓް ފޯރަމްގެ ޕްރެޒެންޓޭޝަންގައި ބައިވެރިވި، އިންޑިޔާގެ ވިޔަފާރިވެރިއެއް ކަމަށްދާ ސުބާސް ނާރަން "އަވަސް" އަށް ވާހަކަ ދައްކަވަމުން ވިދާޅުވި ގޮތުގައި ރާއްޖޭގައި އިންވެސްޓް ކުރުމުން ލިބޭ މަންފާތައް އިންޑިޔާގެ ގިނަ ވިޔަފާރިވެރިންނަށް ނޭނގޭ ކަމަށެވެ.\n"އިންޑިޔާގައި ހަމައެކަނި ތިބީ ޓާޓާ ނޫނީ މަހެންދުރަ ކުންފުންޏެއް ނޫން. އެވަރު ނުވިއަސް ބޮޑެތި ކުންފުނިތައް އެބަހުރި. މިސާލަކަށް ޓޫރިޒަމްގައި ވެސް ހަމަ ރަނގަޅަށް އިންވެސްޓް ކުރެވޭނެ ކުންފުނިތައް އެބަހުރި. އެކަމަކު ގިނަ މީހުންނަށް ނޭނގެނީ،" ސުބާސް ވިދާޅުވި އެވެ.\nއިންޑިޔާގައި ކުރިއަށް ދިޔަ އިންވެސްޓްމަންޓް ފޯރަމްގެ ހަވާސާގައި ރާއްޖޭގެ އިކޮނޮމިކް މިނިސްޓަރު މުހައްމަދު ސައީދު ވެސް ވިދާޅުވީ އިންވެސްޓްމަންޓް އިޝްތިހާރު ކުރުމަކީ މުހިންމު ކަމެއް ކަމަށާއި، ސަރުކާރުން އެކަމަށް ހާއްސަ މަސައްކަތް ތަކެއް ކުރަމުންދާ ކަމަށެވެ.\n"އިންވެސްޓްމަންޓް ފޯރަމްތައް ބޭއްވުމުން ހަމައެކަނި ފައިދާވަނީ އިންވެސްޓްމަންޓް ދާއިރާއަކަށް އެކަންޏެއް ނޫން. މީގެ ސަބަބުން ރާއްޖޭގެ ޓޫރިޒަމްވެސް އިޝްތިހާރުވޭ،" ސައީދު ވިދާޅުވި އެވެ.\nއިންވެސްޓްމަންޓް ފޯރަމް ތަކުން ބޮޑު ފައިދާއެއް\nސަރުކާރުން އިންވެސްޓްމަންޓް ފޯރަމެއް ފުރަތަމަ ބާއްވާފައިވަނީ 2014 ވަނަ އަހަރެވެ. މީގެ ކުރިން ރާއްޖެ އިޝްތިހާރު ކުރަމުން ދިޔައީ ހަމައެކަނި ޓޫރިޒަމް ޕްރޮމޯޝަނަށެވެ. އެއީ ބޭރުގައި އިންތިޒާމުކުރާ ފެއާތައް މެދުވެރިކޮށެވެ. ނަމަވެސް ފުރަތަމަ ސިންގަޕޫގައި އިންވެސްޓްމަންޓް ފޯރަމެއް އިންތިޒާމުކޮށް، އަދި ޗައިނާގައި ބޭއްވުމަށްފަހު، މިވަނީ އިންޑިޔާގައި ވެސް ބާއްވާފަ އެވެ. ސުވާލަކީ މި ފަދަ އިންވެސްޓަމަންޓް ފޯރަމްތަކުން ލިބޭ ފައިދާއަކީ ކޮބައި ހެއްޔެވެ؟\nއިންވެސްޓްމަންޓް ފޯރަމްއަކީ "ފޮށި ފުރާ" އިންވެސްޓްމަންޓް ބަލާދާ ދަތުރެއް ނޫނެވެ. މިއީ އެހެންވާ ކަމެއް ނޫނެވެ. ނަމަވެސް މި ފަދަ ފޯރަމްތައް ރާއްޖެ ފަދަ ކުޑަ ގައުމަކުން ބޮޑެތި ގައުމުތަކުގައި ބޭއްވުމަކީ ބޮޑު އިޝްތިހާރަ ކަށްވެފަ އެވެ. އަދި މިއީ އެހާމެ މުހިންމުވެސް ކަމެކެވެ. ނަމަވެސް މިހެންބުނާއިރު މި ފަދަ ފޯރަމްތައް ބޭއްވުމުގައި ރަނގަޅު ކުރަން ޖެހޭ ގިނަ ކަންތައްތަކެއް ހުރިކަން ވެސް ފާހަގަ ކުރަން ޖެހެ އެވެ. މިސާލަކަށް ފޯރަމްތައް ރާވާއިރު އެ ގައުމުތަކުގެ ބޮޑެތި މީޑިޔާތައް ވީ ވަރަކުން ފޯރަމްގައި އިންވޯލް ކުރުން މިއީ ވަރަށް މުހިންމު ކަމެކެވެ. މިއީ ފްރީ އެޑްވައިޓްސްމަންޓެވެ.\nރާއްޖޭގެ ވަފުދުގައި ހިމެނޭ ބައެއް ބައިވެރިން.--ފޮޓޯ: ރައީސް އޮފީސް\nއިކޮނޮމިކް މިނިސްޓަރު ސައީދު ވިދާޅުވީ އިންވެސްޓްމަންޓް ފޯރަމްތަކުން ރާއްޖޭގައި އިންވެސްޓް ކުރަން ހުރި ފުރުސަތުތައް ބޭރުގެ ފަރާތްތަކަށް އެނގިގެންދާ ކަމަށެވެ.\n"ޗައިނީޒް ވިޔަފާރިތަކަށް ލޯހުޅުވާލަ ދެވުނު އިންވެސްޓްމަންޓް ފޯރަމަކީ އަޅުގަނޑު ބުނާނީ ސިންގަޕޫރު އިންވެސްޓްމަންޓް ފޯރަމޭ. ހާއްސަކޮށް ރައީސް ޔާމީންގެ އިކޮނޮމޮމިކް ޓްރާސްފޮމޭޝަންއަށް ލޯ ހުޅުވައިގެން ދިޔައީ އިންވެސްޓްމަންޓް ފޯރަމުންނޭ. ހާއްސަކޮށް އިތުބާރު ލިބިގެން ދިޔަ މި ފޯރަމްތަކުން،" މިނިސްޓަރު ސައީދު ވިދާޅުވި އެވެ.\nމި އަހަރުގެ ފޯރަމް ކާމިޔާބު ތަ؟\nމި އަހަރުގެ ފޯރަމް 400 ބައިވެރިންނާއެކު ނިއުދިއްލީގައި ނިމިގެންދިޔައިރު މި އަހަރުގެ ފޯރަމް ކާމިޔާބު ހެއްޔެވެ؟\nނިއު ދިއްލީގައި ނިމިގެންދިޔަ ފޯރަމަށް ދިޔަ މީހެއްގެ ހައިސިއްޔަތުން ބުނެވޭނީ މި ފޯރަމް ވިޔަފާރި ތަކަށް ގޯސްކަމަށް ބުނެވެން ނެތް ކަމަށެވެ. އެއް އެއީ މި އަހަރުގެ ފޯރަމަށް ދިޔަ ބައެއް ކުންފުނިތަކަށް ރަނގަޅު ފުރުސަތު ތަކެއް ލިބިފައިވުމެވެ. އަދި މިކަން އެއް ކިބާގައި ބާއްވާފައި، ރާއްޖޭގެ އިންވެސްޓްމަންޓް މާހައުލު އިންޑިޔާގައި އިޝްތިހާ ކުރަން މި ފަދަ ފުރުސަތުތެއް ހުޅުވުމަކީ ވަކިން ކުޑަ ކާމިޔާބީއެއް ނޫނެވެ. އެއީ މި ފޯރަމްގެ ސަބަބުން އިންޑިޔާގެ ވިޔަފާރީގައި މަސައްކަތް ކުރާ ބައެއް ފަރާތްތަކަށް ރާއްޖޭގެ އިންވެސްޓްމަންޓް ކްލައިމެޓް ވަނީ އިޝްތިހާރު ވެފަ އެވެ.\nކޮންމެ އަކަސް މި އަހަރުގެ ފޯރަމް ނިމިގެން ގޮސްފި އެވެ. ދެން އަންނަ އަހަރު އޮތީ ދޯހާގަ އެވެ. މިގޮތަށް ގިނައިން ފޯރަމްތައް ބޭއްވުމަކީ މުސްތަގުބަލަށް ބަލާއިރު، ރާއްޖޭގެ އިންވެސްޓްމަންޓް މާހައުލަށް އޮތް ފައިދާ އެކޭ ބުނެވިދާނެ އެވެ. އެކަމަކު މިކަން ކުރަންވީ ބޮޑަށް އިޝްތިހާރުވާނެ ގޮތް ބަލައިގެންނެވެ.\nއިންވެސްޓްމެންޓް ފޯރަމް އިންޑިއާ މުހައްމަދު ސައީދު\nދުބާއީގައި އިންވެސްޓްމަންޓް ފޯރަމް ފަށައިިފި\nއިންވެސްޓް ފޯރަމް ޑިސެމްބަރުގައި ބާއްވަން އިފުތިތާހުކޮށްފި


Covid gai Raajje in maruvi meehun ge adhadhu 50 ah | Mihaaru\nކޮވިޑުގައި ރާއްޖޭން މަރުވި މީހުންގެ އަދަދު 50 އަށް\nކޮވިޑުގައި ރާއްޖެ އިން މަރުވި މީހުންގެ އަދަދު މިއަދު ވަނީ 50 އަށް އަރާފައި. އެ ބަލީގައި މިހާތަނަށް މަރުވި ގިނަ މީހުންނަކީ ހައި ރިސްކު ކެޓަގަރީގައި ހިމެނޭ އުމުރުން ދުވަސްވީ މީހުން.\n21 ޖެނުއަރީ 2021 - 17:54\nކޮވިޑުގައި ރާއްޖޭން އިތުރު މީހަކު މިއަދު މަރުވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ، ހަރަކާތްތައް ހުއްޓުމުން މިއަދު ހެނދުނު 9:50 ހާއިރު އައިޖީއެމްއެޗުގެ އިމަޖެންސީ ރޫމަށް ގެންދިޔަ އުމުރުން 77 އަހަރުގެ މީހަކު މަރުވެފައިވާ ކަމަށެވެ. އެ ފިރިހެން މީހާގެ މަރާއެކު، މިދިޔަ އަހަރުގެ އޭޕްރީލް 15 އިން ފެށިގެން މާލެ ސަރަހައްދުގައި ހަލުއިކަމާއެކު ފެތުރެން ފެށި ބަލީގައި މަރުވި މީހުންގެ އަދަދު ވަނީ 50 އަށް އަރައިފަ އެވެ.\nކޮވިޑު ބަލީގައި ރާއްޖެ އިން އެންމެ ފަހުން އަވަހާރަ ވެފައި ވަނީ ސުޕްރީމް ކޯޓުގެ ކުރީގެ ފަނޑިޔާރު މުޖުތާޒު ފަހުމީ އެވެ. މި މަހުގެ ހަތް ވަނަ ދުވަހު އޭނާ އަވަހާރަވީ، ލ. ގަމުގައި ހުންނަވަނިކޮށް ކޮވިޑަށް ޕޮޒިޓިވްވެ ހާލު ސީރިއަސްވުމުން މާލެ ގެނެސް ފަރުވާ ދެމުން ދަނިކޮށެވެ.\nރާއްޖެ އިން މިހާތަނަށް ކޮވިޑުގައި މަރުވި ގިނަ މީހުންނަކީ ބަލީގެ ރިސްކު ބޮޑު، އުމުރުން ދުވަސްވީ މީހުންނެވެ.\nރާއްޖެ އިން ކޮވިޑު ޖެހޭ މީހުންގެ އަދަދު މީގެ ދުވަސްތަކެއް ކުރިން ވަރަށް މަތީގައި އުޅުނަސް، ރައްކާތެރިކަމުގެ ފިޔަވަޅުތަކާ އެކު، މިހާރު ވަނީ އެ އަދަދު ދަށަށް ގޮސްފަ އެވެ. އަދި ކޮވިޑު ވެކްސިން ރާއްޖެ ގެނެސް އެ ޖަހަން ފެށުމުގެ ތައްޔާރީތައް ވަނީ ފަށައިފަ އެވެ.\nމަރު ހެލްތު ޕްރޮޓެކްޝަން އެޖެންސީ ސިއްހަތު ބަލިތައް\nاللهم اغفر له وارحمه وادخله في الجنة آمين\nމިހާއޮއްލައިން ނޫހުގާޖާއެއްވެސްވާކައެއް ތެދެއްކަމައްބެލުމަކީ ކުރައްހެޔޮވާވަރުގެކަމެއްނޫ\nވެކްސިން ގުދަނުގައި ހުއްޓާ މީހުން ނިޔާވުމަކީ ލަދުވެތިކަމެއް. ރާއްޖޭގަ ހުރި އެސްޓްރާ ޒެނެކާރ ވެބްސައިޓުގެ އެފިކެސީ ރޭޓް ބުނާގޮތުން ހާލު ބޮޑުވާ މީހުންގެ ނިސްބަތް 95% އާހަމައައް ދައްކޮށްދޭ. ނުޖަހަން ބޭނުންވާ މީހުންނަޢް ނުޖަހާ. އެކަމު ބޭނުންވާ މީހުންނަޢް އެފުރުސަތުދީ. ހެޔޮ ނުވާނެ.


SunOnline: Media council ge bahdhaluvun boycott koffi\nމީޑިއާ ކައުންސިލްގެ ބައްދަލުވުން ބޮއިކޮޓް ކޮށްފި\nޝާމާ ޝުއައިބު 25 May 2022, 17:21\nމޯލްޑިވްސް މީޑިއާ ކައުންސިލުން މީގެ ކުރިން ބޭއްވި ބައްދަލުވުމެއްގެ ތެރެއިން--- ފޮޓޯ/ އެމްއެމްސީ\nމޯލްޑިވްސް މީޑިއާ ކައުންސިލް (އެމްއެމްސީ) ގެ މެންބަރުން އެ ކައުންސިލުން މިއަދު ބޭއްވި ބައްދަލުވުން ބޮއިކޮޓް ކޮށްފިއެވެ.\nއެމްއެމްސީގެ މެންބަރު މުޙައްމަދު ޝަފާއު ޙަސަން 'ސަން' އަށް ވިދާޅުވީ ކައުންސިލްގެ ރައީސް ޝަހުބާން ފަހުމީ އަށް ކުރެވުނު މަނީ ލޯންޑަރިންގެ ތުހުމަތުގެ ސަބަބުން އޭނާ އެ މަގާމުގައި ހުންނަވައި ބައްދަލުވުން ކުރިއަށް ގެންދިއުމަށް މެންބަރުން ބޭނުން ނުވީ ކަމަށެވެ.\n"އަޅުގަނޑުމެން އެންމެން ވެސް މި ބުނަނީ އެހާބޮޑު ތުހުމަތެއް ކުރެވޭއިރު ދައުލަތުގެ މިހާ ބޮޑު މުއައްސަސާއެއްގެ އެފަދަ މަގާމެއްގައި ހުރުމަކީ ގަބޫލު ކުރާ ކަމެއް ނޫނޭ،" ޝަފާއު ވިދާޅުވިއެވެ.\nޝަފާއު ވިދާޅުވީ މިއަދުގެ ބައްދަލުވުމަށް ފަހު ޝަހުބާން އެ މަގާމުން އިސްތިއުފާދެއްވުމަށް ކައުންސިލްގެ ނުވަ މެންބަރުން އެދިފައިވާ ކަމަށެވެ. އަދި މިއަދުގެ ބައްދަލުވުމުގެ އެޖެންޑާގައި މުހިއްމު ކަންކަން ހުރި ކަމަށާއި ކައުސިލް ހިންގަން ބޭނުންވާ ކަން ޝަހުބާން އަށް ދަންނަވާފައިވާނެ ކަމަށެވެ.\nފާއިތުވި ހޯމަ ދުވަހު ޝަހުބާން މަގާމުން ވަކިކުރުމަށް އިތުބާރު ނެތްކަމުގެ ވޯޓެއް ވަނީ ނަގާފައެވެ. ނަމަވެސް އެކަށީގެންވާ މިންވަރަށް ވޯޓު ނުލިބުމުގެ ސަބަބުން އެކަން ފާސްވެފައެއް ނުވެއެވެ.\nއެކަމާ ގުޅިގެން "ސަން" އާ ވާހަކަދައްކަވަމުން ޝަހުބާން ވިދާޅުވީ އެރޭ ކުއްލި މައްސަލައެއްގެ ގޮތުގައި މީޑިއާ ކައުންސިލުން އޭނާއާ ދެކޮޅަށް ވޯޓު ނެގިއިރު އޭނާއަށް އެކަން އެންގީ ޖަލްސާ ފަށަން ވަރަށް ކައިރި ވެފައި ވަނިކޮށް ކަމަށެވެ. އަދި ޖަލްސާގެ ތެރެއިން ޖަވާބުދާރީވުމަށް ފުރުސަތު ދިން ކަމަށް ވެސް އޭނާ ވިދާޅުވިއެވެ.\nއޭނާގެ މައްޗަށް ނެގުނު އިތުބާރު ނެތްކަމުގެ ވޯޓުގައި ޝަހުބާންއާ އެއްކޮޅަށް ވޯޓުދިނީ ހަތަރު މެމްބަރުންނެވެ. އަދި އޭނާގެ އިތުބާރު ނެތްކަމަށް ވޯޓުދިނީ އަށް މެމްބަރުންނެވެ.\nމީޑިއާ ކައުންސިލްގެ ރައީސްގެ އިތުބާރު ނެތްކަމުގެ ވޯޓު ނެގޭނެ ގޮތެއް ގާނޫނުގައި ނޯވެއެވެ. ނަމަވެސް ރައީސް މެންބަރުކަމުން ވަކިކުރަން ވޯޓު ނެގިދާނެއެވެ. ގާނޫނު ބުނާގޮތުން މީޑިއާ ކައުންސިލްގެ މެންބަރަކު މަގާމުން ވަކިކުރެވޭނީ ޖުމްލަ މެންބަރުންގެ ތިންބައިކުޅަ ދެބައި މެންބަރުންގެ ވޯޓުންނެވެ.\nމީޑިއާ ކައުންސިލްގެ ގާނޫނު ބުނާ ގޮތުން އެ ކައުންސިލްގެ ރައީސް މަގާމުން ވަކިކުރެވޭނީ ތިންބައިކުޅަ ދެބައި މެންބަރުންގެ ވޯޓު ލިބިގެންނެވެ.\nމީޑިއާ ކައުންސިލްގެ މެމްބަރުންގެ އަދަދަކީ 15އެވެ. އެހެންކަމުން އޭނާ މަގާމުން ވަކިކުރުމަށް 10 މެންބަރުންގެ ވޯޓު ބޭނުންވާނެއެވެ.\nޝަހުބާން ވިދާޅުވީ ފުލުހުން ކުރާ ތުހުމަތުތަކަކީ އޭނާގެ ހިއްސާ އޮންނަ ކުންފުންޏަކަށް ކުރެވޭ ތުހުމަތެއް ކަމަށެވެ. އަދި އެ ތުހުމަތަކީ އޭނާ އަދާކުރަމުންދާ މަގާމާ ގުޅޭ ތުހުމަތެއް ނޫން ކަމަށް ވެސް އޭނާ ވިދާޅުވިއެވެ.\nނޫސްވެރިން މަސްދަރު ހާމަކުރަން ޖެހޭ ގޮތަށް ބިލު ފާސްކޮށްފި\nއަޚްލާގީ މިންގަނޑަށް ހަބަރު ފެތުރުމަށް އިލްތިމާސްކޮށްފި\nނޫސްވެރިއަކަށް އިންޒާރު ދިން މައްސަލައެއް ބަލަނީ


Mirey Maqrib Namadun feshigen male sarahaddhugai jamathugai Namadhu fashaifi\nކޮވިޑް ނަވާރައާއި ގުޅިގެން މާލެ ސަރަހައްދުގައި ޖަމާޢަތުގައި ނަމާދު ކުރުން ހުއްޓާލިތާ3މަހާއި 12 ދުވަހަށްފަހު، މިރޭ މަޣްރިބުނަމާދުން ފެށިގެން މާލެސަރަހައްދުގައި ޖަމާޢަތުގައި ނަމާދުކުރަންފަށައިފިއެވެ. ނަމާދުގެ ޖަމާޢަތް ފެށީ ކާޕެޓް ނާޅާހުރި މިސްކިތްތަކުގައެވެ. ކާޕެޓް އަޅާފައިވާ ބައެއް މިސްކިތްތަކުގައި ކާޕެޓުގެ މަތީ ތަރަފާލި އެޅުމުގެ މަސައްކަތް މާލޭ ސިޓީ ކައުންސިލުން ވަނީ ކުރިޔަށް ގެންގޮސްފައެވެ.\nމިސްކިތަށް ނަމާދަށް ދާ ބޭފުޅުންވެސް ސަމާލުކަން ދޭންވީ ކަންކަން އިސްލާމިކް މިނިސްޓްރީން ބުނެފައިވެއެވެ.\nހ. ގެއިން ވުޟޫ ކޮށްގެން މިސްކިތަށް ދިއުން\nށ. މުސައްލައެއް ގެންދިއުމާއި މާސްކު އެޅުން\nނ. މިސްކިތަށް ވަނުމުގައި އަދި ނުކުތުމުގައި ގައިދުރުކަން ބެހެއްޓުން\nރ. އެމީހެއްގެ މުސައްލަ މަތީގައި މެނުވީ ނަމާދު ނުކުރުން\nބ. ރޯގާ ޖެހި ނުވަތަ ހުން އައިސް ނުވަތަ ކެއްސާނަމަ މިސްކިތަށް ނުދިއުން\nޅ. ނަމާދު ނިމުމަށްފަހު މިސްކިތުގައި މަޑު ނުކުރުން\nކ. ފުއްޕާމޭގެ ބަލި ހުންނަ މީހުންނާއި އުމުރުން ދުވަސް ވެފައިވާ މީހުން މިސްކިތަށް ނުދިއުން\nއ. މިސްކިތުގައި އަދި މިސްކިތުން ބޭރުގައިވެސް އަތާ އަތް ޖޯޑުކޮށް ސަލާމް ކުރުން ފަދަ ކަންކަމުން ދުރުހެލިވުނެ.\nވ. މިސްކިތުގައިވާ ހަތިމްތައް ބޭނުން ނުކުރުން.\nއިސްލާމިކް މިނިސްޓްރީން ބުނެފައިވަނީ މާލެ، ހުޅުމާލެ، ވިލިމާލެ، ތިލަފުށި އަދި ގުޅީފަޅުގެ ހުރިހާ މިސްކިތްތައް ހުޅުވާލުން އެންމެ ރަނގަޅު ކަމަށާއި މިސްކިތްތައް ހުޅުވާލާއިރު ސިޓީކައުންސިލުން ބައެއް ކަންކަމަށް ސަމާލުކަން ދޭންވާނެ ކަމަށެވެ.\nހ. ނަމާދު ކުރުމަށް ހުޅުވާލާ މިސްކިތުގައި ކާޕެޓު އަޅާފައި ނެތުން\nށ. ކޮންމެ ނަމާދެއްގެ ފެށުމުގެ ކުރިން މިސްކިތުގައި މޮޕުލައި ސާފުކުރުން\nނ. މިސްކިތުގައި ސައިބޯނި ލައިގެން އަތް ދޮވެވޭނެ އިންތިޒާމް ހަމަޖެއްސުން\nރ. މި ހާލަތުގައި އެއާކޯނު ބޭނުން ނުކުރުން އަދި ކޮންމެހެން އެއާކޯން ބޭނުންކުރައްޖެހިއްޖެނަމަ، ދޭތެރެ ދޭތެރެއިން ކުޑަދޮރުތައް ހުޅުވާ ސާފު ވައިލިބޭނެހެން ހެދުން\nކޮވިޑް ނަވާރައާއި ގުޅިގެން މާލެ ސަރަހައްދުގައި ޖަމާޢަތުގައި ނަމާދުކުރަން ފެށުމާއިގުޅޭގޮތުން މިނިސްޓްރީއިން ވަނީ އިމާމުންނާއި ބައްދަލްކޮށް މިސްކިތުގެ ކަންކަން ކުރިއަށް ގެންނާނެގޮތާއިމެދު އިރުޝާދު ދީފައެވެ. މިއަދުންފެށިގެން މިސްކިތްތަކުގެ ޖަމާޢަތްފެށުމާއިއެކު ޖަމާޢަތުގައި އަންނަހުކުރު ދުވަހުން ފެށިގެން ހުކުރުކުރަން ފަށާނެއެވެ.


ދެ ކޮރެއާގެ މެދުގައި ހަމަނުޖެހުން ހިނގަނީ އެމެރިކާއާ ހެދި: ކިމް ޖޮންގް-އުން\n13 އޮކްޓޯބަރު 2021 - 12:56 0\nއުތުރު ކޮރެއާގެ ލީޑަރު ކިމް ޖޮންގް އުން. -- ފޮޓޯ: އޭއެފްޕީ\nސޯލް، ދެކުނު ކޮރެއާ (އޮކްޓޯބަރު 13) - ދެ ކޮރެއާގެ މެދުގައި ހަމަނުޖެހުން ހިނގަނީ އެމެރިކާއާ ހެދި ކަމަށް ވިދާޅުވެ އުތުރު ކޮރެއާގެ ލީޑަރު ކިމް ޖޮންގް އުން ފާޑުވިދާޅުވެއްޖެ އެވެ.\nއެމެރިކާ އިން "އަޅާ ނުބައި ފިޔަވަޅުތަކާއި ނިންމުންތަކުގެ ސަބަބުން" އުފެދޭ މައްސަލަތައް ހައްލު ކުރަން އުނދަގޫވާ ކަމަށް "ސެލްފް ޑިފެންސް 2021" މައުރަޒު ހުޅުއްވައި ދެއްވަމުން ކިމް ވިދާޅުވި އެވެ.\nއުތުރު ކޮރެއާ އިން ހިންގާ ނިޔުކްލިއާ ހަތިޔާރާއި ބެލިސްޓިކް މިސައިލް ޕްރޮގްރާމުތަކާ ގުޅިގެން ބައިނަލްއަގްވާމީ މުޖުތަމައުން ވަނީ އެ ގައުމާ ދެކޮޅަށް ގިނަ ފިޔަވަޅުތަކެއް އަޅާފަ އެވެ.\nނަމަވެސް ކިމްގެ ލީޑާޝިޕްގެ ދަށުން އުތުރު ކޮރެއާގެ ހަތިޔާރުތައް ގިނަވެ، ވަރުގަދަ ކުރުމުގެ މަސައްކަތް ހުއްޓުމެއް ނެތި ދަނީ ކުރިއަށް ގެންދަމުންނެވެ.\nއެގޮތުން 2017 ވަނަ އަހަރު އުތުރު ކޮރެއާ އިން ވަނީ އެމެރިކާއާ ދަތުރު ކުރުމުގެ ގާބިލްކަން ލިބިފައިވާ މިސައިލްތައް ޓެސްޓުކޮށް، ބޮޑެތި ނިޔުކްލިއާ ގޮވުންތައް ގޮއްވާފަ އެވެ. އުތުރު ކޮރެއާ އިން ބުނަނީ ހަތިޔާރު ބޭނުން ވަނީ އެމެރިކާއާ ދެކޮޅަށް ދިފާއުވުމަށް ކަމަށެވެ.\nނަމަވެސް އެމެރިކާ އިން ތަކުރާރުކޮށް ބުނެފައި ވަނީ އުތުރު ކޮރެއާ އަށް ހަމަލާ ދޭން ނުވިސްނާ ކަމަށެވެ. އެކަމަކު ކިމް އަންގާރަ ދުވަހު ވިދާޅުވީ އެމެރިކާ އިން އަމަލު ކުރަނީ ދައްކާ ވާހަކައާ އެއް ގޮތަށް ނޫން ކަމަށެވެ.\n"އަޅުގަނޑު ހިތަށް އަރާ އެމެރިކާ އިން ދައްކާ ވާހަކަ ގަބޫލުކުރާ އެންމެ މީހަކު ވެސް އެބަހުރި ބާ އޭ. އެފަދަ ބަޔަކު އުޅޭ ނަމަ އެއީ ކޮން ބަޔެއް ތޯ ބަލައިލަން އަޅުގަނޑު ޝައުގުވެރިވޭ،" އުތުރު ކޮރެއާގެ ރަސްމީ ނިއުސް އެޖެންސީ ކޭސީއެންއޭ އިން ކިމް ވިދާޅުވި ކަމަށް ރިޕޯޓު ކުރި އެވެ.\nއުތުރު ކޮރެއާގައި ކިމް އިއްޔެ ހުޅުއްވައިދެއްވި މައުރަޒަކީ އެ ގައުމުގެ ހަތިޔާރުތަކާއި ބާރު ދައްކާލުމަށް ހާއްސަ މައުރަޒެކެވެ.\nއިރާނުގެ ނިޔުކްލިއާ މަޝްވަރާ އަންނަ ބުރާސްފަތު ދުވަހު ފަށަނީ\nއިޒްރޭލާއި އެމެރިކާ އަދި ޔޫއޭއީގެ ބޮޑު ބައްދަލުވުމެއް\nޓިއުނީޝިއާގެ ސަރުކާރު އިއުލާނު ކުރުމުން އެމެރިކާގެ މަރުހަބާ


19 މާރޗް 2012 ގައި ހިނގާދިޔަ ކަންތައްތަކުގައި ހިއުމަން ރައިޓްސް ކޮމިޝަންގެ ފީލްޑް ޓީމަތަކަށް ފާހަގަ ކުރެވިފައިވާ ކަންތައްތައް\nރާޅުގަނޑު ސަރަހައްދުން ފާހަގަކުރެވުނު ކަންތައްތައް\nއަމަން ގެއްލެމުންދާތީއާ ގިނަ ބައެއްގެ ޝަކުވާތަކެއް ލިބެމުންދާތީ ސަރަޙައްދު ރޫޅާލަނީކަމަށާއި އެހެންކަމުން އެންމެން އެތަން ދޫކޮށް ދިޔުމަށް ފުލުހުން އިންޒާރު ދިން އަދި ފަހުގެ އިންޒާރުވެސް ދިނުން.\nމީޑިއާ އެންމެން އެތަނުން ނިކުތުމަށް އެންގި. އަދި އެތަން ފުލުހުންގެ ކޮންޓްރޯލްގެ ދަށަށް އައުމުން މީޑިއާއަށް ޗާންސް ދޭނެކަމަށް. އެވިޑެންސް ގެއްލިދާނެތީއާއި ފުލުހުންގެ ތަޙްޤީޤަށް ހުރަސް އެޅިދާނެތީ އެންމެން އެތަނުން ނިކުތުމަށް. ފުލުހުންގެ ތަޙްޤީޤް ޓީމްގެ މަސައްކަތް ނިމުމުން މީޑިއާއަށް ފުރުސަތު ދޭނެކަމަށް އެންގުން.\nމާރާމާރީ ހިންގަން ހިތްވަރު ދޭތަނަކަށް ވާތީ އެތަން ރޫޅާލަނީކަމަށް ބުނެ އިންޒާރު ދިނުން.\nސިޓީ ކައުންސިލްގެ މެމްބަރުން އެސަރަހައްދުގައި އެވަގުތު ހަރަކާތްތެރިވވުން.\nމައިދާނުން ފިރިހެނަކާއި އަންހެނެއް ހައްޔަރު ކުރިކަން.\nޖަގަހަތައް ފުލުހުން ޗެކް ކުރަންފަށައި އަދި ފުލުހުންނާ ކުރިމަތި ނުލާ އެތަން ދޫކޮށް ދިޔުމަށް ފުލުހުން ނަސޭޙަތްތެރިވުން. އެތަނަކީ ފުލުހުންގެ ކޮންޓްރޯލްގެ ދަށުގައިވާ ތަނެއްކަމަށް ފުލުހުން ގޮވުން. ސްޕީކަރުތަކާއި ތާޅަފިލިތައް ނެގުން. އެތާގައި ހުރި ސައުންޑް ސިސްޓަމަކީ "ހަބް" ގެ އެއްޗިއްސަށް ވާތީ ސައުންޑް ނަގާފައިވަނީ ހަބްގެ މީހުން.\nއަންހެނެއްގެ ދަބަސް އޭނާގެ ޙާޒިރުގަ ޗެކް ކުރުމަށްފަހު އޭނައާ ހަވާލުކުރުން.\nފުލުހުންނާ ދިމާލަށް އެއްޗެހި އުކާ މީހުން ހައްޔަރުކުރުމަށާއި ނުކިޔަމަންތެރިވާ މީހުންނާ ދެކޮޅަށް އެއާ އެކަށީގެންވާ ބާރުގެ ބޭނުންކުރާނެކަމަށް އިންޒާރުދިނުން.\nޕާކް ސަރަޙައްދުން މީހުން ދިއުމަށް ފުލުހުން އިންޒާރު ދެމުން ގެންދިއުން، ނަމަވެސް މީހުން މަޑުކޮށްގެން ތިބި އަދި އެވަގުތު އެއްވެސް ހަމަނުޖެހުމެއް ނުހިނގާ.\nއުސްގަނޑުގައި ތިބި މީހުން ތެރެއަށް ދެތިން ފަހަރަކު ޓިއަރ ގޭސް ގަން ބޭނުންކޮށްގެން ޖެހުން.\nޕާރކު ސަރަހައްދުގެ ހުރިހާ ގޯޅިތަކެއްގަ މުޒާހަރާ ކުރާ މީހުން ތިބެގެން ހަޅޭއްލަވަމުންދިޔުން. ފުލުހުން ބެރިކޭޑް އަތުރައިގެން ތިބުން. ހަމަނުޖެހުމެއް ނުހިނގާ. ޓަސްކަލޫސާ ކައިރީގަވެސް ބައިވަރު މީހުން ތިބުން.\nސްޓޭޖް، ޓެންޓްތައް އަދި ޖަގަހަތައް ފުލުހުންނާއި ސިފައިން ރޫޅާލުން. އަދި އެތަނުން ފުލުހުން ތަހްޤީޤަށް ބޭނުންވާ ތަކެތި ނަގަމުން ގެންދިއުން.\nހުރިހާ ގޯޅިތަކެއްގައި މީހުން މުޒާހަރާ ކުރަމުން ގެންދިއުން . ފުލުހުންގެ މަސައްކަތަށް ހުރަސް ނާޅާ އެތަން ދޫކޮށް ދިޔުމަށް ތަކުރާރުކޮށް ފުލުހުން ނަސޭޙަތްތެރިވުން.\nބުރުޒުމަގުގައި ތިބި މީހުންނާއި ފުލުހުންނާއި ދެމެދު ހަމަނުޖެހުމެއް ހިނގުން. ފުލުހުންނާ ދިމާލަށް މުޒާހަރާގެ ބައިވެރިން ގާ އުކަމުން ދިއުން. ފުލުހުން2އަންހެނަކާއި ފިރިހެނަކު ހައްޔަރުކުރުން. މީހުން ފަހަތަށް ޖެއްސުމުގައި ސިފައިންވެސް ހަރަކާތްތެރިވުން.\nބައެއް ސަރަހައްދު ތަކުގައި ޕޮލިސް ލައިން ތެރޭ ރެޑްކްރެސެންޓް މީހުން ތިބުން.\nރާޅުގަނޑު ސަރަހައްދާ ދުރު ބައެއް ސަރަހައްދުތަކުގައި ގޭސް ކުރުމަށްފަހު އެ ސަރަހައްދުން ދުރަށް ޖެއްސުމަށް މީހުންގެ ފަހަތުން ފުލުހުން ދުވުން.\nއުސްގަނޑާ ދިމާލުގައި ތިބި އެންމެން އެތަން ދޫކޮށް ދިޔުމަށް އެންގުން.\nދަރުބާރުގެ ފުރަގަހުން އޮންނަ ޕާކުތެރޭގައި ތިބި މީހުންގެ ތެރެޔަށް ގޭސްކުރުމަށްފަހު ފުލުހުން އެމީހުންގެ ފަހަތުން ދުވެ ބަޔަކު ހައްޔަރުކުރުން.\nއޭޑީކޭ ހޮސްޕިޓަލަށް މުޒާހާރާއާ ގުޅިގެން އެކިވަރުގެ އަނިޔާ ލިބިގެން4އަންހެނުންނައި 10 ފިރިހެނުން ގެނެދެވިފައިވާކަން، މީގެ ތެރެއިން ފަރުވާދިނުމަށްފަހު 12 މީހުން ދޫކޮށްލެވިފައިވާކަން.\nމުޒާހަރާގައި އަނިޔާލިބިގެން އައިޖީއެމްއެޗަށް ގެންދިޔަ 20 މީހުން ވެސް ވަނީ ފަރުވާދިނުމަށް ފަހު ދޫކޮށްލާފައިކަން،\nމަޖްލިހުގެ ދެ މެންބަރުންވެސް ފަރުވާ ދިނުމަށްފަހު ހޮސްޕިޓަލުން ދޫކޮށްލާފައިވާކަން.\nމުޒާހަރާއާ ގުޅިގެން ފުލުހުން މިހާތަނަށް ހައްޔަރުކޮށްފައިވަނީ 65 މީހުންކަމާއި އޭގެތެރޭގައި4އަންހެނުންނާއި 18 އަހަރުން ދަށުގެ5ކުދިން ހިމެނޭކަން، އަދި ހައްޔަރުކުރި މީހުންގެ ތެރެއިން2މީހަކަށް އަނިޔާވެފައިވާކަން،\nރާޅުގަނޑު ސަރަހައްދުގައި ހިގަމުންދާކަންތައްތައް ކޮމިޝަނުގެ މޮނިޓަރިން ޓީމުން ބަލަމުންދާކަން\nމުޒާހަރާތައް ފެށިގެން އައިއިރު ސޯސަންމަގުގައި މުޒާހަރާކުރަމުން ދިޔަ ފަރާތްތައް މަޑުމަޑުން ކުރިއަށް ޖެހެމުން ފުލުހުންގެ ސަފުތައް ހުރަސްކުރުމަށް މަސައްކަތް ކުރަމުން ދިޔަކަން\nފުލުހުންގެ ސަފުތައް ފޫއަޅުވާނުލުމަށް ފުލުހުން ނަސޭހަތްތެރިވަމުން ދިޔަކަން\nފުލުހުންގެ ސަފުތައް ފަޅާލުމަށް މަސައްކަތް ކުރިމީހުން ހައްޔަރުކުރިކަން، އަދި މިކަމުގައި ބައެއް މީހުންނަށާއި ފުލުހުންނަށް ވެސް އަނިޔާ ވިކަން\nފުލުހުން މިހާތަނަށް ބާރުގެ ބޭނުން ކޮށްފައިވަނީ ނަސޭހަތްތެރިވެ، ތަކުރާރުކޮށް އިންޒާރުދިނުމަށްފަހުކަން\nނީލަން ފިހާރަތައް ހުންނަ ސަރަހައްދުގައި ނުރައްކާތެރި އަލިފާނުގެ ހާދިޘާއެއް ހިނގަމުންދާކަން\nހައްޔަރުކުރުމުގައި ބައެއް މީހުން ނުކިޔަމަންތެރިކަން ދެއްކިކަން\nއަނިޔާވެގެން އޭޑީކޭ ހޮސްޕިޓަލަށް ގެނައި އާންމު ރައްޔިތުންގެ ތެރެއިން އެކަކު ބޯފަޅައިގެންގޮސްފައިވާކަން މީގެތެރޭގައި އަންހެނަކު ހުރިކަމާއި ހޮސްޕިޓަލަށްގެނެވުނު އެންމެންނަށް ވެސް އެކިވަރުގެ ކުދި އަނިޔާތައް ވެފައިވާކަން\nފުލުހުންނާއި ސިފައިންނަށް އަނިޔާވަމުންދާކަމުގެ ގިނަ ޢަދަދެއްގެ ޝަކުވާ ކޮމިޝަނަށް ހުށަހެޅެމުންދާކަން\nނާދީކައިރިން އެކަކު، ދޮންޖޭމުގޭ ކައިރިން7މީހުން ހައްޔަރު ކުރިއިރު އެކެއްގެ ލޯކައިރި ފަޅައިގެން ގޮސްފަހުރިކަން، އަނިޔާވި މީހުންނަށް ބޭނުންވާ ސިއްޙީ ފަރުވާ ދޫނިދޫއިން ދޭނެކަމާއި ހުރިހާ މީހުން ވެސް ދޫނިދޫއަށް ގެންދެވިފައިވާކަން ފުލުހުން ކޮމިޝަނަށް ހާމަކޮށްފައިވާކަން.\nސޯސަންމަގު ކައިރީގައި ހުރި ފުލުހެއްގެ ފައި ހުޅުންނެއްޓިފައިވާކަމަށް، އަދި އިތުރު ފުލުހަކު ވީލްޗެއަރގައި އައިޖީއެމް ހޮސްޕިޓަލަށް ގެންގޮސްފައިވާކަން\nރައްޔިތުންގެ މަޖިލިހުގެ ބާރަށު ދާއިރާގެ މެންބަރު ޝިފާޒަށް އަނިޔާވެގެން މަޖިލިސްކުރާގެއިން ނެރެގެން އައިޖީއެމްއެޗަށް ގެންގޮސްފައިވާކަން، ގެނައިރު އޭނާވަނީ ހޭނެތިފައިކަމާއި. ޝިފާޒަށް އައިޖީއެމްއެޗުން ފަރުވާ ދެމުންދާކަން،\nސޯސަންމަގުގައި މުޒާހަރާ ކުރަމުންދާ ބައެއް މީހުން ވީ.ޓީ.ވީއާ ދިމާލަށް ގާއުކާ ގެއްލުން ދެމުންދާކަން\nމުޒާހަރާގެ ބައިވެރިންގެ ތެރެއިން ބަޔަކު އޭ.ޑީ.ކޭ ހޮސްޕިޓަލް ތެރެއަށް ވަދެފައިވާކަން\nރައްޔިތުންގެ މަޖިލިހުގެ ދާންދޫ ދާއިރާގެ މެންބަރު މުހައްމަދު ރިޔާޒު ގެ މެޔަށް އަނިޔާވެގެން އޭޑީކޭ ހޮސްޕިޓަލަށް ގެންގޮސްފައިވާކަން\nސޯސަންމަގު މަޖީދީ މަގު ސަރަހައްދުން ފުލުހުން 'ރަބަރ ބޯލްސް' މުޒާހަރާ ކުރަމުން ދިޔަމީހުންނާ ދިމާލަށް، މައްޗަށް ޖަހާފައިވާކަން.


Veehaa Ves Avahakah Boluge Isthashigandun Fen Hikkumah Kurevidhaane Kankan - Vaguthu\nވީހާވެސް އަވަހަކަށް ބޮލުގެ އިސްތަށިގަނޑުން ފެން ހިއްކުމަށް ކުރެވިދާނެ ކަންކަން\nބައެއް ފަހަރަށް ބޮލުގެ އިސްތަށިގަނޑު ދޮވެލުމަށް ފަހު އަވަހަށް ދާން ޖޭހޭ ތަނަކަށް ދިއުމުގައި ލަސްވާ ގޮތްވެއެވެ. އަވަހަށް ބޮލުގެ އިސްތަށިގަނޑު ހިއްކައިލުމަށް ކުރެވޭ ބައެއް ކަންތައްތަކުގެ ސަބަބުން އިސްތަށިގަނޑަށް ގެއްލުން ލިބެއެވެ.\nއިސްތަށިގަނޑު އަވަހަށް ފެން ހިއްކައިލުމަށް މި ކަންތައްތައް ކުރެވިދާނެއެވެ.\nއިސްތަށިގަނޑު ފެން ހިއްކުމަށް ތުވާލި ބޭނުން ނުކުރުން.\nތުވާލިން ފެން ހިއްކުމުން އިސްތަށިގަނޑުގައި މަރުވެފައި ހުންނަ ބައިތަކަށް އިތުރަށް ގެއްލުން ލިބެއެވެ. އަދި މިއީ އިސްތަށިގަނޑު ބުޅިކޮށްދޭ ކަމެކެވެ. އެހެންކަމުން ފެން ހިއްކުމަށް ޓީ ޝާޓެއް ބޭނުން ކުރާށެވެ. ނުވަތަ މަޑު މައިކްރޯ ފައިބަ ތުވާއްޔެއް ބޭނުން ކުރާށެވެ.\nފިނި ފެނުން އިސްތަށިގަނޑު ދޮވުން.\nތާފަނާ ފެނުން އިސްތަށިގަނޑު ދޮވުމަށްވުރެ އަވަހަށް އިސްތަށިގަނޑު ހިކޭނީ ފިނި ފެނުން އިސްތަށިގަނޑު ދޮވުމުންނެވެ.\nއިސްތަށިގަނޑުގައި ތުވާލި އޮޅައިގެން ގިނައިރު ނުހުރުން.\nއިސްތަށިގަނޑުން ފެން ހިއްކުމަށް ވަރަށް ގިނައިން އިސްތަށިގަނޑުގައި ތުވާލި އޮޅައިލައިގެން އުޅެއެވެ. ނަމަވެސް މިއީ އިސްތަށިގަނޑަށް ގެއްލުން ލިބޭ ކަމެކެވެ. ގިނައިރު ވަންދެން އިސްތަށިގަނޑުގައި ތުވާލި އޮޅައިގެން އުޅުމުން އިސްތަށިތަކުގެ ބުޑު ދެރަވެ ހަލާކުވެއެވެ. މިކަމަށްޓަކައި އިސްތަށިގަނޑުގައި ކޮންޑިޝަނަލުން ވަރަށް މުހިންމެވެ.\nއަވަހަށް ފާހާނާއިން ނިކުތުން.\nފެން ވަރައި ނިމުމުން ވީހާ ވެސް އަވަހަކަށް ފާހާނާއިން ނިކުންނާށެވެ. ތާފަނާ ފެނުން ފެން ވެރުމުން ފާހާނާ ތެރޭގައި އުފެދިފައި ހުންނަ ފިނި ހޫނު މިނުގެ ސަބަބުން އިސްތަށިގަނޑަށް ގެއްލުން ލިބެއެވެ. އަދި އިސްތަށިގަނޑުން ފެން ހިކޭލެއް ލަސްވެއެވެ.\nއަވަސްކޮށްލާފައި އިސްތަށިގަނޑުން ފެން ހިއްކަން ބޭނުންވި ނަމަވެސް އިސްތަށިގަނޑަށް ގެއްލުން ނުވާގޮތަށް ކަންތައްތައް ކުރުމަކީ ރީތި އިސްތަށިގަނޑެއް ހޯދުމަށް ކުރެވިދާނެ ކަމެކެވެ.\nޖެނުއަރީ 30, 2021 14:10\nLiyumaa gulheygothah heading liyelamaa


ޑިއުޓީގައި ހުއްޓާ މީހަކު ކުޅު ޖެހުމުން ކޮވިޑް-19 ޖެހުނު އަންހެނަކު މަރުވެއްޖެ – Dhen.mv\nޑިއުޓީގައި ހުއްޓާ މީހަކު ކުޅު ޖެހުމުން ކޮވިޑް-19 ޖެހުނު އަންހެނަކު މަރުވެއްޖެ\nލަންޑަންގެ ވިކްޓޯރިޔާ ސްޓޭޝަންގެ ގައި މަސައްކަތް ކުރާ 47 އަހަރުގެ ބެލީ މުޖިންގާ އަދި އޭނާ އާ އެކުގައި މަސައްކަތް ކުރާ އެހެން މީހަކު ޑިއުޓީގައި ތިއްބާ، އެތަނަށް އައި ފިރިހެނަކު އެދެމީހުންގެ ގަޔަށް ކެއްސާ، ކުޅުޖަހާފައިވަނީ މަރޗް 22 ވަނަ ދުވަހުއެވެ. އެމީހާ މި ދެ އަންހެނުން ގަޔަށް ކުޅުޖަހާފައިވަނީ އޭނާއަށް ކޮވިޑް-19 ޖެހިފައިވާ ކަމަށް ބުނުމަށް ފަހުއެވެ. އޭގެފަހުން އެ ދެމީހުންވެސް ބައްޔަށް ޕޮޒިޓިވްވެ އެތަނުން މުޖިންގާއަށް ހޮސްޕިޓަލްގައި ބާއްވައިގެން ވެންޓިލޭޓަރުގައި ފަރުވާ ދެނިކޮށް މަރުވެފައިވަނީ5އޭޕްރިލް ގައެވެ.\nމިހާދިސާގެ ފަހުން މުޖިންގާގެ އާއިލާ އަދި އެކުގައި މަސައްކަތް ކުރާ ފަރާތްތަކުން ވަނީ ޓިކެޓް ވިއްކާ ތަންތަނުގައި ޕީ.ޕީ.އީ ނުލާ މަސައްކަތް ކުރުން ހުއްޓާލުމަށް ގޮވާލާފައެވެ. އަދީ މުޖިންގާގެ ނޭވާ ލުވުމުގެ މައްސަލައެއް ހުންނަކަން އެނގި ހުރެމެ، ފަސިންޖަރުންނާ ގާތުން މަސައްކަތް ކުރަން ނެރުމުން، ގިނަ ބަޔަކު އަންނަނީ ވަޒީފާ ދިން ފަރާތް ކުށްވެރި ކުރަމުންނެވެ.\nއާދޭސް ކުރުމުން ވެސް އިސްސަފަށް ނެރެފައި، މާސްކް އެޅުންވެސް ވަނީ އެ މުވައްޒަފުންނަށް މަނާކޮށްފައެވެ. އެހެންކަމުން މުޖިންގާ އާއި އޭނާގެ ދަރިފުޅަށް އިންސާފު ހޯދައިދިނުމަށް އެދި ގިނަ ބަޔަކު އަންނަނީ ގޮވާލަމުންނެވެ. އަދި އެމީހުން ގަޔަށް ކުޅުޖެހި މީހާ ހޯދުމަށް ރޭލްވޭ އޮފީހަށް ފިއްތުންތައް ދަނީ ކުރިމަތި ކުރަމުންނެވެ.


VIA ah jahsaa private jet ge adhadhu record adhadhakah ithuruvejje VIA ah jahsaa private jet ge adhadhu record adhadhakah ithuruvejje\nވީއައިއޭއަށް ޖައްސާ ޕްރައިވެޓް ޖެޓްތަކުގެ އަދަދު ރެކޯޑު އަދަދަކަށް އިތުރުވެއްޖެ\nވެލާނާ އިންޓަނޭޝަނަލް އެއަރޕޯޓުގައި ޕްރައިވެޓް ޖެޓްތައް ޕާކްކޮށްފައި / ފޮޓޯ: ޕީއެސްއެމް\nއާ އަހަރާ ދިމާކޮށް ވެލާނާ އިންޓަރނޭޝަނަލް އެއަރޕޯޓަށް އަންނަ ޕްރައިވެޓް ޖެޓްތަކުގެ އަދަދު ވަރަށްބޮޑަށް އިތުރުވެފައިވާކަމަށް މޯލްޑިވްސް އެއަރޕޯޓްސް ކޮންޕެނީ ލިމިޓެޑް (އެމްއޭސީއެލް) އިން ބުނެފިއެވެ. އެމްއޭސީއެލްއިން ބުނީ މިދިޔަ އަހަރުގެ ޑިސެމްބަރު މަހާއި އަޅާބަލާއިރު މިއަހަރުގެ ޑިސެމްބަރު މަހު ރާއްޖެ އަންނަ ޕްރައިވެޓް ޖެޓްގެ އަދަދު 15 އިންސައްތަ އިތުރުވެފައިވާކަމަށެވެ.\nކޮންމެ އަހަރެއްގެވެސް ނޮވެމްބަރ އަދި ޑިސެމްބަރުކީ ފަތުރުވެރިކަމުގެ ހައި ސީޒަން ދުވަސްވަރެވެ. އައު އަހަރު ފާހަގަކުރުމަށް ގިނަ އަދަދެއްގެ ފަތުރުވެރިން ރާއްޖެއައިސް ރިސޯޓްތައް ފުރާލައެވެ. އައު އަހަރާ ދިމާކޮށް އެއް ފަހަރާ ގިނަ އަދަދެއްގެ ޓޫރިސްޓުން އަންނަން ފެށުމާއެކު، ރާއްޖޭގެ މައި އެއާޕޯޓް އާދަޔާ ހިލާފަށް ބާރުބޮޑުވެފައިވާކަމަށް އެއަރޕޯޓް ހިންގާ ކުންފުނި އެމްއޭސީއެލްއިން ބުނެއެވެ.\nއެމްއޭސީއެލްއިން ބުނީ ވެލާނާ އިންޓަރނޭޝަނަލް އެއަރޕޯޓަށް މިދުވަސްވަރު ޖައްސާ އަމިއްލަ ޖެޓްތަކުގެ އަދަދު ވަރަށްބޮޑުތަން އިތުރުވެފައިވާކަމަށެވެ. އެގޮތުން ބައެއް ދުވަސްތަކުގައި 15 ޖެޓްވެސް ޖައްސާކަމަށް އެމްއޭސީއެލްއިން ބުނެއެވެ.\nމިއީ މިދިޔަ އަހަރާއި އަޅާބަލާއިރު 15 އިންސައްތައިގެ ކުރިއެރުމެކެވެ. ވެލާނާ އިންޓަރނޭޝަނަލް އެއަރޕޯޓުގެ ތަރައްޤީގެ މަސްރޫޢުގެ ތެރެއިން ނޯތު އޭޕްރަންގެ މަސައްކަތް ނިމި، އެތަން ބޭނުންކުރަން ފެށުމުން ރާއްޖެ އަންނަ ޕްރައިވެޓް ޖެޓްތަކުގެ އަދަދު ވަނީ އިތުރުވާން ފަށާފައެވެ. ރާއްޖެ އަންނަ ޕްރައިވެޓް ޖެޓްތައް ޕާކުކުރުމަށް މިވަގުތު ބޭނުންކުރަމުން އަންނަނީ ހަމައެކަނި ނޯތު އޭޕްރަންއެވެ.\nވީއައިއޭގެ ޓްރެފިކް ބޮޑުވުމާ އެކު ރަންވޭ ބިޒީވެ ފްލައިޓްތައް ލޭންޑްކުރުމަށްވެސް ދަތިތަކެއް ދިމާވެފައިވާކަމަށް އެމްއޭސީއެލްއިން ބުނެއެވެ. އެގޮތުން ފްލައިޓް ނުޖެއްސި 20 ވަރަކަށް މިނެޓް މަޑުކުރަން ޖެހޭކަމަށް އެ ކުންފުނިން ބުނެއެވެ. ނަމަވެސް އައު ރަންވޭ ބޭނުންކުރަން ފެށުމުގެ ސަބަބުން މި މައްސަލައަށް ދާއިމީ ހައްލެއް ލިބިގެންދާނެއެވެ.\nވެލާނާ އިންޓަރނޭޝަނަލް އެއަރޕޯޓަކީ ދެކުނު އެޝިއާ ސަރަޙައްދުގައި މިވަގުތު އޮޕަރޭޓްކުރަމުން އަންނަ އެންމެ ބިޒީ އެއް އެއަރޕޯޓެވެ. އޭޕްރިލްމަހުގެ ފުރަތަމަ ދުވަހު އެކަނިވެސް 29 ޕްރައިވެޓް ޖެޓް އެއަރޕޯޓަށް ވަނީ ޖައްސާފައެވެ.\nޓޫރިޒަމް މިނިސްޓްރީގެ ތަފާސްހިސާބުތަކުން ދައްކާގޮތުން މި އަހަރުގެ ނޮވެމްބަރ މަހާއި ހަމައަށް 1.3 މިލިއަން ޓޫރިސްޓުން ވަނީ ރާއްޖެ ޒިޔާރަތް ކޮށްފަ އެވެ. ރާއްޖޭގައި އޮޕަރޭޓްކުރާ ގިނަ ރިސޯޓުތަކާއި ބައެއް ގެސްޓްހައުސްތަކުގެ އޮކިއުޕެންސީ ރޭޓް މިހާރު ހުރީ 90 ޕަސެންޓާއި 100 ޕަސެންޓުގަ އެވެ.


Furathama dose jehi 27% meehun2vana dose nujehi\nކޮވިޝީލްޑް ވެކްސިންގެ ސްޓޮކް މަދުވެ ވެކްސިން ޕްރޮގްރާމް މެދުކަނޑާލަން ޖެހުމުން ފުރަތަމަ ޑޯޒް ޖެހި މީހުންގެ ތެރެއިން ދެ ވަނަ ޑޯޒް ނުޖެހި 27 ޕަސެންޓް މީހުން އެބަ ތިބި ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nފެބްރުއަރީ ފުރަތަމަ ދުވަހު ފެށި ވެކްސިން ޕްރަގްރާމްގެ ދަށުން އެންމެ ގިނަ ބަޔަކު ޖަހާފައިވަނީ އިންޑިއާގެ އުފެއްދުމެއް ކަމަށްވާ ކޮވިޝީލްޑެވެ. އެ ވެކްސިންގެ 312،000 ޑޯޒް ވެކްސިން ރާއްޖެއަށް ލިބުނެވެ. އެއީ އިންޑިއާއިން ހަދިޔާކުރި 200،000 ޑޯޒް އާއި ދިވެހިން އެ ގައުމުން ގަތް 100،000 ޑޯޒް އާއި ކޮވެކްސް ފެސިލިޓީން ލިބުނު 12،000 ޑޯޒް އެވެ.\nއިންޑިއާއިން މެދުނުކެނޑި ވެކްސިން ލިބޭނެ ކަމަށް އެ ގައުމުން ދިން އިތުބާރަށް ބަރޯސާވެގެން ރާއްޖެއިން ވެކްސިން ޕްރަގްރާމް ކުރިއަށް ގެންދިޔައީ ފުރަތަމަ ޑޯޒް ޖަހާ މީހުންނަށް ދެވަނަ ޑޯޒެއް ރިވާޒް ކުރުމެއް ނެތިއެވެ. އެންމެ ފަހުން އިންޑިއާގެ ހާލަތު ވަރަށް ގޯސްވެ ވެކްސިން ލިބުން މުޅީން ހުއްޓުނުއިރު ވެކްސިން ސްޓޮކް ހުސްވެ ދެވަނަ ޑޯޒް ނުޖެހި 100،000 ވުރެ ގިނަ މީހުން އެބަތިއްބެވެ.\nވެކްސިންގެ ދެވަނަ ޑޯޒް ނުޖެހި ތިބި މީހުންގެ އަދަދާއި ގުޅޭގޮތުން އަވަސް އިން ސުވާލު ކުރުމުން އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ ވެކްސިންގެ ފުރަތަމަ ޑޯޒް ޖެހި މީހުންގެ ތެރެއިން ދެވަނަ ޑޯޒަށް މުއްދަތު ހަމަވެ ވެކްސިން ނުޖެހި ތިބި މީހުންގެ ޕަސެންޓޭޖަކީ 27 ޕަސެންޓް ކަމަށެވެ. އިތުރު ތަފްސީލެއް ނުދެއްވައެވެ.\nފަހުން ވަނީ 16 ހަފްތާއަށް އެ މުއްދަތު އިތުރުކޮށްފައެވެ.\nއޭގެ ފަހުން ވެކްސިން ޕްރަގްރާމް ހިންގުމުގައި އިސްކޮށް ހުންނެވި ޑރ. އަހުމަދު ފައިސަލް ވިދާޅުވީ ބާރަ ހަފްތާވާއިރުު ކޮވިޝީލްޑްގެ ދެވަނަ ޑޯޒް ނުލިބުނަސް ހަ މަސްތެރޭ ލިބިއްޖެނަމަ އަލުން ފަށަން ނުޖެހޭނެ ކަމަށް ދުނިޔޭގެ ސިއްހަތު ޖަމިއްޔާއިން ލަފާ ދީފައިވާ ކަމަށެވެ.\n"ސަބަބަކީ އެއީ ފުރަތަމަ ޑޯޒް ޖެހުމަށްފަހު ދިފާއީ ނިޒާމު ތަމްރީނުވެ ދެވަނަ ޑޯޒް ޖެހުމުން މި ނިޒާމު ރުކުރުވާލާ ހަލުވި ކުޅަދާނަ ކަމުން،"\nސަރުކާރުން މިހާރުވެސް ދަނީ އެކި ގޮތްގޮތުން ވެކްސިން ހޯދުމަށް ގިނަ މަސައްކަތްތަކެއް ކުރަމުންނެވެ. ހިލޭ ލިބެން ހުރި ވެކްސިނަށް ނުބަލާ ސަރުކާރުން އެެންމަ ފުރަތަމަ ވެސް ވެކްސިން ގަންނަން މަަސައްކަތް ތަކެއް ވެސް ކޮށްފައިވެ އެވެ. އެގޮތުން ސިންގަޕޫރުގެ ކުންފުންޏަކުން އެކްސްޓްރާޒަނިކާ ވެކްސިންގެ 700،000 ޑޯޒް ހޯދުމަށް ފައިސާ ދައްކާފައިވެ އެވެ. ނަމަވެސް އެ ވެކްސިން ނުލިބި ލަސްވާން ފެށުމުން އިންޑިއާއިން 300،000 ޑޯޒްގެ ކޮވިޝީލްޑް ގަންނަން ފައިސާ ދައްކާފައިވެ އެވެ. އެތަނުން 100،000 ޑޯޒް ލިބިފައިވާއިރު ސިންގަޕޫރު ކުންފުނިން ފޮނުވާ ފުރަތަމަ ސްޓޮކްވެސް ލިބޭނީ މި މަހު ފަހުކޮޅު ކަމަށް ހެލްތް މިނިސްޓްރީން ބުންޏެވެ.\nއެޗްޕީއޭ އަހުމަދު ނަސީމް މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19 ކޮވިޑް ވެކްސިން


Raajjey Gai Abadhah Hureveykah Adhi Nei: Nasheed – adduLIVE\nރާއްޖޭގައި އަބަދަށް ހުރެވޭކަށް އަދި ނެތް: ނަޝީދު\nOct 13, 2021, 17:27 ހަސަން ރަޝީދު\nރާއްޖޭގައި އަބަދަށް ހުރެވެން އަދި ނެތް ކަމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވެއްޖެ އެވެ.\nމިދިޔަ މޭ މަހުގެ ހަވަނަ ދުވަހުރޭ ދިން ބޮމުގެ ހަމަލާއާ ގުޅިގެން ބޭސްފަރުވާ އަށް ރާއްޖެއިން ބޭރުގައި ހުންނެވުމަށްފަހު ނަޝީދު ވަނީ މިދިޔަ ހޯމަ ދުވަހު ރާއްޖެ ވަޑައިގެންފައެވެ. ރާއްޖެ ވަޑައިގެން ނަޝީދު ހުންނަވަނީ ހޮޓެލް ޖެންގައެވެ.\nމިއަދު މަޖިލީހުގެ އިދާރާގައި ނޫސްވެރިންނާ ބައްދަލުކުރައްވައި ވާހަކަފުޅުދައްކަވަމުން ނަޝީދު ވިދާޅުވީ އެމަނިކުފާނު ރާއްޖެ ވަޑައިގެން ހުންނެވީ މެދުކެނޑުމެއްނެތި އަބަދަށް ހުރެވޭ ގޮތަކަށް ނޫން ކަމަށާއި އެގޮތުން ފަރުވާ އެހެން ކަންކަމަށް އަދިވެސް ރާއްޖެ އިން ބޭރަށް ދާންޖެހޭ ކަމަށެވެ.\nސިއްހީ ސަބަބުތަކަށްޓަކާ މަޖިލީހުގެ ރިޔާސަތާ ދުރުގައި ހުންނަވަން ޖެހިވަޑައިގަތް ނަމަވެސް މަޖިލީހުގެ ހުރިހާ މަސައްކަތެއް ވެސް އަމީންއާންމުގެ ބެއްލެވުމުގެ ދަށުން ހުއްޓުމެއްނެތި ކުރިއަށްދާނެ ކަމަށް ނަޝީދު ވިދާޅުވި އެވެ.\nމީގެއިތުރުން ނަޝީދު ވަނީ އެމަނިކުފާނު ރާއްޖެ ވަޑައިގެންނެވީ ތިން ދުވަހަށް ކަމަށް ބައެއް ފަރާތްތަކުން ބުނާ ވާހަކަތައް ވެސް ދޮގުކުރައްވާފައެވެ.\n"އަޅުގަނޑު އައީ ތިން ދުވަހަށް ކަމަށް ނިންމެވީ ނޫސްވެރިން. އެއީ އެއްވެސް ތަނެއްގައި އަޅުގަނޑު ދެއްކި ވާހަކައެއް ނޫން. މިހާރު ތިންވަނަ ދުވަސް މިއީ. މިއަދު ފުރާގޮތަކަށް ހަމަޖެހިފައެއް ނެތް. އަޅުގަނޑު ރާއްޖޭގައި މި ހުރީ" ނަޝީދު ވިދާޅުވި އެވެ.\nނަޝީދު ވަނީ ސަލާމަތީ ސަބަބުތަކަށްޓަކާ އެމަނިކުފާނު ރާއްޖެ އިން ފުރާވަޑައިގަތުމަށް ހަމަޖެހިފައިވާ ތާރީހު ދަންނަވަން އުޒުރުވެރިވާކަން ހާމަކުރައްވާފައެވެ.\nރައީސް ނަޝީދަށް އަމާޒުކޮށް މޭ6ވަނަ ދުވަހު ދިން ބޮމުގެ ހަމަލާއާ ގުޅިގެން ބައެއް މީހުންގެ މައްޗަށް ދައުވާ އުފުލާފައިވާއިރު އޭގެތެރެއިން ބޮން ގޮއްވާލި މީހާ ވަނީ ކުށަށް އިއުތިރާފްވެސް ވެފައެވެ. އޭނާގެ އަޑުއެހުންތައް ކުރިއަށް ގެންދަނީ ސިއްރު ކޮށްގެންނެވެ.


ސަންޖޭ ދަތު / ބޮލީވުޑް ފިލްމު\n"ސަޅަކް 2" ގެ ޕްރިމިއާ މި މަހުގެ 28 ގައި\nއިންޑިއާގެ ސިނަމާތައް ބަންދުކޮށްފައިވާތީ މި އަހަރު ޑިޖިޓަލްކޮށް ޕްރިމިއާކުރަން ނިންމި ފިލްމުތަކުގެ ތެރޭގައި ހިމެނޭ މަހޭޝް ބަޓްގެ "ސަޅަކް 2" މި މަހުގެ 28 ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރަން ނިންމައިފި އެވެ.\nތައްބޫ އާއި ޒުވާން އެކްޓަރު އިޝާން ޚައްތަރު މުހިއްމު ރޯލްތަކެއް ކުޅެފައިވާ ޑައިރެކްޓަރު މީރާ ނައިރްގެ އާ ސިލްސިލާ "އަ ސޫޓަބަލް ބޯއި" ގެ ޓްރެއިލާ ދައްކާލައިފި އެވެ.\n"ކަލް ނަޔަކް" ގެ ސީކްއެލްއެއް ހަދަނީ\nމީގެ 27 އަހަރު ކުރިން ޑައިރެކްޓަރު ސުބާޝް ގާއީ ގެނެސްދިން ކާމިޔާބު ފިލްމު "ކަލް ނަޔަކް" ގެ ސީކްއެލްއެއް ހަދަން ތައްޔާރުވަމުން އަންނަ ކަމަށާއި އޭގެ ސްކްރިޕްޓް ވެސް ނިންމާފައިވާ ކަމަށް އޭނާ ބުނެފި އެވެ.\nސަންޖޭ ދަތުގެ މަންމަ ނަރްގިސްގެ ރޯލަށް ތައްބޫ\nސަންޖޭ ދަތުގެ ހަޔާތާ ބެހޭ ފިލްމުގައި ބައިވެރިވާ ތަރިންގެ ސަބަބުން އެއް ދުވަހުން އަނެއް ދުވަހަކަށް ފިލްމުގެ ޝައުގުވެރިކަން ދަނީ ބޮޑުވަމުންނެވެ. ދާދި ފަހުން ފިލްމުގެ ބަތަލާގެ ގޮތުގައި ސޯނަމް ކަޕޫރު ސޮއިކޮށްފައިވާއިރު ސަންޖޭދަތުގެ މަންމަ ނަރްގިސްގެ ރޯލަށް ތައްބޫ ހަމަޖެހިފައިވާ ކަމަށް ވެސް ޚަބަރު ލިބެ އެވެ. ތައްބޫ އަކީ ޒުވާން...\nސަންޖޭ ދަތު އެނބުރި އަންނަ ފިލްމަކަށް "ބޫމީ"\nޖަލުގައި ގިނަ ދުވަސްތަކެއް ހޭދަކުރުމަށްފަހު ބޮލީވުޑް ތަރި ސަންޖޭ ދަތު މިނިވަންވިތާ ދުވަސްކޮޅެއް ވެއްޖެ އެވެ. ނަމަވެސް މިހާތަނަށް އޭނާ އެއްވެސް ފިލްމެއްގެ މަސައްކަތެއް ނުފަށަ އެވެ.


JSC ge formation badhalu kurun: gennan jehey bodu badhalu | Mihaaru\nޖޭއެސްސީގެ ފޯމޭޝަން ބަދަލު ކުރުން: ކޮންމެހެން ގެންނަން ޖެހޭ ބޮޑު ބަދަލު\n13 ޖޫން 2018 - 10:584comments\nއާ ގާނޫނު އަސާސީ އަށް އަމަލުކުރަން ފެށިތާ 10 އަހަރު ވާން ގާތްވެފައިވާއިރު މިހާތަނަށް ވެސް އެންމެ ބޮޑު ފާޑު ކިޔުމެއް އަމާޒުވި އެއް ދާއިރާއަކީ ޝަރުއީ ނިޒާމެވެ. މިނިވަން ބާރެއްގެ ގޮތުގައި ޝަރުއީ ނިޒާމް ހަމަޖެހިގެން ދިޔަޔަސް، އެ ނިޒާމަށް އެކި ގޮތްގޮތުން އަންނަ އެކި ފަރާތްތަކުގެ ފާޑުކިޔުން މަދުވި ކަމަށް ބުނެވޭކަށް ނެތެވެ. ފާޑުކިޔުން އަމާޒުވާ އެއް ސަބަބަކަށް ޔަގީނުން ވެސް ވާނީ ޝަރުއީ ދާއިރާއާ ގުޅުން ހުރި އެންމެ މުހިންމު ޒިންމާ ހަވާލުވެފައި އޮތް މުއައްސަސާ އެކުލެވިފައި އޮތް ގޮތެވެ.\nފާހަގަކޮށްލަން މި އުޅެނީ ޖުޑިޝަލް ސާވިސް ކޮމިޝަން (ޖޭއެސްސީ) އެކުލެވިގެންވާ ގޮތުގެ ވާހަކަ އެވެ. ފަނޑިޔާރުން އައްޔަން ކުރުމާއި ފަނޑިޔާރުންނާ ގުޅޭ ޝަކުވާތައް ބަލައި، ފިޔަވަޅު އެޅުމާއި ފަނޑިޔާރުން ރެގިއުލޭޓް ކުރުން ގާނޫނު އަސާސީން ހަވާލުކުރީ ޖޭއެސްސީއާ އެވެ. އެހެންވެ، ޝަރުއީ ނިޒާމާ ގުޅޭ އެންމެ މުހިންމު އަދި އެ ނިޒާމުގެ އިތުބާރު ދެމެހެއްޓުމާއި އެންމެ ބޮޑު ޒިންމާ ވެސް ގާނޫނު އަސާސީން ހަވާލު ކޮށްފައި އޮތީ އެ ކޮމިޝަނާ އެވެ.\nޖޭއެސްސީގައި ތިއްބަވަނީ ސުޕްރީމް ކޯޓުގެ ފަނޑިޔާރަކާއި ހައި ކޯޓުގެ ފަނޑިޔާރަކާއި ދަށު ކޯޓުތަކުގެ ފަނޑިޔާރުންގެ ތެރެއިން ފަނޑިޔާރަކާއި ބަންޑާރަ ނައިބާއި ރައްޔިތުންގެ މަޖިލީހުގެ ރައީސާއި މަޖިލީހުން އިންތިޚާބުކުރާ މެމްބަރަކާއި އާންމުންގެ ތެރެއިން ހޮވާ މެމްބަރަކާއި ސިވިލް ސާވިސް ކޮމިޝަން (ސީއެސްސީ) ގެ ރައީސްގެ އިތުރުން ރައީސުލް ޖުމްހޫރިއްޔާ ކަނޑައަޅުއްވާ މެމްބަރެއް އަދި ވަކީލުންގެ ތެރެއިން ހޮވާ މެމްބަރެކެވެ.\nޖޭއެސްސީގައި ތިބެނީ ދެ ބާވަތެއްގެ މެމްބަރުންނެވެ. އެއީ ފަސް އަހަރު ދުވަހުގެ މުއްދަތަށް އައްޔަން ކުރާ ނުވަތަ އިންތިޚާބުކުރާ މެމްބަރުންނާއި ވަކި މުއްދަތެއް ނެތި، މަގާމުގެ ހައިސިއްޔަތުން އެ ކޮމިޝަންގައި ތިބޭ މެމްބަރުންނެވެ. މަޖިލީހުގެ ރައީސާއި ސިވިލް ސާވިސް ކޮމިޝަންގެ ރައީސްގެ އިތުރުން ބަންޑާރަ ނައިބަކީ މިދެންނެވި ގޮތަށް، އެ ބޭފުޅުންގެ މަގާމުގެ ހައިސިއްޔަތުން ޖޭއެސްސީގައި ތިއްބަވާ ބޭފުޅުންނެވެ.\nމީގެ ތެރެއިން މަޖިލީހުގެ ރައީސާއި މަޖިލީހުން ހޮވާ މެމްބަރާއި އާންމުންގެ ތެރެއިން ހޮވާ މެމްބަރާއި ސީއެސްސީގެ ރައީސަކީ ސީދާ މަޖިލީހުގެ މެމްބަރުންގެ ވޯޓުން ޖޭއެސްސީއަށް އައްޔަންވެފައި ތިބޭ މެމްބަރުންނެވެ. އެހެންވެ، އެ މަގާމުތަކަށް އައްޔަން ކުރެވޭނީ އެއިރެއްގައި މަޖިލީހުގެ އަޣުލަބިއްޔަތު އޮންނަ ޕާޓީއަކުން ބޭނުންވާ ބޭފުޅުންނެވެ. އަނެއްކޮޅުން ބަންޑާރަ ނައިބާއި ރައީސްގެ މެމްބަރަކީ ސީދާ ރައީސް އައްޔަން ކުރައްވާ ދެ ބޭފުޅުންނެވެ. އެހެންވުމުން ޖޭއެސްސީގެ ތިން ބައި ކުޅަ ދެ ބައި މެމްބަރުން ވެގެންދަނީ ސިޔާސި ގޮތުން އައްޔަން ކުރެވޭ ބައެއްގެ ގޮތުގަ އެވެ.\nއޭގެ ނަތީޖާއަކަށް ވަނީ ޖޭއެސްސީގެ ނިންމުންތަކާ މެދު އަބަދުވެސް ތުހުމަތުގެ އިނގި އަމާޒުވުމެވެ. ކޮމިޝަންގެ ނިންމުންތަކަށް ސިޔާސީ ނުފޫޒު ވަންނަކަމުގެ ތުހުމަތު އަމާޒުވަނީ އެ ސަބަބާ ހެދި އެވެ. އަދި ޖޭއެސްސީގެ ނިންމުންތަކަށް ގިނަ ފަރާތްތަކުން ކަންބޮޑު ވަނީ ވެސް އެހެންވެ އެވެ. ވޭތުވެދިޔަ މުއްދަތުގައި ޝަރުއީ ދާއިރާއާ މެދު ގާނޫނީ ބޭފުޅުންގެ ދުލު ކުރީގައި އޮތް އެންމެ ބޮޑު ޝަކުވާއަކީ މިއީ އެވެ.\nމިނިވަން އެހެން މުއައްސަސާތަކާ ތަފާތުކޮށް، ޖޭއެސްސީ އެކުލަވާލީ ވެސް ސިޔާސީ ނުފޫޒުން މިނިވަންވެފައިވާ ތަނެއްގެ ގޮތުގައި ޖޭއެސްސީ ބޭއްވުމުގެ މަގްސަދުގައި ކަމަށް ބެލެވެ އެވެ. އެކަމަކު ވޭތުވެދިޔަ 10 އަހަރެއްހާ ދުވަހުގެ ތަޖްރިބާ އަށް ބެލުމަށް ފަހު ގިނަ މީހުން މިހާރު އެއްބަސްވާ އެއް ކަމަކީ ގާނޫނު އަސާސީގައި އެ ކޮމިޝަން އެކުލެވިފައި އޮތީ ނުފޫޒުން މިނިވަން ވެދާނެ ފަދަ ގޮތަކަށް ނޫން ކަމެވެ.\nއިންޓަނޭޝަނަލް ކޮމިޝަން އޮފް ޖޫރިސްޓް (އައިސީޖޭ) ގެ އިތުރުން ފަނޑިޔާރުންނާއި ވަކީލުންނާ ބެހޭ އދ. ގެ ސްޕެޝަލް ރެޕަޓުއާ ގެބްރިއާލާ ނައުލް ވެސް ވަނީ ރާއްޖޭގެ ޝަރުއީ ނިޒާމާ ގުޅޭ ގޮތުން އެކަން ފާހަގަކޮށްފަ އެވެ. ޖޭއެސްސީ އެކުލެވިފައި އޮތް ގޮތުން އެކި ފަރާތްތަކުގެ ނުފޫޒުތަކުގެ ތެރެއަށް ޖޭއެސްސީ ހުށަހެޅިފައި އޮތުމުން އެ ކޮމިޝަންގެ މަސައްކަތްތައް އެކަށީގެންވާ ގޮތެއްގައި ނުކުރެވޭ ކަމަށް އޭނާ ދެކެވަޑައިގަންނަވަ އެވެ.\n"މިފަދަ މުއައްސަސާއެއް އެކުލެވިގެންވާން ޖެހޭނީ ފަނޑިޔާރުންނާއި ރިޓަޔާޑް ފަނޑިޔާރުންނާއި ގާނޫނީ ދާއިރާ ނުވަތަ ތައުލީމީ ބޭފުޅުން ވެސް ހިމެނޭ ފަދަ ގޮތަކަށް. އެއްވެސް ގޮތަކަށް ސިޔާސީ ފަރާތްތަކަށް ފުރުސަތު ދެވިގެން ނުވާނެ،" ގެބްރިއާލާގެ ރިޕޯޓުގައި ވިދާޅުވެފައިވެ އެވެ.\nފަނޑިޔާރުން ހުވާކުރުމުގެ ރަސްމިއްޔާތެގައި --ފޮޓޯ/މިހާރު\nކުރީގެ ބަންޑާރަ ނައިބު ހުސްނުއްސުއޫދު ދާދި ފަހުން ވަނީ ޖޭއެސްސީއަށް ގެންނަން އޭނާ އަށް ފެނިވަޑައިގަންނަވާ ބަދަލުތައް އާންމު ކުރައްވައިފަ އެވެ. އެއީ ވަރަށް ބޮޑު ބަދަލެކެވެ. އެއީ މިހާރު 10 މެމްބަރުން ތިއްބެވި އެ ކޮމިޝަންގެ މެމްބަރުންގެ އަދަދު ތިނަކަށް ދަށް ކުރުމާއި މަގާމުގެ ދައުރު ދެ އަހަރަށް ކުޑަކުރުމުގެ އިތުރުން މިހާރު ޖޭއެސްސީގައި ތިބޭ ގޮތަށް، މަގާމުގެ ހައިސިއްޔަތުން މެމްބަރުން ނުބޭތިއްބުމެވެ. އަދި އުމުރުން 60 އަހަރު ވުމުން ނޫނީ މެމްބަރު ކަމަށް ނާދެވޭ ގޮތަށް ބަދަލު ގެނައުމަކީ ވެސް އޭނާ ހުށަހަޅުއްވާ ޚިޔާލެކެވެ.\nސުއޫދުގެ ހުށަހެޅުމުގައިވާ ގޮތުން އުއްތަމަ ފަނޑިޔާރު ކަން ނުވަތަ ރައްޔިތުންގެ މަޖިލީހުގެ ރައީސް ކަން ނުވަތަ ސިވިލް ސާވިސް ކޮމިޝަންގެ ރައީސް ކަން ނުވަތަ ޔުނިވާސިޓީއެއްގެ ޗާންސެލަރު ކަން ނުވަތަ ވައިސް ޗާންސެލަރު ކަން ނުވަތަ ޔުނިވާސިޓީއެއްގައި ކިޔަވައި ދިނުމުގައި މަދުވެގެން 20 އަހަރުގެ ތަޖްރިބާ ލިބިފައިވުމަކީ ޖޭއެސްސީގެ މެމްބަރު ކަމުގެ ޝަރުތެކެވެ. މީގެ އިތުރުން ޖޭއެސްސީއަށް ހޮވާ ތިން މެމްބަރުންނަކީ ވެސް މަޖިލީހުގެ މިނިވަން މުއައްސަސާތަކުގެ ކޮމެޓީން މަޖިލީހަށް ފޮނުވާ ނަންތަކުގެ ތެރެއިން އައްޔަން ކުރާ މެމްބަރުން ކަމަށް ހެދުމަކީ ވެސް އޭނާ ގެންނަން ހުށަހަޅުއްވާ ބަދަލެކެވެ.\nޖޭއެސްސީއަކީ ފަނޑިޔާރުން ރެގިއުލޭޓް ކުރާ މުއައްސަސާ ކަމަށް ވާތީ ބައިނަލްއަގްވާމީ ޖަމާއަތްތަކުން ވެސް ގޮވާލަމުން ދިޔައީ ކޮމިޝަންގައި ކޮންމެހެން ފަނޑިޔާރުން ތިބެން ޖެހޭ ކަމަށެވެ. އެކަމަކު ސުއޫދު ދެކެވަޑައިގަންނަވާ ގޮތުގައި ރާއްޖޭގެ ކަންކަން އޮތް ގޮތުން ޖޭއެސްސީގައި ފަނޑިޔާރުން ތިބުމަކީ އެންމެ ރަނގަޅު ގޮތަކަށް ނުވާނެ އެވެ. ސަބަބެއްގެ ގޮތުގައި އޭނާ ވިދާޅުވަނީ ރާއްޖޭގައި ފަނޑިިޔާރުންގެ އަދަދު މަދުވުމުން އޭނާގެ ތަޖްރިބާގައި ފަނޑިޔާރުންނާ މެދު ފިޔަވަޅު އަޅަން ފަނޑިޔާރުން ޖެހިލުންވުމެވެ.\n"ފަނޑިޔާރުންނަކީ އެންމެން އެންމެންނާ ކޮންމެ ދުވަހަކު ބައްދަލުވެ، އެކުގައި މަސައްކަތްކޮށް އަބަދު ދިމާވާ މީހުން ކަމުގައި ވާތީ، އަހަރެންގެ ތަޖްރިބާ އަކީ ފަނޑިޔާރުންގެ މައްޗަށް ފިޔަވަޅު އަޅަން ފަނޑިިޔާރުން ފަސް ޖެހޭ ކަމެވެ. އެކަމަކީ ފަނޑިޔާރުންނަށް ކުރަން ވަރަށް އުނދަގޫ ކަމެކެވެ،" ދެ ފަހަރެއްގެ މަތިން ޖޭއެސްސީގެ މެމްބަރު ކަން ކުރެއްވި ސުއޫދު ލިޔުއްވާފައިވެ އެވެ.\nޖޭއެސްސީ އެކުލެވޭ ގޮތް ބަދަލު ކުރަން ޖެހޭ ކަމަށް އެއްބަސް ވިޔަސް، ބައެއް ބޭފުޅުން ސުއޫދުގެ ޚިޔާލާ ތަފާތެވެ. ސުއޫދުގެ ހުށަހެޅުއްވި ގޮތަށް، ޖޭއެސްސީއަށް މެމްބަރުން އައްޔަން ކުރުމުގައި މަޖިލީހުގެ ދައުރު އޮންނަ ގޮތަށް ހަމަޖެއްސުމަކީ އެންމެ ރަނގަޅު ގޮތެއް ކަމަކަށް ބައެއް ބޭފުޅުން ގަބޫލެއް ނުކުރައްވަ އެވެ. އެހެންވެ އެ ބޭފުޅުން ދެކެވަޑައިގަންނަވާ ގޮތުގައި އޮތް ހައްލަކީ ޖޭއެސްސީީ މެމްބަރުންނަކީ ރައްޔިތުންގެ ސީދާ ވޯޓަކުން އިންތިޚާބު ކުރާ ބަޔަކަށް ހަމަޖެއްސުމެވެ.\n"އެންމެ ބޮޑު ބަހުސަކަށް ވާނީ އިންތިޚާބު ބާއްވަން ކުރަން ޖެހޭ ބޮޑު ޚަރަދުގެ ވާހަކަ. އަޅުގަނޑު މިދަންނަވަނީ މިހާރު ދައްކަން ޖެހޭ އަގު މާ ބޮޑޭ،" ޖޭއެސްސީ މެމްބަރު ކަމަކީ އިންތިޚާބީ މަގާމަކަށް ހަދަންޖެހޭ ކަމަށް ވިދާޅުވެ، ގާނޫނީ ވަކީލް އަދި މަޖިލީހުގެ ގަމު ދާއިރާގެ މެމްބަރު ފައްޔާޒް އިސްމާއިލް ކުރެއްވި ޓްވީޓެއްގައިވެ އެވެ.\nޖޭއެސްސީ އެކުލެވިގެންވާ ގޮތާ މެދު އެކި ފަރާތްތަކުގެ ފާޑުކިޔުން އަމާޒުވިޔަސް، ކުރީގެ ޖަސްޓިސް މިނިސްޓަރު އަހުމަދު ޒާހިރު ވިދާޅުވެފައިވާ ގޮތުން މައްސަލައަކީ ޖޭއެސްސީ އެކުލެވިފައި ގޮތެއް ނޫނެވެ. އާ ގާނޫނު އަސާސީ އެކުލަވާލުމުގައި މުހިންމު ދައުރެއް އަދާކުރެއްވި ޒާހިރު ވިދާޅުވެފައިވާ ގޮތުން މިހާރު ޖޭއެސްސީ އެކުލަވާލީ އޭރު ބޭރުގެ ތަޖުރިބާކާރުން ދެއްވި ލަފައަށް ބިނާކޮށް، ފުރިހަމަކޮށެވެ.\n"ކިތަންމެ ރަނގަޅަށް ލިޔުމުން އެއްޗެއް އޮތަސް، އެ ލިޔުމާ އެއްގޮތަށް ނުހިންގޭ ކަމަށް ވަންޏާ ރައްޔިތުންނަށް ވެސް އެއިން ކުރާނެ ވަކި ފައިދާއެއް ނޯންނާނެ،" ޒާހިރު ކުރިން ވިދާޅުވެފައިވެ އެވެ.\nޖޭއެސްސީއަކީ ގާނޫނު އަސާސީގެ ދަށުން އުފެދިފައިވާ މުއައްސަސާއެއް ކަމަށް ވާތީ ޖޭއެސްސީ އެކުލެވިގެންވާ ގޮތް ބަދަލުކުރުމުގެ ބާރު އޮތީ ހަމައެކަނި ރައްޔިތުންގެ މަޖިލީހަށެވެ. އެ ބަދަލު ގެނައުމަށްޓަކައި މަޖިލީހުގެ ހަތަރު ބައި ކުޅަ ތިން ބައި މެމްބަރުންގެ އަޣުލަބިއްޔަތެއް ބޭނުންވާނެ އެވެ. މާނައަކީ މަޖިލީހުގައި ހިމެނޭ ހުރިހާ ބޮޑެތި ޕާޓީއެއްގެ ރުހުން ލިބިގެން މެނުވީ މި ބަދަލު ގެނެވޭނެ ގޮތެއް ނޯންނާނެ އެވެ. އެކަމަކު މިފަދަ ބަދަލެއް ގެންނަން ޕާޓީތަކުން އެއްބަސްވެދާނެތޯ މިއީ އުފެދޭ ސުވާލެކެވެ. ސަބަބަކީ މި ބަދަލު ގެންނަން މިހާތަނަށް އެއްވެސް ޕާޓީއަކުން އަމަލީ ގޮތުން މަސައްކަތެއް ކުރި ތަން ފެނިފައި ނެތުމެވެ.\nޝަރުއީ ނިޒާމަކީ ފުރިހަމަ އަށް އިތުބާރު ހިފޭ ނިޒާމަކަށް ހެދުމަށް ކުރަން ޖެހޭ މަސައްކަތްތައް ގިނަ އެވެ. އޭގެ ތެރެއިން ވެސް ކުރަން ޖެހޭ އެންމެ ބޮޑު އަދި އެންމެ މުހިންމު މަސައްކަތަކަށް ޔަގީނުން ވެސް ވާނީ ވޭތުވެދިޔަ މުއްދަތުގެ ތަޖްރިބާގެ އަލީގައި ގާނޫނު އަސާސީ އިސްލާހުކޮށް، ޖޭއެސްސީ އެކުލެވިފައި އޮތް ބަދަލު ކުރުމެވެ. އެކަމަށް ބޭނުންވަނީ ސިޔާސީ ބޭފުޅުންގެ އިހްލާސްތެރި ކަމެވެ.\nއިތުރު ލިޔުންތައް ފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަރީ ހުސްނުއް ސުއޫދު ވަކީލުން\nސުއޫދުގެ ތުހުމަތުތައް ބަލާ ކޮމެޓީގެ ރައީސަކަށް އޭޖީ


SunOnline: Vaccina ah hudha libumaa eku 6.4 million dose bahaane: America\nވެކްސިންއަށް ހުއްދަ ލިބުމާއެކު 6.4 މިލިއަން ޑޯޒް ބަހާނެ: އެމެރިކާ\n26 Nov 2020, 07:21\nކޮރޯނާވައިރަހުން ރައްކާތެރިވުމަށް ބޭނުން ކުރެވިދާނެ ވެކްސިނެއް ތައްޔާރު ކުރުމުގެ މަސައްކަތް ދަނީ ކުރަމުން -- ފޮޓޯ: ރޮއިޓާސް\nވޮޝިންޓަން (ނޮވެމްބަރު 26): ކޮވިޑް-19އިން ރައްކާތެރިވުމަށް ބޭނުން ކުރެވިދާނެ ވެކްސިންއަކަށް ކަމާ ބެހޭ އިދާރާތަކުގެ ހުއްދަ ލިބުމާ އެކު އެ ވެކްސިންގެ 6.4 މިލިއަން ޑޯޒް އެމެރިކާގައި ބަހާނެ ކަމަށް އެގައުމުން ބުނެފި އެވެ.\nކޮވިޑް-19އަށް ފަރުވާއަކާއި ވެކްސިންއެއް ހޯދުމުގެ މަސައްކަތް ވީހާވެސް އަވަސް ކުރުމަށް އެމެރިކާގެ ސަރުކާރުން އެކުލަވާލާފައިވާ އޮޕަރޭޝަން ވާޕް ސްޕީޑް ޕްރޮގްރާމުން ބުނި ގޮތުގައި އެގައުމުގައި އެކި ސްޓޭޓުތަކަށް ވެކްސިން ބަހާނީ އެ ސްޓޭޓެއްގެ އާބާދީއަށް ބަލާފަ އެވެ. އަދި ބަލީގެ ނުރައްކާ އޮތް މީހުންނަށް އިސްކަން ދީގެން ވެކްސިން ދިނުމުގެ އިންތިޒާމުތައް ހަމަޖެއްސުމަށްޓަކައި އޮޕަރޭޝަން ވާޕް ސްޕީޑުން ވަނީ ކޮންމެ ސްޓޭޓަކަށްވެސް ފޯރުކޮށްދެވޭނެ ވެކްސިންގެ އަދަދުތައް އެ ސްޓޭޓަކަށް އަންގާފަ އެވެ.\nއެ ޕްރޮގްރާމުން ލަފާ ކުރާ ގޮތުގައި މި އަހަރު ނިމުމުގެ ކުރިން ކޮވިޑް ވެކްސިންއަކަށް ހުއްދަ ލިބި، އެ ވެކްސިންގެ 40 މިލިއަން ޑޯޒް އެ ގައުމުގެ މީހުންނަށް ފޯރުކޮށްދެވޭނެ އެވެ.\nއެމެރިކާގެ ފައިޒާ ކުންފުނިން ވަނީ އެ ކުންފުންޏާއި ޖަރުމަނުގެ ބަޔޯއެންޓެކްއިން އުފެއްދި ވެކްސިންއަށް ވަގުތީ ހުއްދަ އެއް ދިނުމަށް އެގައުމުގެ ފުޑް އެންޑް ޑްރަގް އޮތޯރިޓީ (އެފްޑީއޭ)އަށް މިދިޔަ ހުކުރު ދުވަހު ހުށަހަޅާފަ އެވެ. އެ ވެކްސިންގެ ޓެސްޓުތަކުން ދެއްކި ގޮތުގައި، ވެކްސިން ދިން މީހުންގެ 95 ޕަސެންޓު މީހުން ބަލިން ރައްކާތެރި ކުރެވޭ ކަމަށް ފައިޒާއިން ވަނީ ބުނެފަ އެވެ.\nއެ ވެކްސިން ބޭނުން ކުރަން ހުއްދަ ދިނުމާ ބެހޭ ގޮތުން އެފްޑީއޭއިން ގޮތެއް ނިންމާނެ ކަމަށް ބެލެވެނީ އަންނަ މަހުގެ 10ގައި، ކަމާ ބެހޭ މާހިރުންގެ އެޑްވައިޒަރީ ކޮމިޓީއަކުން ބާއްވާ ބައްދަލުވުމަކަށް ފަހުގަ އެވެ.\nއެމެރިކާގެ ސަރުކާރުން އެގައުމުގެ ސްޓޭޓުތަކަށް ވެކްސިން ފޯރުކޮށްދިނުމުން، ދެން އެ ވެކްސިން މީހުންނަށް ދޭނެ ގޮތެއް ނިންމާނީ އެ ސްޓޭޓުތަކުންނެވެ. އެގޮތުން އެކި ސަރަހައްދުތަކުގައި ވެކްސިން ދިނުމަށް ތަފާތު ޕްލޭންތައް އެކުލަވާލާފައިވާ އިރު ގިނަ ސްޓޭޓުތަކުން ވަނީ ވެކްސިން ފުރަތަމަ ދޭނީ ސިއްހީ ދާއިރާގެ ފްރޮންޓްލައިންގައި މަސައްކަތް ކުރާ މީހުންނަށާއި އުމުރުން ދުވަސްވީ މީހުންނަށް އަޅާލާ ސެންޓަރުތަކުގައި ތިބި މީހުންނަށް ކަމަށް ބުނެފަ އެވެ.\nއާ ފޮރިން އިންވެސްޓްމެންޓުތައް ހޯދުމުގައި ޗައިނާ ކުރީގައި\nއެމެރިކާގެ ޓޯކް ޝޯ ހޯސްޓް ލެރީ ކިންގް މަރުވެއްޖެ\nސެނެޓުން ޓްރަމްޕްގެ ޝަރީއަތް އަންނަ މަހު ފަށަނީ


Madhirieh Hefumun Meehehgge Moonu "Fulha" Alhaifi - Vaguthu\nމަދިރިއެއްގެ ހެފުމުން މީހެއްގެ މޫނު "ފުޅަ"އަޅައިފި\nޗައިނާ މީހެއްގެ މޫނުގައި ހެފި މަދިރިއެއްގެ ސަބަބުން، އޭނާގެ ކޯ ފުޅަ އަޅައިފިއެވެ.\nރިޕޯޓްތައް ބުނާގޮތުގައި، ޝެންގޔަންގއަށް ނިސްބަތްވާ ހޫ ނަމަކަށް ކިޔާ މި މީހާގެ ކޮލުގައި މަދިރި ހަފާފައި ވަނީ މިދިޔަ ސެޕްޓެމްބަރު މަހު ޗުއްޓީ ހޭދަކޮށްލަން ކުރި ދަތުރެއްގެ ތެރެއިންނެވެ.\nހޫ ބުނީ، އެ މަދިރި އޭނާގެ މޫނުގައި ހެފުމުން، ފުރަތަަމަ އުނދަގޫތަކެއް ނުވާ ކަމަށެވެ. ނަމަވެސް، އޭނާގެ އަތް ހަޑިވެފައިވަނިކޮށް، މޫނުގެ އެ ތަންކޮޅު އޭނާ ކަހާލީއެވެ. އެހެނެވެ އޭގެ ދުވަސްކޮޅެއް ފަހުން އޭނާގެ މޫނުގައި އެ މިދިރި ދަތް އެޅި ތަން ވަރަށް ބޮޑަށް ދުޅަވިއެވެ. އަދި އެތަނުގައި ބިހިތަކެއް ޖެހިއެވެ.\nހޫ އެންމެ ފަހުން، ޝެންގޔަންގ މިލިޓަރީ ހޮސްޕިޓަލަށް ދެއްކިއެވެ. އޭނަ ދައްކާފައި ވަނީ ޕްލާސްޓިކް ސާޖަރީ ސެޕެޝަލިސްޓެއްކަމަށްވާ ޑރ. ލިއު އަށެވެ. އެ ޑޮކްޓަރު ހޫ ކައިރީ ބުނީ، އެ ޖަރާސީމުގެ ސަބަބުން ދިމާވި ކަމެއް ކަމަށެވެ.\nހޫއަށް އެހެންވުމުގެ ސަބަބުން އޭނާގެ ވާތް ފަޅީގެ ލޯވެސް ނުހުޅުވެއެވެ.\nއެންމެ ފަހުން ޑޮކްޓަރު ބެލިބެލުމުން އެނގުނުގޮތުގައި، އޭނާގެ ކޮލުެ ކަށިގަނޑާއި ހަމައަށް އެ ޖަރާސީމުގެ އަސަރު ވަނީ ފޯރާފައެވެ. އަދި އޭނާގެ ފުރާނައަށް ގެއްލުންވެދާނެ ކަން ޑޮކްޓަރަށް ވަނީ އެނގިފައެވެ.\nޑޮކްޓަރު ލިއު ބުނީ، އެ މަދިރި ހެފުމުން، އެ ހެފި ތާ މަތީގައި އަތް ކާތާ ހެދުމަކީ އެތަނުގެ ތެރެއަށް ޖަރާސީމު ވަންނަ ކަމެއް ކަމަށެވެ. އަދި މިކަން އާއްމުކޮށް ދިމާވަނީ، ކުޅެން އުޅެފައި، އަތުގައި އާއި ނިޔަފަތީގައި އެއްޗެހި ހުންނަ ވަގުތުތަކުގައި އަތް ނުދޮވެ މޫނުގެ އެފަދަ ތަންތަނުގައި އަތްލުމުން ކަމަށްވެސް އޭނާ ބުންޏެވެ.\nރިޕޯޓްތައް ބުނާގޮތުގައި، ހޫގެ ކޮލުގެ އެ ތަންކޮޅު ޖެހުނީ އޮޕަރޭޝަންކޮށްފައި ނަގާށެވެ. އެއީ އެތަނުގައި ޖަރާސީމު ވަަރަށް ބޮޑަށް ހުރުމުގެ ސަބަބުން އެތަންކޮޅު ވަރަށް ބޮޑަށް ހަލާކުވެފައި ވުމުންނެވެ. އޭނާގެ ކޮލުގައި "ފުޅަ"އެޅި އެ ބައި ނަގާފައި، އެތަނަށް ލައްވާފައި ވަނީ އަތުގެ ހަންގަނޑުން ނަގާފައިވާ ތަންކޮޅެކެވެ.\nދެ ބޯ ހުރި ހަރުފައެއް، ދެ މީދާ އެއްފަަހަރާ ކާލާ މަންޒަރު!\nމިއީ ފަސް ދަޅުލީ ކަންބަޅިއެއް!\nއެއާޕޮޑްސް އާ ވާދަކުރަން މިފަހަރު ވަންޕްލަސް ބަޑްސް ޕްރޯ ނުކުމެއްޖެ\nއޮކްޓޯބަރ 21, 2019 18:57\nޝުކުރިއްޔާ މައުލޫމާތު ކޮޅައް...


Imathiyaaz SupremeCourt ah haaziru vaan angaifi\nއިންތި ސުޕްރީމް ކޯޓަށް ހާޒިރުވާން އަންގައިފި\nމާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) މާދަމާ ސުޕްރީމް ކޯޓަށް ހާޒިރުވުމަށް ވަނީ އަންގާފަ -- ފައިލް ފޮޓޯ | އަވަސް\nމާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ސުޕްރީމް ކޯޓަށް ހާޒިރުވުމަށް މިއަދު އަންގައިފި އެވެ.\nމަޖިލީހުގައި މިއަދު ކުރިއަށް ދިޔަ ފަޑިޔާރުން ވަކިކުރުމާ ގުޅޭ ގޮތުން ހުށެހެޅިފައިވާ ބިލަށް ބަހުސް ކުރައްވަމުން އިމްތިޔާޒް ފަހުމީ ވިދާޅުވީ، ރާއްޖޭގެ ޖުޑިޝަރީ އިސްލާހުކުރަން ޖެހޭ ކަމަށެވެ. އަދި އެކަން ކުރަން މަސައްކަތް ކުރައްވާ ފަރާތްތަކަށް ބިރު ދައްކައިގެން ޖުޑިޝަރީ އިސްލާހުކުރުމަށް ކުރާ މަސައްކަތް ހުއްޓައިނުލެވޭނެ ކަމަށެވެ.\nކޯޓަށް ހާޒިރުވުމަށް އަންގާފައިވަނިކޮށް ވެސް މިއަދުގެ ޖަލްސާގައި އިމްތިޔާޒް ވަނީ ޖުޑިޝަރީ އިސްލާހުކުރަން ޖެހޭ ކަމަށާއި، ސުޕްރީމް ކޯޓުގެ ފަޑިޔާރުން ވަކިކުރަން ޖެހޭ ކަމަށް ތަކުރާރުކޮށް ވިދާޅުވެފަ އެވެ. އިމްތިޔާމް ސުޕްރީމް ކޯޓަށް ހާޒިރުވުމަށް އަންގާފައިވަނީ މާދަމާ ހެނދުނު 8:00 ޖަހާ އިރަށެވެ.\nއިމްތިޔާޒް ފަހުމީ ސުޕްރީމް ކޯޓަށް ހާޒިރުވުމަށް މިއަދު އެންގުމުން، ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވަނީ އެކަމާ ނުރުހުން ފާޅުކުރައްވާފަ އެވެ.\n"އަޅުގަނޑުމެންނަށް ބިރެއް ނުދެއްކޭނެ. މިރާއްޖޭގެ ޖުޑިޝަރީ އިސްލާހުކުރަން ޖެހޭ. ސުޕްރީމް ކޯޓަކީ ވަކަރުގެ،" އީވާ ވިދާޅުވި އެވެ.\nމީގެ ކުރިންވެސް ޖުޑިޝަރީ އިސްލާހުކުރުމަށް ގޮވާލެއްވި މަޝްހޫރު ގާނޫނީ ވަކީލު އަދި ގެއްލުވާލާފައިވާ މީހުންނާއި، މަރާލާފައިވާ މީހުންގެ މައްސަލަ ބަލާ ރިޔާސީ ކޮމިޝަނުގެ ރައީސް ހުސްނުއްސުއޫދާއި ފޮނަދޫ ދާއިރާއަށް އަލަށް އިންތިހާބުވެވަޑައިގަތް މެންބަރު އަދި ގާނޫނީ ވަކީލު މޫސާ ސިރާޖު ހާޒިރު ކުރި އެވެ.\nސުއޫދު ސުޕްރީމް ކޯޓަށް ހާޒިރުވުމަށް އަންގާފައިވަނީ ރާއްޖޭ ޓީވީގެ ޕްރޮގްރާމެއްގައި ދެއްކެވި ވާހަކަފުޅާއި ގުޅިގެންނެވެ. އަދި ސިރާޖް ސުޕްރީމް ކޯޓަށް ހާޒިރުވުމަށް އެންގީ ކުރި ޓުވީޓަކާއި ގުޅިގެންނެވެ.\nމީގެ އިތުރުން އިކޮނޮމިކް މިނިސްޓަރު ފައްޔާޒް އިސްމާއީލް ވެސް ވަނީ، ކޯޓުތަކުގެ ހުރުމަތް ކެނޑޭ ގޮތްތައް ބަޔާން ކޮށްފައިވާ ގާނޫނޫ، ރައްޔިތުންގެ މަޖިލީހުން އިސްލާހުކުރަންޖެހޭ ކަމަށް ވިދާޅުވެފަ އެވެ.\nޖޫޑިޝަރީ އިސްލާހުކުރުމަކީ ވެރިކަން ކުރާ އެމްޑީޕީގެ އެންމެ ބޮޑު އެއް އަމާޒެވެ. އެގޮތުން 19 ވަނަ މަޖިލީހުގެ ތެރެއިން އެކަން ކުރައްވާނެ ކަމަށް އެމްޑީޕީގެ ރައީސް އަދި މައްޗަންގޯޅި މެދު ދާއިރާއަށް އިންތިހާބުވި ކުރީގެ ރައީސް މުހައްމަދު ނަޝީދުވަނީ ވިދާޅުވެފަ އެވެ.\nއެމްޑީޕީން އިން ވަނީ މަޖިލީހުގެ 65 ގޮޑި ކާމިޔާބުކޮށް ސުޕަ މެޖޯރިޓީ ހޯދައިފަ އެވެ.\nއެމްޑީޕީ ރައްޔިތުންގެ މަޖިލިސް ސުޕްރީމް ކޯޓް + އީވާ އަބްދުﷲ ޝަރުއީ ދާއިރާ ހުސްނުއް ސުއޫދު


ޗައިނާގެ އެންމެ ހިތްގައިމު އެއް ސަރަހައްދު: ޗިއަންޖިން – ސީނުކަރަ\nޗައިނާގެ އެންމެ ހިތްގައިމު އެއް ސަރަހައްދު: ޗިއަންޖިން\nޚަބަރާއި ދިރާސާ, ރަށްވެހިކަމާއި ތަރައްޤީ, ސަގާފަތާއި ދަތުރުފަތުރު\nދެކުނު ޗައިނާގެ ޗިއަންޖިން ސަރަހައްދަކީ ޗައިނާއަށް ޒިޔާރަތްކުރާ ކޮންމެ ފަތުރުވެރިއަކުވެސް ކޮންމެހެން ޒިޔަރާތްކޮށްލަންޖެހޭ ސަރަހެއްދެކެވެ. ޗިއަންޖިން އަކީ ޗައިނާގެ ސަގާފަތާއި، ހުޅަނގުގެ ސަގާފަތުގެ މަސްހުނިވުމަކުން އުފެދިފައިވާ އަމިއްލަ ސަގާފަތެއްގެ ވެރި ސަރަހައްދެކެވެ.\nޗިއަންޖިންގައި އެންމެ ފާހަގަކޮށްލެވޭ، އެންމެ މަގުބޫލު އެއް މަންޒިލަކީ އެސަރަހައްދުގެ އާޓް މިޔުޒިއަމް އެވެ. މި އާޓް މިޔުޒިއަމް އާންމުގޮތެއްގައި ދުނިޔޭގެ އެހެން ގައުމުތަކުން ފެންނަ މިފަދަ ތަންތަނާ މުޅީން ތަފާތެވެ. 4،200 އަކަ ކިލޯމީޓަރުގެ ސަރަޙައްދެއްގައި ބިނާކޮށްފައިވާ މި އާޓް މިޔުޒިއަމްގެ ބިނާއަކީ ފަރަންސޭސި ވިލާތުގެ އިމާރާތްކުރުމުގެ ވައްޓާފާޅިއާ އެއްގޮތަށް ފަރުމާކޮށްފައިވާ ގެއެވެ. މި ގެއަކީ ޗައިނާގެ ޗިންގް ދަރިކޮޅުގެ ރަސްކަމުގެ ޒަމާނުގެ ޑިޕްލޮމެޓެއް ކަމަށްވާ ހުއާންގް ރޮންގްލިއާގެ ގެކޮޅެވެ. ނަމަވެސް ފަހުން އެގެ ބައްލަވައިގަތީ ޗައިނާގައި އެކިއެކި އާސާރީ ތަކެތި އެއްކުރާ ކަލެކްޓަރެއް ކަމަށްވާ ޖާންގް ލިއަންޖީ އެވެ. މި ގެ އާޓް މިޔުޒިއަމަކަށް ބަދަލުކުރީ 2005 ވަނަ އަހަރުއެވެ. އެއީ ޖާންގް ދުނިޔޭގެ އެކި ކަންކޮޅުތަކުން ހޯދާފައިވާ އެކިއެކި އާސާރީ ތަކެއްޗާވެސް އެކުގައެވެ.\nޗިއަންޖިން އަކީ އެކި ގައުމުތަކުގެ ސަގާފަތުގެ ކުލަ ޖެހިފައިވާ ކުޑަ ސަރަހައްދެކެވެ. މިކަން އެންމެ ފުރިހަމައަށް ފާހަގަވެގެންދާނީ އެސަރަޙައްދުން ލިބެން ހުންނަ ކާތަކެތިންނެވެ. ޗިއަންޖިންގައި އެންމެ މަޝްހޫރު އެއް ކެއުމަކީ މެކްސިކޯގެ ބޮރީޓޯއެއްގެ ބައްޓަމަށް ތެލުލާފައި އޮންނަ ޕޭންކޭކެވެ. މި ކެއުން އާންމުކޮށް ތައްޔާރުކުރަނީ އެސަރަހައްދުގެ މަގުތަކުގައި ޖަހާފައި ހުންނަ ގާޑިއާ ތަކުންނެވެ. ޗިއަންޖިން އަށް ދާ ފަތުރުވެރިންވެސް އެންމެ ފާހަގަކުރަނީ މިކެއުމުގެ މީރުކަމެކެވެ. މިއީ ޗިއަންޖިން އަށް ޒިޔާރަތްކުރާ ކޮންމެ ދަތުރުވެރިއަކުވެސް އަޖުމަބަލާލުން ރަނގަޅު ކެއުމެކެވެ.\nމި ފާހަގަކުރެވުނު ކަންކަމުގެ އިތުރުން ޗިއަންޖިންގައި ވަރަށް ތަފާތުކަމެއް ކުރެއެވެ. އެއީ މި ސަރަހައްދުގެ އެހެން އާދަކާދަތަކާއި ހިލާފަށް އެ ސަރަހައްދަށް ޚާއްސަ ކަމެކެވެ. އެއީ ޗިއަންޖިން ގެ މަޝްހޫރު “ކްރޮސް ޓޯކް” ހުށައެޅުންތަކެވެ. ކްރޮސް ޓޯކަކީ ހެއްވާ މަޖާ ވާހަކަތާއި، ލަވަޔާއި ނެށުން ހިމެނޭހެން ދައްކާލާ ހަރަކާތެކެވެ. ނަމަވެސް މި ހަރަކާތުގައި މި ހުރިހާ ކަމެއް ކުރަނީ އެންމެ ފަންނަނާނެކެވެ. އެހެން ކަމުން މި ހަރަކާތަކީ ވަރަށް ހުނަރުވެރި މީހަކަށް ނޫނީ ކުރެވޭނެ ކަމެއް ނޫނެވެ. ޗިއަންޖިންގެ ކްރޮސް ޓޯކް މަޝްހޫރުވަނީ މި ސަބަބަށެވެ. މިއީ ޗިއަންޖިން އިން ފެނިގެންދާނެ އެންމެ ހައިރާންކުރުވަނީ އެއް މަންޒަރެވެ. ޗިއަންޖިން އަކީ ޗައިނާގެ ފަތުރުވެރިކަމުގެ އެންމެ މަގުބޫލު އެއް މަންޒިލަށް ވެފައިވަނީ އެ ސަރަހައްދުގެ ރައްޔިތުން އެކި އާދަކާދަތަކަށް ހޭނި އެސަރަހައްދުގެ އަމިއްލަ އާދަކާދައެއް ބައްޓަންކޮށްފައިވާ ގޮތުގެ ސަބަބުންނެވެ. މިއީ ދުނިޔޭގެ މަދު ހިސާބަކުން މެނުވީ ފެންނާނެ މަންޒަރެއް ނޫނެވެ. ވީމާ ޗައިނާއަށް ޒިޔާރަރްކުރާ ކޮންމެ މެހެމާނަކުވެސް ޗިއަންޖިން އަށް ޒިޔާރަތްކޮށްލުމަކީ ދަތުރަށް އިތުރު ފުރިހަމަކަމެއް ލިބިގެންދާނެ ކަމެއްކަން ޔަގީނެވެ.\nالمقالة السابقة\tޗައިނާގެ އީޖާދީ ހަކަތަ އަދިވެސް މައްޗަށް\nالمقالة التالية\t17 ވަނަ ޗައިނީސް – އެމެރިކަން ޓީވީ އަދި ފިލްމު ފެސްޓިވަލް އަލުން ލައިވް ކުރުމަށް ނިންމައިފި


Al-Qaeda In India Ah Varugadha Inzaareh Dheefi - Vaguthu\nއަލްގައިދާ އިން އިންޑިއާއަށް ވަރުގަދަ އިންޒާރެއް ދީފި\nނިރުބަވެރި ޖަމާޢަތް އަލްގައިދާ އިން އަވަޓެއްރި އިންޑިއާއަަށް ވަރުގަދަ އިންޒާރެއް ދީފިއެވެ.\nއަލްގައިދާގެ ނިރުބަވެރި ގުރޫޕުގެ އިސް ލީޑަރު އައިމަން އަލް ޒަވާހިރީ އާންމު ކުރި ވީޑިއޯ މެސެޖެއްގައި ވަނީ ކަޝްމީރުގައި ތިބި އެ ޖަމާއަތުގެ މެމްބަރުން އިންޑިއާގެ މަސްލަހަތު ހިމެނޭ ތަންތަނަށް ހަމަލާ ދިނުމަށް އެދިފަ އެވެ.\nއަލްގައިދާ އިން އިންޑިއާއަށް އިންޒާރު ދިން އިރު އިންޑިއާގެ އެތެރޭގައި އަލްގައިދާގެ ސަބްކޮންޓިނެންޓް ނިރުބަވެރި ޖަމާއަތެއް ހަރަކާތްތެރި ވެއެވެ.\nކަޝްމީރުގެ އިންޑިއާ ކޮންޓްރޯލް ކުރާ ސަރަހައްދުގައި އިންޑިއާ ސަރުކާރާއި ދެކޮޅަށް ހަނގުރާމަކުރާ ހަނގުރާމަވެރިންގެ ތެރެއިން އިންޑިއާ ސަރުކާރުން އެންމެ ބޮޑަށް އަތުލައިގަތުމަށް ބޭނުންވާ ޒާކިރު މޫސާ އިންޑިއާ ސިފައިން ވަނީ މަރާލާފަ އެވެ.\nޒާކިރު މޫސާއަކީ ކަޝްމީރުގައި ހަރަކާތްތެރިވާ އަލްގައިދާ އަށް ވާގިދޭ އަންސަރް ގަޒްވަތް އަލް ހިންދު ގުރޫޕުގެ ލީޑަރެވެ.\nޖުލައި 11, 2019 10:26\nގެރި ހިމާޔަތޭ ކިޔައިން މީހުން މަރަނީ ނިރުބަވެރިންނެއް ނޫންބާ!\nޓެރަރިޒަމްގެ ހަގީގީ މާނަ ދުނިޔޭގެ ބޮޑެތި ބާރުތަކުން މިހާރު ވަނީ އާންމުންނަށް އޮޅުވާލާފައި. މިހާރު ދުނިޔޭގެ ގިނަބަޔަކު ގަބޫލު ކުރާ ގޮތުގައި ޓެރަރިޒަމްގެ އަމަލެއް ހިންގައިގެން ކުށްވެރިވާ މީހާ ޓެރަރިސްޓަކަށް ވާނީ އެމީހާއަކީ މުސްލިމަކަށް ވާނަމަ. އެކަމަކު ކާފަރަކު އެފަދަ އަމަލެއް ހިންގައިގެން ކުށްވެރިވެއްޖެނަމަ އެކާފަރު ކަލޭގެ ވާނީ ކޮންމެވެސް ބޯހަމަނުޖެހޭ ނަފްސާނީ ބައްޔެއް ތަހައްމަލު ކުރަމުންދާ މީހަކަށް. ކޮންމެއަކަސް މިއީ އިސްލާމްދީނުގެ ފުރިހަމަ ކަމާއި ރިވެތި އުސޫލުތައްފެނި ގިނަބަޔަކު އިސްލާމްދީން ގަބޫލު ކުރަމުންދާތީ، މިކާފަރުންތަކަށް އެކަންކަން ހަޖަމުނުކުރެވި، ހަސަދަވެރިވާހާލު ދުނިޔެއިން އިސްލާމްދީން ނައްތާލަން ނުވަތަ މުސްލިމުން ފޮހެލަން ބޭނުންކުރާ މަކަރުވެރި އުކުޅެއް. ހިތާމައަކީ، މިކާފަރުންގެ ބަހަށް ދުނިޔޭގެ މުސްލިމުންގެ ގިނަ ބަޔަކު ހެއްލެމުން ދާތީ. އަދި ތަންދޮރު ނުދަންނަ ބައެއް މުސްލިމުންވެސް ނިރުބަވެރިންނާ ގުޅި އެފަދަ ހަރަކާތްތަކުގައި އަމަލީ ގޮތުން ބައިވެރިވެ ހިތްވަރުދޭތީ.\nޖުލައި 11, 2019 12:14\nޖުލައި 11, 2019 12:50\nއަލްޤައިދާގެ ވީޑިޔޯ ހަދާނީ އިގިރޭސި ކުންފުނިތަކުން ޚަރަދުކުރާނީ އަދި ނެރޭނީވެސް އެމެރިކާސަރުކާރުން. އެކަންކުރާކަމެއް އަލްޤައިދާމީހުންނަކަށް ނޭގޭނެ. މީ ދުނިޔޭގަ ފިތުނަ އުފަށްދާ އެހެންމީނަށް ބިރުދައްކަށް އިސްލާމުންނަށް ނަފްރަތު އުފެއްދުމަށް ކުރާކަމެއް.\nޖުލައި 11, 2019 21:31\nކަލޭ 80 ގެ އަހަރުތަކުގައި އުޅުނަސް ބޮޑުވަރު ކަލޭނޭ.... އެމެރިކާގެ އިކޮނޮމީ އެހެރަ އިނދަ ޖެހުނީ އަލްގައިދާގެ އެންމެ ލީޑަރެއް ހޯދަން އުޅެ ، ހަންބޭލުނުފަހުން އެކަންވެސްވީ... ޑޮކިޔުމެންޓްރީތައް ބަލައި ދިރާސާކޮށްބަލަ... ދުނިޔެއަށް ހޭލަބަލަ ، އަލްގައިދާ އެއީ މިއަދުގެ ސުޕަރޕަވަރތައް ހޭބަލިކޮށްލި ވަރުގަދަ އިސްލާމީ ލަޝްކަރެއް ، ކަލޭ ކިތަންމެ ފިތުނަސް މިހެންބުނީމަ...\nޖުލައި 12, 2019 01:38\nވަގުތުން އަލްގައިދާ އަށް ނިރުބަވެރިންނޭ ބުނީމަ ލަދުގަނޭ....\nމައްސަލަ އެއްނެތް...ވަގުތުން ދެން ދައްކާލަ ދީބަލަ ހައްގު ބައިގަނޑު އަހަރެމެންނަށް...\nއިސްލާމްދީނަށް ނަސްރުދީ މަތިވެރި ކުރާބަޔަކު ނުވާނެ ހަމަ ގައިމު ނިރުބަވެރިންނަކަށް...\nޖުލައި 11, 2019 13:32\nޙަޤީޤީ ޓެރަރިސްޓުންނަކީ އިޒްރޭލް ، އެމެރިކާ ، އިނގިރޭސިވިލާތް ، އިންޑިއާ